text
stringlengths 33
26.1k
| label
stringclasses 5
values |
|---|---|
Виталий Пронин Туннэ, 12-тӥ шуркынмонэ, Удмуртилэн Тӧроез Александр Бречалов журналистъёслы вераз: Ижысь Удмуртской урамысь 9 этажъем коркалэн подъездэз куашкамен йырин улыны ярантэмен лыдъямын 6 подъезд пӧлысь 3-ез.- 5-тӥ подъезд сярысь вераськонэз ик ӧвӧл, - шуиз со. - 8 квартира быдэсак куашкамын, та подъездысь мукетъёсыз но ярантэм луэмын. Экспертизалэн нырысь чакламъёсызъя, кышкытлык вань артысь подъездъёслы но - 4-тӥ но 5-тӥ. Но пыр-поч эскеронъёс понна толэзь пала кулэ, таӵе ужын чыры-пырыос ӧвӧл. Эскеремын луозы коркась вань квартираос - 1-тӥ. 2-тӥ, 3-тӥ подъездъёсысь но.Али улыны ярантэмен лыдъямын 101 квартира. Экспертиза ортчытыны ӧтемын федерал ӧнерчиос. Али коркан улыны лэземын ӧвӧл на, корка кузёосты полицейскойёс чаклам улсын таманлы лэзьяло кулэ луись арбериоссэс басьтыны гинэ.- Квартиразэс ыштэм муртъёс выль улон инты басьтозы, - шуиз Тӧро. - Но со понна дыр кулэ: ортчытоно пыр-поч экспертиза, дасяно документъёс, утчано коньдонэн луонлык. Дыр кемагес кыстӥськиз ке но, одӥг адями но ульчае уз кыльы, соосты арендае басьтэм квартираосы интыялозы.Кинлэн улон интыез изъянмемын, озьы ик коньдонэн юрттэт басьтозы.Быремъёслэн семьяоссы коньдон басьтыны быгатозы арня ӵоже. Правительстволэн Тӧроез Ярослав Семёнов верамъя, вордӥськонэ (понедельнике), 13-тӥ шуркынмонэ (ноябре), комиссия чаклалоз, кинлы нимысьтыз коньдон висъяно. Матысь адямизэс ыштэм семьяос 1 миллион манет басьтозы.Быремъёсты вато 11-тӥ-12-тӥ шуркынмонэ. Кыкезлэсь шӧйёссэс нуизы Ува ёросэ, отӥоссэ – Иже. Ватӥськонэн юрттӥське Ижкар муниципалитет.УД Фото басьтэмын Удмуртиысь Тӧролэн но Правительстволэн сайтысьтызы | Иворъёс |
Виталий Пронин Кылем арня пумын гурт удысъя но сиён-юонъя министр Ольга Абрамова тупен-тупен валэктӥз, малы шаерысьтымы куд-ог интыосын мушъёс тросэн быризы. Таӵе югдур 2-3 арлы одӥг пол ке но кылдылэ. Фото: Д. ГусевТрос мушъёс быризы Алнаш, Вавож, Вотка, Кизнер, Пичи Пурга, Ува но Шаркан ёросъёсын. Оглом вераса, 213 муш семья (кин вазиськиз, соослэсь гинэ лыдъямын), вань мушъёслэн 0,3 процентсы луэ. Муш возисьёслэсь сюлмаськонъёссэс лыдэ басьтӥз но ветеринарияя управление. Нимысьтыз эскеронъёс ортчо, арня пумын тодмо луоз, малы мушъёс быризы. Нош али мушъёслэсь быронзэс яд суретъёсын герӟало. Угось ӵапак та вакытэ вылӥ пусъем ёросъёсысь гурт хозяйствоос рапсэз пазяллям нымы-кибыез быдтӥсь суретъёсын. Котькытынлэсь трос мушъёс быремын Алнаш ёросын - 127 семья, ёросысь гурт хозяйствоосты татын янгыше уськытыны уг луы. Угось, артысь Татарстанысь бусыосты ядэн пазяллям. Туннэ нуналлы шаерамы 70 сюрс пала уморто лыдъяське. Доразы 1-2 уморто возисьёс лачак на. Мушъёслэн быремзы трос изъян вае, но бусыысь рапсэз яд суретъёсын ӧд пазя ке, гурт удыс 10 поллы тросгес ыштонъёс адӟоз. Ольга Абрамова ивортэмъя, шаерысьтымы гурт хозяйствоос рапс кизё 14 сюрс гектар муос вылэ. Вавож ёросысь 3 гуртын 22 муш семья быриз, та ёросысь гурт хозяйствоослэн 1 сюрс 200 гектар вылын рапс будэ. Ядэн ӧз пазялэ ке, та ёрос гинэ 33 миллион манет тыр ыштонъёс адӟоз. Ольга Абрамова шуэмъя, гурт хозяйствоос берло дыре ядохимикатъёсыз тросгес уже кутоно луо, рапсэз, кылсярысь, гужем ӵоже 3-5 пол пазяло. Озьыен, яд суретъёс чечые но пыӵало. Хозяйствоосын кивалтӥсьёс муш возисьёсты дыраз алыны кулэ, бусыоссэс суретъёсын пазялозы шуыса. Ческыт сяська доры мушъёс шорлыдын 3-4 иськем лобало, куд-ог дыръя 7 иськеме но вуо. Валентина Емельянова | Иворъёс |
Виталий Пронин Трос нылпиё семьяос шаерамы 20 сюрс лыдъясько. Татын 22 сюрс покчиос будо. Трос нылпиё начар семьяослэсь улон-вылонзэс капчиятон вылысь шаерамы льготаос тупатэмын. Кылсярысь, пиналэз садын возем понна дун кулэстэмын. Но вань ёросъёсын та уг быдэсъяськы. Трос нылпиё семьяос шаерамы 20 сюрс лыдъясько. Татын 22 сюрс покчиос будо. Удмуртиысь Адямилэсь правооссэ утёнъя уполномоченнойлэн юрттӥсез Людмила Зверькова верамъя, 4 ёросын - Воткинск, Пичи Пурга, Шаркан но Красногорск - сыӵе семьяослы пиналзэс садэ нуллэмзы понна льготаос уг висъясько. Кылсярысь, Воткинск ёросысь семья та пумысен уполномоченной доры но вазиськем. 2016-тӥ арозь нылпизы понна ӝыны дун гинэ тыро вылэм. Отӥяз садын быдэс дун курыны кутскиллям. Воткинск ёрос администрациын шуо: садэ нуллон понна дунэз 2012-тӥ арысен одно кулэстоно ӧвӧл ни. «Россия Федерациын дышетон сярысь» 273-ФЗ номеро федерал законъя визьноданъя организацилэн учредителез ачиз тыриськон юнматэ, правоез вань садлы дунэз кулэстыны яке воксё анай-атайёслэсь уксёзэс басьтытэк ужаны. Та закон вылэ чӧлскыса ик, куд-ог ёросъёс льготаосты быдтӥзы, бюджетамы уксё сотэк но уг тырмы, шуо. Но со дыре ик мукет районъёсын семьяослы юрттыны луонлык шедьто. Кылсярысь, Дэбес ёросын анай-атайёс нылпиоссэс садын возён понна ӝыны дун тыро.Зэм, туала вакытэ садлы уксё тырем понна кварталлы огпол компенсация берыктӥське. Но сое басьтон понна нырысь коньдонэз тыроно. Нош бадӟым семьяын котькуд копейкаез лыдъяло. Соин ик быдэс шаермылы тупась огкадь куронъёс луыны кулэ, шуэ Людмила Зверькова. Та пумысен Кун Кенешысь Тазалыкез утёнъя, демография но семья политикая ялан ужась комиссие но вазиськизы. Комиссиен кивалтӥсь Светлана Кривилёва та ужпумъя нимысьтыз группа кылдытом шуиз. Соку ик лыдъялозы, кызьы умойгес: компенсация кварталлы огпол басьтыны яке сад понна дунэз кулэстыны.Елена Сараматова Туспуктӥз А. Горбунов | Улон-вылон |
Виталий Пронин К. Абрамовен люкиськонУдмуртиысь 100 полицейской туэ 2-тӥ феврале Дагестанэ кошкиз. Кузь сюрес вылэ потон азязы пиослы сӥзизы вал, ваньзы улэпкын мед берытскозы шуыса. Кык толэзь пала ортчиз-а, ӧз-а, Удмуртие шимес ивор кылӥськиз.Асьме пиосты Буйнакск городэ ыстӥзы. Татын соос воштӥзы Екатеринбургысь эшъёссэс. Нош 12-тӥ апреле 21 час котырын Буйнакск городысь 8 номеро школа котырын пуштэм куара кылӥськиз.- Ӵапак со вакытэ Удмуртиысь 8 кузя полицейскойёс, сюресъёсты эскерыса, ортчо вылэм, - шуиз Удмурт Республикая Югдурез утёнъя министерствоысь штабен кивалтӥсьлэн воштӥсез Дмитрий Некрасов. - Руль сьӧрын пукись вылӥ сержант Константин Абрамов интыяз ик быриз, вылӥ лейтенант Денис Сунцов, вылӥ сержантъёс Павел Степанов но Василий Шеин сӧсырмизы.Буйнакск котырын со вакытэ спецоперация мынэ вылэм. Угось кӧня ке нуналлы талэсь азьвыл та город котырысь Гимры черкогурт палан полицейскойёс куинь боевикез быдтӥллям. Куд-ог следовательёс малпало: бырем эшъёссы понна пунэмзэ берыктон ӧй вал меда та пуштон учыр? Удмуртиысь бырем но сӧсырмыны шедем полицейскойёс пумысен уголовной уж ӝутэмын.Секыт иворез Константин Абрамовлэн ӵыжы-выжыосызлы вераны оскемын вал Ижысь патрулья но постъя службаысь нимысьтыз батальонлэн 5-тӥ ротаысьтыз взводлы, ӵапак татын Константин службазэ нуиз. Суббота нуналэ, Дэри ёросысь Лудӟи гуртын улӥсь Абрамовъёс доры вуыса, Ижысь полицейскойёс паймиллям, капкаез нокин усьтымтэысь. Абрамовъёс гуртлэн тупал ульчаяз люкаськиллям вылэм, Костялэн ӵужаезлэсь ньыльдон уйзэ ортчытыны. Кисьтонэ лыктэмъёс ӝӧк сьӧры но пуксьыса вуттӥллямтэ, семьяез мукетыз секыт ивор зӥбиз.Константинлэсь мугорзэ вордскем гуртаз понедельнике ӝытазе вуттӥзы, нош ӵуказеяз соин люкиськон ортчиз Ижысь «Дзержинец» культура юртын. Егит муртэз берпуметӥ сюресаз келяны ветлӥзы шаерысьтымы вылӥ кивалтӥсьёс, ӵош ужась эшъёсыз, тодмоосыз но ӵыжы-выжыосыз.- Быдэс шаер, Дэри ёрос, Лудӟи гурт куректэ, - шуиз Дэри ёрослэн йырыз Михаил Четкарёв. - Костя вордскемын ужез гажась семьяын, эшъёсызлы со котьку но юрттэт сётыны дась вал. Пограничной войскоосын службазэ ортчытэмез бере улонзэ герӟаз югдурез утён удысэн. Бен, полицие ужаны лыкто тужгес дӥсьтӥсьёсыз, юн сямоосыз гинэ. Константин Абрамовлэсь нимзэ вунэтыны уг яра. Азьланяз малпаськомы Совхозной школалы егит полицейскойлэсь нимзэ сётыны, будӥсь пиналъёс тодазы мед возёзы аспал эшсэс.Югдурез утён удысын ужасьёслэн радазы Константин Абрамов кутэмын 2004-тӥ арын март толэзе, нош 2008-тӥ арысен выжтэмын вал Ижысь патрулья но постъя службае. Ас удыссэ умой быдэсъямез понна вылӥ сержант таукаронъёсын, «Милициысь отличник» гадьпусэн но Россиысь МВД-лэн 3-тӥ степенё «За отличие в службе» медаленыз пусъемын.Екатерина Николаевна но Егор Михайлович Абрамов кузпалъёс куинь пи будэтӥзы, Костя пичиез вал. Атайтэк но кузпалтэк кылизы 5 аресъем Илья пиез но Юлия кышноез.Буйнакск городысь больницаын катьяськемзы бере Денис Сунцов, Павел Степанов, Василий Шеин матысь дыре вордскем палъёсазы бертыны кулэ.Секыт ивор Удмуртие вуэм бере ик Удмурт Республикая югдурез утёнъя министр Александр Первухин Константин Абрамовлэн семьяяз вуылӥз. Оскытӥз, соосты уз вунэтэ, квартира висъямын луоз шуыса.Валентина КутузоваТуспуктӥз Николай Глухов Теги: Дагестан Дэри кайгу | Югдурез утён |
Виталий Пронин Туспуктӥз Максим ЕгоровЭлектрон картаез «усьтыны» луэ, «Госуслуги. Культура» порталэ пырыса. Та карта чакламын нылпиослы-егитъёслы, соос пӧртэм культура ужрадъёсы, адӟытонъёсы, концертъёсы ветлыны мед быгатозы шуыса. Картае понэмын луоз ини 3 сюрс манет. Со коньдонэн ветлыны луоз музейёсы, театръёсы, галереяосы, филармониосы, консерваториосы. Пусйыны кулэ, «Пушкинская карта» ужалоз быдэс Россиын. Туннэ нуналлы та картаен ужало ни 85 улосысь 1 сюрс 354 культура учреждениос, со пӧлысь 23-ез — Удмуртиысь. Галина Семёнова | Иворъёс |
Виталий Пронин Зинаида Рябинина, валтӥсь редактор: Шаерамы мынэ П. Чайковский нимо 58-тӥез фестиваль. Сӥземын со быдӟым крезьгурчилэн 175 ар тырмонэзлы.Театре мон нырысьсэ сюри, 6-тӥ классын дышетскыкум. Балконысен учким кыӵе ке опереттаез. Зэмзэ вераса, ми номырзэ ӧм валалэ, но адӟим - «лымы тӧдьы» сяна, вань мукет но крезьгур!Берло ини, городын улыны кутскыса, одӥг-ог луонлык кылдылӥз улэп крезьгурез кылыны, балетэз адӟыны. Крезьгур искусствоын номыре валасьтэмъёс понна но синъёс мукет сямен усьтӥсько вылэм. Но, жаляса верано, асьме кадьёс понна со шумпотон синсузёнтэм луэ. Балконысен учкон гинэ но тросэз понна вормонтэм дуно. Ярам, али «Мынам Удмуртие» канал вакчияк лэзья крезьгур люкетъёсты.Но со понна ми таяз арняе кӧттырымонамы горим - филармониын ортчиз зэмос удмурт фестиваль «Маскара». 3 ар талэсь азьло «Удмурт дунне» газет вазиськиз вал «Шулдыр ӝытысь» эшъёсмылы, таӵе ужрад ортчытъяны ӵектыса. Туж шумпотӥськом, малпан улонэ пыӵаз - удмурт маскарчилэн Анатолий Ушаковлэн ӵош ужам эшъёсыз мыло-кыдо басьтӥськизы гуртысь маскарчиосты калыке поттон борды. Азьвыл та ужрадын сценкаос-юморескаос гинэ ке вал, туэ со ортчиз КВН амалэн. Куспазы нюръяськизы 3 командаос: пичи пургаос, якшур-бќдьяос но алнашъёс.Богдан Анфиногеновлэн потӥз куинь книгаез: «Вашкала платок», «Туала носок» но «Кайта сапог»... Тодмо ведущийлэсь Пётр Пушкинлэсь Кун Думае депутатэ кандидатуразэ палэнтӥзы. Пресс-службаез сое тазьы валэктӥз: Пушкин депутат луиз ке, мукет депутатъёслы пал кыл но вераны уз сёты ни... Та но трос мукет маскара веранъёсын шулдыртӥзы Пичи Пурга ёросысь Бобья-Учалась «тыпыр-тапыръёс». Тунсыко номеръёссы вал якшур-бӧдьяослэн но, алнашъёслэн но.пургаослэсь азьвыл юаськод ке, кыӵе улӥськоды шуыса, «кыштыр-кыштыр» шуо вал, табере тани - «тыпыр-тапыр»! Сюлэм лычсузе. Таӵе усточиосты ӵемгес калыке поттаны, будэтыны кулэ, но со туж бадӟым йыр висён вылэм - КВН-концерт пуктонлэсь секытгес... транспорт утчаны. Сыӵе югдур котькуд ёросын. Соин валче куддыр йыре кыштыр-кыштыр каръясько сьӧлыко малпанъёс: тыпыртыны кутскиськом, капырто ке. Песянайёсын озьы ӧй вал шат? | Иворъёс |
Виталий Пронин Правительство дурбасьтэмъя элькунамы ортче «Мынам Удмуртие» туспуктэмъёсын вожвылъяськон. Тӥ лэсьтыны быгатӥськоды 5 пумо тусъёс: «Удмуртиысь городъёс», «Мынам Удмуртие», «Лэсьтэмын Удмуртиын», «Удмуртия ӝуатэ» (заряжает), «Удмурт улон». Ужъёс кутӥськозы 13-тӥ куартолэзёзь вожвылъяськонлэн вотэсбамез пыр: udmphoto.ru. Котькуд темая 10-лэсь тросгес туспуктэмъёс ытсыны уг яра. Вормисьёс басьтозы кузьым, тужгес усто ужъёс поттэмын луозы бичетэн, нош Ижкарлэн нуналаз, 12-тӥ инвожое, радъяськоз нимысьтыз адӟытон. | Лулчеберет |
Виталий Пронин Вань ёросъёс пӧлын пудо сиён тужгес чырмыт дасяло Сарапул ёросысь хозяйствоосын. Котькуд животлы 28,3 центнер люкаськемын ни, чакламлэсь со ог 3 центнерлы ятыргес. Пудо сиён йырлы быдэ 28,3 центнер люкаськиз.Ёросын 5 бадӟым предприятиос вань. Кылсярысь, «Девятовоын» ог 2 сюрс йыр сюро таза пудозы. Туэ ӝыны ар куспын705 скаллэсь 1 сюрс 873 тонна йӧл кыскыны пӧрмытӥзы ни. — Эшшо но тросгес йӧл басьтон вылысь пудоез, возь вылэ поттатэк, гидын сюдон вылэ выжыны малпаськомы. Соин ик1,5 арлы пудо сиён дасяськомы. Сенаж лэсьтӥмы ни. Кылиз на силос дасяны. Но кукуруза вуымтэ на, — шуэ «Девятово» хозяйствоен кивалтӥсь Андрей Быков. Гурт удысъя но сиён-юонъя министр Ольга Абрамова, ужамзэс чакланы вуылыкуз, пусйиз: шаерамы пудо сиён дасян ӝыныез быдэстэмын ни. Сенаж чакламлэсь 84 процент дасямын. Котькуд пудо йырлы ог 20 центнер сиён люкамын ни. Туэ гуртоослы куазен но удалтэ. Ужъёсты эшшо но чырмытгес быдэстыны луысал, техника сямзэ ӧй возьматъясал ке. Техниказэс выльдыны гуртоослы ог 100 миллион манет субсидия висъяське. Валамон ни: та уг тырмы. Котьма ке но арлы быдэ хозяйствоос пӧрмыто 140 трактор басьтыны. Со сяна, пудо сиён дасяны — 34 комбайн но сомында ик ю тысь калтыны комбайн. Елена Сараматова | Иворъёс |
Виталий Пронин С. Панов.Туэ огпол гинэ ӧм гожъялэ ни шаерысьтымы куд-ог школаосын удмурт кылъя дышетӥсьёслэн «сьӧлыкъёссы» сярысь - прокуроръёс эскерем бере шараямын законэз тӥян учыръёс: программаосты анай кылын гинэ гожъян но тупасьтэм учебникъёсты уже кутон. Удмурт кылъя дышетӥсьёс тае ултӥянэн лыдъяло. Нош мар малпа та пумысен элькунмылэн прокурорез Сергей Панов?- Бен, туэ февраль но август толэзьёсы Россиысь Генеральной прокуратура косэмъя Удмурт Элькунысь Прокуратура эскериз «Россия Федерациысь дышетон сярысь» но «Россия Федерациысь кун кыл сярысь» законъёслэсь быдэсъяськемзэс.Со сяна, Россилэн Президентэз косэмъя туэ ар кутсконын Дышетон но наука удысын эскеронъёсъя федерал служба (мукет сямен Рособрнадзор) эскеронъёс ортчытӥз.- Кыӵе янгышъёс шараямын вал?- Эскеронъёс возьматӥзы, шаерысьтымы школаосын анай кылъя учебникъёс вань, но соос ортчемын ӧвӧл научной, педагогической, общественной, культурной но улосвыл экспертизаез, соин ик уг пыро федерал перечене. Нош кун аккредитациез ортчем дышетон программаосъя федерал перечене пырымтэ учебникъёсын ужаны уг яра.Пусйыны кулэ, «Россия Федерациын дышетон сярысь» (N273-ФЗ) федерал законэз тӥян учыръёс шаерамы «Удмурт кыл» но «Удмурт литература» предметъёсъя гинэ шараямын ӧвӧл, сыӵе ик учыр пор но фин кылъёсъя предметъёсын. Президент В. Путин поручение гожтӥз (Пр-1310) 2016-тӥ арын 1-тӥ мартозь анай кылъя учебникъёсты федерал перечене пыртон пумысен.- Кин та понна кыл кутыны кулэ?- Пиналъёслэсь анай кылынызы дышетскон правозэс быдэсъян, школаослы учебник висъян, солы тырмыт коньдон шедьтон ужен вырыны кулэ Удмурт Республикаысь Дышетонъя но наукая министерство.Мукет ласянь, сюлмаськыны кулэ асьсэос школаос но - соос кыл куто дышетон литератураез быръемзы понна.Мон тодӥсько, Рособрнадзор асьме министерстволы предписание гожтӥз. Та югдурез тодэ элькунысьтымы Правительство но - туэ 13-тӥ мае ми отчы ивор келям.Али, мыным ивортэмзыя, та югдурез тупатонъя уж нуиське. Но «Удмурт кыл» но «Удмурт литература» предметъёсъя учебникъёслы экспертиза та дырозь ортчытымтэ на.Таӵе югдур, нялтас вераса, Удмуртиын гинэ ӧвӧл, тросаз улосъёсын. Та дырлы федерал перечене пыремын бигер, фин, хакас но якут кылъёсъя учебникъёс гинэ.Россилэн Президентэз бордын ужась Калык кусыпъёсъя но Россия Федерациысь Дышетонъя но наукая министерство бордысь Ӟуч кылъя советъёс валче кенешем бере, туэ 4-тӥ июле, Президент В. Путин поручение гожтӥз (Пр-1310) 2016-тӥ арын 1-тӥ мартозь анай кылъя учебникъёсты федерал перечене пыртон пумысен.- Но приказ борды коньдон кулэ. Таӵе вакытэ со секыт ужпум...- Та учырез тупатонлы кулэ ватсаса 34 миллион манет, туэ 27-тӥ августэ Удмурт Элькунысь Правительствое ми гожтэт ыстӥм, 2016-тӥ арлэн бюджетаз та расходъёсты пыртыны курыса. Тодмо, Кун Кенешлэн берло сессияз решение кутэмын 3 миллион манет висъян сярысь. Коньдон ноку уг тырмы, но косэмын бере - малпаськоно. Со понна ик кивалтӥсьёс - мед шедьтозы луонлык. Вазь-а, бер-а, но ужпумез сэрттоно-пертчоно луоз. Шаерысьтымы школаосын озьы ик шараямын документациез нуонъя куронъёсты тӥян.- Дышетӥсьёс асьсэлэсь ужзэс, анай кылмес ултӥянэн лыдъяло удмурт кылъя программаоссэс ӟуч кылэ берыктыны косэмез.- Бен, шаерысьтымы школаосын озьы ик шараямын документациез нуонъя куронъёсты тӥян.Кылсярысь, 2015-тӥ арын март толэзе Шаркан ёросысь дышетон учреждениосын эскерон ортчытэм бере шараяськиз: 11 школаын удмурт кылъя но литературая дышетон программаос лэсьтэмын удмурт кылын гинэ. Нош федерал закон куре соосты ӟуч кылын но гожтыны, угось дышетскисьёс, анай-атайёс но удмурт кылэз тодӥсьтэмъёс сотэк уг быгато та программаосын тодматскыны. Та учыр сярысь ми озьы ик ивортӥм Удмурт Элькунысь Правительствое. Озьы ке но интыосын (ёросъёсысь дышетонъя управлениосын) кулэ ужрадъёс кутымтэ, рос-прос валэктон уж ортчытымтэ. Озьы туэ августэ сыӵе ик янгышъёс, шонергес ке - законэз тӥян учыръёс, шараямын Дэри, Сарапул, Ува но Якшур-Бӧдья ёросъёсысь 16 школаын.- Но кӧня дышетӥсьёсын вераським ини, шуо, трос аръёс ӵоже ужатозязы, одӥг пол но нокин но ӧвӧл тунсыкъяськем на дышетон программаосынызы, вылаз ик, малы со кулэ ӟучъёслы?- Валэктӥсько: «Россия Федерациысь кун кыл сярысь» федеральной законъя (N53-ФЗ, юнматэмын 01.05.2005) кун кыл (ӟуч кыл) одно кутӥськыны кулэ вань огазеяськонъёслэн ужазы, озьы ик делопроизводствоын но (ст.1, п.1 ч.1 ст.3, ст.5). Тунсыкъяськон учыръёс но луыны быгатозы, кылсярысь, городын улӥсьёс пӧлын (асьсэос кылэз уг валало, но потэ, нылпизы мед дышетоз шуыса). Со сяна, «Россия Федерациысь дышетон сярысь» федеральной законъя (N273-ФЗ, юнматэмын 29.12.2012) «Удмурт кыл» но «Удмурт литература» предметъёс образовательной программалэн оглюкетэз луо (п.9 ст.2 ст.12, 14), соин ик соос быдэстэмын луыны кулэ вань куронъёсъя: удмурт но ӟуч кылъёсын. Со гинэ ӧвӧл, образовательной программаос пуктэмын луыны кулэ Интернетэ - школалэн официальной сайтаз, соин адямиос тодматскыны мед быгатозы шуыса.Ваньзэ-ӧвӧлзэ прокуроръёс 18 предписание гожтӥзы. Соос эскеремын но быдэстэмын.- Но вань та куронъёс анай кылэз, азинтэм интые, куашкатыны быгатозы...- Озьы шуыны нокызьы уг луы, удмурт кылъя урокъёс нуиськыны кулэ, но законэз чакласа. Бен, ужез ӧжыт ватсаське, но сыӵе куронъёс.- Кин янгыш, валамон. Но малы дисциплинарной взыскание сётэмын дышетӥсьёслы?- Таиныз мон соглаш, малы ке шуоно ужасьёсызлэсь урод яке янгыш ужамзы понна кылзэс юаны, Ужъя кодексэз чакласа, быгатэ кивалтӥсь (работодатель) гинэ. Та учыре сыӵе полномочиосыз вань школалэн директорезлэн гинэ, озьыен, со чакла, кызьы визьнодано дышетӥсез: ӝотрак карыса-а, валэктыса-а.Зинаида Рябинина Теги: анайкыл дышетон удмурткыл Удмуртиезазинтон ужпум учебникъёс югдур | Югдурез утён |
Виталий Пронин Гагаринлы сӥзем синпелетмы луоз сыӵе ик, кыӵе пуктэмын Великобританилэн шоркараз Лондонын.Юрий Гагаринлы сӥзем синпелет кылдоз Ижысь Горький нимо урамын - «Аксион» завод котырын.Та синпелетэз пуктыны кичӧлтонэн потӥз «Аксион» предприятилэн кивалтӥсез Геннадий Кудрявцев. Талы дурбасьтӥз Иж городлэн администрациез.Синпелетэз пуктыны чакламын туэ 12-тӥ апреле Ю. Гагаринлэн космосэ лобӟем дырысеныз 55 ар тырмонэн валче. Г. Кудрявцев пусйиз: «Аксионын» тыршисьёс трос лэсьтӥзы космонавтикаез азинтон понна - соин ик та синпелет туж интыяз луоз. Нырысь-валысь сое пуктыны чакламын вал Ижысь Гагарин ульчаысь чугун сюресъя вокзал котырын.Гагаринлы сӥзем синпелетмы луоз сыӵе ик, кыӵе пуктэмын Великобританилэн шоркараз Лондонын.Елена Тугашова Туспуктэм: www.liveinternet.ru Теги: Гагарин Ижкар | Улон-вылон |
Виталий Пронин Можга ёросысь Морозовъёслэн гуртын ужам огъя стажзы 842 ар луэ. Можга ёросысь тросэз Морозовъёс гурт удысын ужало.Анатолий Морозовлэн архивысьтыз.Новопольск гуртысь потэм Морозовъёс быдэс ёросын вашкала дырысен ужаны быгатэменызы тодмо луо, муш вордэменызы паймытъяло. Вуж Какся гурт поселениын Морозов выжыысь потэмъёс, ог-огзылэсь адӟем карыса кадь, вань сюлэмзэс сётыса, тыршо хозяйствоын. Устоосыз кивалтӥсьёс, скал кыскисьёс, пудо вордӥсьёс, трактористъёс, мушкасьёс луо. Выжыез утись луэ Анатолий Аркадьевич Морозов. Со Чурайгуртысь «Знамя» колхозэ механик луыса ужаны кутскиз вал. Отӥяз бригадирозь будӥз, председательлэн воштӥсез луиз, собере ассэ но 1998-тӥ арын председателе бырйизы. Хозяйство понна со туж секыт вакыт вал. Бератаз гурт поселениен кивалтӥз. Солэсь гурт понна сюлмаськемзэ адӟыса но, выжыосыз колхозэ кыльылӥзы. Рос-прос ужаськод ке, нокытын но капчи ӧвӧл. — 31 семья пӧлысь ми огмы но олокыӵе бадӟым кивалтӥсь ӧм луэ, но ми котьку ӟеч ужаны тыршимы, мактаськыны (ушъяськыны) ӧм тодылэ, — вера Анатолий Морозов. — Гужем шулдыр вакытэ, ужлэсь кӧня ке ваньмон дыръя, бертӥськомы но шурысь чукырна кутыса, быдэс гуртлы тырмымон чорыг лым, нош сӥзьыл пал выль тылобурдолэсь вандос шыд пӧзьтӥськомы вал. Вӧсьнергее ветлӥськомы вал. Новопольск гуртмес неперспективной ӧй карысалзы ке, али но шулдыр улысалмы на. Гурт быремен, Чурайгуртэ выжимы. Чурайгурт но пумен пересьме: пуктӥськисез уг сюры ни. Та пумысен Анатолий Морозовлэн сюлэмыз ик чиге. — Сомында ар быдэс семьяен гурт понна ужаммы юнме медам луы вылэм, — лулӟе Анатолий Аркадьевич. | Иворъёс |
Виталий Пронин Паша Александров.Утиське-а бигер шаерын удмурт культура? Куке но синмаськи вал вотэсын Shoner Paul кырӟасьлэн «Сюрс cюрес» аспӧртэмлыко кырӟанэзлы. Отын шӧдӥськизы бигер удмуртъёслэн аспӧртэмлыко кылзы, туала крезьгур тулкым но мыным тодмотэм шӧм. Со вал Паша Александров. Соин пумиськыны шуд усиз, туэ Татарстанэ Урустамак гуртэ бигер удмуртъёслэн Герберазы ветлыкум. - Паша, ойдо тодматском.- Мон вордӥськи 1994-тӥ арын Татарстанысь Бавлы ёросысь Утор (Николашкино) гуртын. Пичи дырысен яратӥсько удмурт калык культураез. Фольклор сюрес вылэ султӥ, песянаелэн ансамбляз ветлыса. Нылпи сад гуртамы ӧй вал, соин мон песянаеным ӵош ветлӥ ансамбле. Нырысетӥзэ сцена вылэ потӥ 4 аресам. Школа бере нырысь мон Альметьевскын дирижёрлы дышетски. Но ар ортчыса, валай янгышамме, училищеысь кошки, Казаньысь консерваторие этнокрезьгуръя отделение пыри но удмурт культуралы асме быдэсак сӥзи.- Анай-атаед пумит ӧй вал-а, тон крезьгур удысэ мынӥд шуыса?- Мама но папа туж айбатэсь, соос котьку мыным юртто! Атае курутой, со монэ транс крезьгурен тодматӥз. Озьы «Сюрс сюрес» кырӟанам транс крезьгурез фолкен герӟай. Анае ветеринар. Со монэ укол пуктылыны, пудоосты эмъяны дышетӥз. Куд-ог дыръя малпасько вал сварщике но мыныны, малы ке шуоно та уж уксё сётэ. Весь кырӟаса-эктыса уд ветлы ук. Но сварщик луон сярысь малпан озьы ик кылиз. Уг быгатӥськы машинаен, мотоциклэн ветлыны, но велосипедэн ворттылӥсько.- Нош Ижкаре удмуртъёс пӧлы лыктэмед уг поты-а вал?- Мон малпасько вал, Иж туж удмурт город шуыса. Мон нырысьсэ татчы вуи «Воршуд» фестивале - мынам малпанъёсы, урод штукатурка кадь, куашказы... Совето вакытысь город: завод, трубаос, одӥг адями но удмурт сямен уг вераськы! Азям бадӟым цирк, ачим уг валаськы, кудпала мыноно. Учкисько, сылэ горд-горд йырсиё полицейской. Мон со доры лыктӥ но, гадь тырам шокчыса, удмурт сямен юасько: «Вералэ, пожалуйста, кытын татын филармония но кызьы отчы мыноно?» Нош со учкиз мон шоры но тул-тул удмурт акцентэн вазиз: «ГОвОрите по-русски, пОжалуйста!» Мон паймыса интыям усисько вал ни. Собере мон солэсь юай ӟуч сямен, нош со сыӵе ик акцентэн мыным шуэ: «Дык у нас Одна филармОния в Ижевске, садись вОн на трОллебус да езжай». Мон соку валай: Ижевск пичи но удмурт кар ӧвӧл. Собере «Воршуд» фестивальын мон тодматски трос тунсыко адямиосын, адӟи тыметэз, стелаез, ярдурез, но куашкам штукатурка мынам йырам челепен-челепен лякиськиз.- Татарстанын нош кызьы уло удмуртъёс? - Туж вожъясько, Удмуртиын удмуртъёс валче уло шуыса. Милям тросэз ӟучомо, Удмуртиен герӟетмы алама: «Айкай» ансамбль 4 арлы огпол лыктэ, куд-ог вуылэ «Шулдыр ӝыт» ансамбль. Лыкто газетъёс, но соосты нокин уг басьты, малы ке шуоно лыдӟыны шуг, кыл мукетгес. Удмурт телевидение вань кадь, но со ми дорозь уг вуы, угось кабельын но, спутникын но солэн тулкымъёсыз ӧвӧл. Но ми улӥськом. Бигер удмуртъёс дышемын ни ас музъемзылы. Азьвыл пиналъёс кошко вал Иже дышетскыны - али шергес. Бавлы удмурт ныл.- Озьы ке но бигер удмуртъёс котькуд ар элькун Герберзэс ортчытъяло. - Котькуд гуртын вань Йӧскалык культурая центр. Милям со Урустамакын. Кивалтӥсьмы туж шаб: уй но нунал бавлы удмуртъёс понна висе. Ми, уторъёс, урустамакъёсын ӵош удмурт концертъёс, шулдыръяськонъёс лэсьтылӥськом. Озьы ми малпамы вал удмурт культуралы сӥзем «Айкай» элькун фестиваль радъяны (Урустамак Айкай гурезь выжыын интыяськемын). Но властьёс со интые Гербер ортчытоно шуизы. Бавлы ёросысьтымы удмуртъёсыз Татарстанын дярато (ярато), шуо, ми туж шаплыесь. Удмурт шаерын улӥсьёс та ласянь туж востэмесь.- Кызьы малпаськод, маин со герӟаськемын?- Ми улӥськом кырын, Оренбург палан, соин милям менталитетмы нюлэс калыклэн кадь ӧвӧл, ми дӥсьтӥсесьгес. Милемыз гурезьёс вылӥе ӝутскыны дышетӥзы, кыр тӧлъёс эрико луыны косӥзы. Нош тӥ уд дунъяське сое, марды тӥляд вань. Тӥляд удмурт культурадэс азинтыны луонлыкъёсты тросгес, нош тӥ шып пукиськоды. Тӥляд тросэз куашкамын. Али коть Удмуртиын калык дышиз ни, кызьы но озьы люкаськыса, ӵошен проектъёсты азинтыны, удмурт мультфильмъёслы уксё бичан сярысь верасько, кылсярысь. - Мар тыныд сётэ удмурт культураен вырон? - Али валай, мон удмурт шуыса. Мон кулэ данъяськыны ас лулчеберетэным. Табере возьдаськытэк Казаньын анай-атаен удмурт сямен вераськисько ни. Песянаеным ансамбле ветлыны кутскыкум, мон востэм, копак удмурт пияш вал, трос адями пӧлы сюрыса, калыклы пумен дыши. Монэ туж зол паймытӥз, кызьы песянайёс кырӟало бавлы (икдур) удмуртъёслэсь вашкала кырӟанъёссэс. Али мон валасько, калык кырӟанъёс шедевръёс шуыса. Ачим кырӟанъёс гожъясько ни. Вотэсын Shoner Paul (песятаелэн кушем нимызъя) шуыса монэ тодо.Шудӥсько домброен (балалайка), крезен, арганэн, пианиноен, шуланэн! Пыриськисько консерваториысь фольклорной ансамбле.- Ансамбльды кыӵе калыкъёслэсь кырӟанъёссэ быдэстэ?- Удмурт но, бигер но. Таяз арын фольклор экспедицие потамы, ёросысьтымы пор, нагабак, мордва кырӟанъёсты бичам. Али ми выль проектэн каръёстӥ ветлӥськом. Егит композитор Елена Анисимова малпаз Н. Гогольлэн произведениезъя «Ночь перед Рождеством» опера. Кык ариосын со Ашальчи Окилэсь кылбуръёссэ кутӥз. Ачиз композитор удмурт ӧвӧл, но со вордӥськемын Ижкарын, соин, лэся, операын крезьгур удмурт шӧмо. Крезьгур критикъёс шуо вал, фолкез но операез огазеяны уг луы. Нош ми пӧрмытӥм. Саранскын, Йошкар-Олаын, Казаньын учкисьёс милемлы султыса чабизы.http://udmdunne.ru/2017/03/vyzhy-kalykjoslehn-evrovideniyazy-mynoz-pavel-aleksandrov/- Мар выльзэ сётӥз опера? - Та жанр огазея калык но туала крезьгуръёсты. Опера выль луонлыкъёс усьтэ куараен шудон но актёр луон ласянь. Кылсярысь, татын мон чёртэз шудӥсько. Мон понна со выль образ.- Нош гуртад бертӥськод ке, мар карыны яратӥськод? - Мыным кельше школае удмурт кылъя но литературая урокъёсы ветлыны. Урокын нылпиослы удмурт культура сярысь верасько. Нырысь соос серекъяло вал, удмурт культуралэн азьланез ӧвӧл шуыса. Нош мон тазьы кари: фольклор бере кутски мадьыны Дарали Лели, Иван Белослудцев, Богдан Анфиногенов, Таня Тихонова, тодмо блогеръёс, «Монами» сярысь... Соку соослэн синъёсазы тылгизьыос ӝуатскизы, асьсэос юалляськыны кутскизы.- Табере соос дасесь тонэн ӵош удмурт культураез азинтыны?- Дасесь. Малпанъёсам вань ни, кылсярысь, Оренбург сюрес дуре удмурт кылын указательёс пуктылыны. Сомында удмуртъёс ветло Соль-Илецке, уг но тодо, кытын ке но Урустамакын соос кадь ик удмуртъёс уло шуыса. Тани «Вераськиськом удмурт кылын» наклейкаос лякылом. Ӧдъясько тужгес но шаплы пиналъёсты «Шундыкар» лагере келяны.Мария Векшина Туспуктэмъёсыз Павел Александровлэн | Улон-вылон |
Виталий Пронин Кызьы ивортылӥм ни, 27-тӥ-29-тӥ куарусёнэ Сыктывкарын ортчиз Россиысь фин-угор калыкъёслэн 6-тӥ ӧтчамзы. «Фин-угор калыкъёс: трос пӧртэм культураос но астэ нимаз калыкен шӧдон» нимаськиз со. Быдэсак солы сӥземын кылемез «Герд» номермы. Удмуртилэн делегациез сюрес вылэ потэмлэсь азьвыл К. Гердлэн синпелетэз азьын.Удмуртъёс валтӥзы секциостыОглом ӧтчаме пыриськизы кунысьтымы 43 улосысь 19 пӧртэм калыкъёслэн ыстэм адямиоссы - 204 делегат но нимысьтыз ӧтем куноос. Удмурт делегациын 34 адями вал. Тодмо удмурт азьветлӥсьёс: «Удмурт Кенеш» огазеяськонлэн тӧроез, Кун Кенешысь депутат Татьяна Ишматова, Кун Думаысь депутат Алексей Загребин, Ижысь медициная академиен кивалтӥсь, профессор Николай Стрелков, «Мынам Удмуртие» телекомпаниысь директорлэн воштӥсез, журналист Сергей Касаткин - валтӥзы секциосты. Анай кыллы дышетон ужпумъёслы сӥзем бадӟым доклад лэсьтӥз УдГУ-ысь Удмурт кылъя, финно-угроведениея но журналистикая институтлэн директорез Наталья Кондратьева, туризмез азинтон сярысь мылкыдъёссэ усьтӥз «Лудорвай» музей-заповедниклэн директорез Татьяна Шкляева, анай кылын учебникъёсты поттонын могӟетъёс сярысь вераз «Удмуртия» издательстволэн директорез Юрий Кузнецов, выжы калыкъёслэн кылъёсынызы гожъяськись газетчиослэн сюлмаськонъёссы сярысь - «Удмурт дунне» газетлэн валтӥсь редакторез Зинаида Рябинина.Секциос нимаз удысъёсъя люкылэмын вал: егитъёсын ужан; лулчеберет но туризм; дышетон; инкуазез но тазалыкез утён; ивор вӧлмытон ёзъёс но туала технологиос. Огласянь, котькудӥз сӥземын кадь нимаз удысысь ужпумъёслы, но вераськонъёсты кылзыса, валаськиз: котьмае басьты, ваньмыз герӟаськемын... кылын. Югдур котькытын огвыллем: анай кылэз тодӥсьёслэн лыдзы ичиёме, нош сое вӧлмытыны тыршисьёслы, юрттэм интые, кыӵе ке но пыдпуктонъёс сюро.Егитъёс ке ӧз...- Егитъёс ке ӧз, кин? Егитъёс понна ке ӧвӧл, кин понна? - таӵе юанъёсын кутскиз веранзэ Кун Думаысь депутат Алексей Загребин егитъёслы сӥзем котырес ӝӧкын. Ӵапак со валтӥсь докладэз лыдӟиз, нош оглом ужез радъяз озьы ик асьме адями - «Удмурт Кенеш» огазеяськонлэн тӧроез Татьяна Ишматова. М. Федина куре кыл сярысь катъёсты одно быдэсъяны.Мар ватонэз, али уноез егитъёс городъёсы кошкыло, гуртъёсын калык ичиёме. Соин ик ми сюлмаськыны кулэ кылмес, сямъёсмес каръёсын но ёрос центръёсын ыштонтэм вылысь. Со понна отын кулэ анай кылмес, калыкмес азинтыны луонлыкъёс кылдытыны.- Мыным потэ, та ласянь Удмуртиын луонлыкъёс вань, дышетскыны но азинскыны асьмелэн мылкыдмы гинэ мед луоз, - шуэ А. Загребин. - Шаерамы радъясько удмурт кылъя курсъёс, школаосын нуисько урокъёс, ужало удмурт культурая юртъёс. Выль кивалтӥсь вуэм бере оскон кылдӥз, матысь дыре Ижын удмурт центр усьтӥськоз шуыса. Кыӵе со луыны кулэ, малпанмес ваньмы вераны быгатӥськом.Котырес ӝӧкын пӧртэм улосъёсысь егит азьветлӥсьёс тодматӥзы асьсэ проектъёсынызы, малпанъёсынызы, шуг-секытъёсынызы. Ваньзэ кылзыса но ӵошатыса, вераны луэ: туннэ удмурт егитъёс фин-угор калыкъёс пӧлын азьпалан мыно. Со ушъяськон ӧвӧл: «Шунды» огазеяськонлэн проектъёсызъя гинэ но валаськом ини, отын вань удысъёсъя бадӟым уж нуиське шуыса. Ӵектонъёссэс удмурт егитъёс улонэ пыӵато, министерствоос но пӧртэм фондъёс юрттэмен.Егит фин-угор азьвет-лӥсьёс ог-огенызы кусып возьыны, визь-кенешлы вазиськылыны, ӵемгес пумиськылыны мед быгатозы шуыса, резолюцие пыртэмын вал таӵе ӵектон: Россиысь фин-угор калыкъёслэн ассоциациязы Егитъёслэсь кенешсэс кылдытоно.КульчояськоноКультурая но туризмъя секцилэн ӵектонъёсыз пӧлысь одӥгез тунсыкоез вал этнотур кылдытон пумысен.Таяз секциын доклад лыдӟиз «Лудорвай» музейлэн кивалтӥсез Татьяна Шкляева. Со мадиз ужзы, шуг-секытъёссы но туристъёсты кыскон амалъёссы сярысь.Шаерамы та вакытэ уно музейёс, этномаршрутъёс ужало. Кудӥз ке тодмо, мукетыз сярысь уггес кылӥськы. Вань фин-угор улосъёс али та ужен тунсыкъясько. Соин Ленинград улосысь вепс огазеяськонлэн кивалтӥсез Мария Лапикова ӵектӥз «Финно-угорское золотое кольцо» этнотур кылдытыны. Озьы туристъёс быгатозы вуылыны вань улосъёсысь фин-угор культурая центръёсы.- Ми быгатӥськом «Финно-угорский транзит» фестиваль интые «Финно-угорское золотое кольцо» программа лэсьтыны, - шуиз Мария Лапикова. - Озьы куноос культураенымы тодматскем улсын вуылысалзы Россилэн пӧртэм сэрегъёсаз. Анай кыл улонын но, Интернетын но мед азинскоз. Удмуртиысь делегатъёс эскеро Яндекс-переводчикез.Анайлэсь палэнтӥськон?- Комиын 65 сюрс пиналъёс - 1-тӥ-7-тӥ классъёсын дышетскисьёс - одно ик дышето коми кылэз, - кыллы, наукалы но дышетонлы сӥзем секциын шуиз Федераци Кенешлэн ёзчиез Валерий Марков. - Но 65 сюрс дышетскисьёс пӧлысь 4 сюрс но ӝыныез гинэ комиез анай кылэз чотын дышето. Таӵе югдур кылдэ, анай-атайёс ЕГЭ понна мултэс сюлмаськемен. Мултэс кылэз дышетон ЕГЭ-лы дасяськыны люкетэ, пе.Валерий Марков пусйиз, анай кылъёсты, кун кылъёсын ӵошатыса, кун золгес уте шуыса, малы ке шуоно котькуд адямилэн правоез вань анай кылзэ дышетыны.- Калык уг вала, малы школаын дышето кыкетӥ кун кылэз, тросэз понна со - дырез юнме быдтон, - шуиз Сыктывкарысь Инновационной технологиосъя центрен кивалтӥсь Марина Федина. - Со кылэз азьланяз нокытын уд но куты, шуо, но малы ке вунэто, адямиос кылзэс тодэменызы политикаын карьера лэсьто, наукаен выро, дышето шуыса. Мон малпасько, анай кылэз дышетэмлы пумитъяськон - со анаедлэсь палэнтӥськон кадь.Озьы ик М. Федина шуиз, анай-атайёс кылъёсты дышетыны пумит луыны воксё но кулэ ӧвӧл, куке со сярысь гожтэмын законын.- Но калык малы ке пумитъяське. Нош со закон ук - Уголовный кодекс кадь ик, шуом. Яке милям кудъёссэ ке законъёсты тӥяны яра, нош мукетъёссэ - уг?- Ми сюлмаськыны кулэ, кылъёсмы модае мед пырозы шуыса, - вераз Саранскысь 19 номеро гимназилэн директорез Зинаида Акимова. - Милемлы асьмелы возьыт луыны кулэ, кылъёсмы нокытын нокинлы кулэ ӧвӧл ке. Кызьы асьмеды пуктӥськом, озьы ик ми шоры учко.- Тӥлесьтыд кылдэс мукет калыкъёс мыло-кыдо мед дышетозы шуыса, тӥ нырысь ик малпаськыны кулэ, маин соосты тунсыкъяськытыны, - шуиз Россилэн Президентэзлэн администрациысьтыз йӧскалык политикая департаментлэн кивалтӥсез Татьяна Вагина. - Малы ке тросаз элькунъёсын шуо: тон ми пӧлын улӥськод бере, дышеты кылмес. Нош валэктыны, солы со чик уз люкеты, быдэс кыллы визьмогес луоз шуыса, ум валаське. Тросэз пичи калыкъёс Татарстан шоры синмаськыса учко. Но ваньзы уг тодо, бигер кылэз дышетэм ӟуч нылпиос пӧлысь уноез 2 бигер кылэз герӟаны уг быгато шуыса. Озьы бере, малы бюджетысь сомында коньдонэз быдтӥськом? П. Тултаев нош ик быръемын Россиысь АФУН-лы кивалтӥсе.Улэп кыльыны юрттоз... ЯндексИвор вӧлмытонлы но информационной технологиослы сӥзем секциын валэктон сюриз, кызьы утёно кылъёсмес.- Кемалась дыр вуэмын ни Яндексэн эшъяськыны, - лыдъя пор программист Андрей Чемышев. - Бен, туннэ нуналлы фин-угор кылъёсын сайтъёс усьтэмын, ас кылынызы адямиос верасько социальной вотэсъёсын, но ваньмыз со асьме куспын гинэ кутӥське - со туж сюбег. Асьмелэсь кылъёсмес мукетъёс но мед валалозы - тунсыксы луиз ке, компьютер азе пуксьыса, капчиен берыктыны мед быгатозы. Со понна кылъёсты Яндекс-переводчике пыртоно. Туннэ нуналлы отын Россиысь выжы калыкъёслэн кылъёссы пӧлысь кыксэ гинэ шедьтыны луэ: бигер но пор. Вань на горно-марийской. Ку Интернет, одӥг кнопкаез зӥбыса, берыктыны кутскоз асьмелэсь кылмес, потэ асьме бордысь гинэ. Со понна трос тыршоно. Таӵе ужен кӧня ке ар ӵоже ини выре Сыктывкарысь Инновационной технологиосъя лаборатория. Ӝоген Яндекс кизэ мычоз коми кыллы но. Кылъёсты азинтӥсь программистъёс вань Удмуртиын но, соослы луонлыкъёс гинэ кылдытоно.«Удмурт дунне» газетлэн валтӥсь редакторез Зинаида Рябинина ӝутӥз кат радлыкъёсын герӟаськем ужпумъёсты. Анай кылын гожъяськись журналистъёс уг быгато асьсэлэсь инвисъёссэс паськытатыны, малы ке шуоно соослэн кылзы Россиын валтӥсь уг луы. Озьы соос, ужъёссэс ӟуч кылэ берыктыса но, уг быгато федерал конкурсъёсы пыриськыны, официальной ялонъёсты печатласа, уксё поттыны но трос мукет - федерал законъёс ваче пумит шуккисько улосвыл законъёсын. Нош оглом учконо ке, фин-угор журналистикаын «Удмурт дунне» тужгес азинлыкоез газет луэ, со сярысь верало мукет улосъёсысь эшъёсмы.Секцилэн ужаз пыриськем делегатъёс ӵектӥзы кылъёсты Интернетын азинтонлы нимысьтыз саклык висъяны, Сыктывкарысь Инновационной технологиосъя центр бордын курсъёс усьтыны, специалистъёсты дасяны, Россиысь Кун Думае но Общественной палатае, ивор вӧлмытон удысэн герӟаськем законъёсы воштонъёс пыртыны курыса, вазиськыны. Елена Рябина Туспуктэмъёс: vk.com (Зинаида Рябинина), bnk.ru | Улон-вылон |
Виталий Пронин Макем золгес азинско технологиос, сокем амалогес луо мошенникъёс Суредаз Леонид ПРОЗОРОВ. «Удмурт дуннелэн» архивысьтызКартаосысь уксё лушкан учыръёсъя Удмуртия Россиын азьпал радын: туэ ӝыны ар ӵоже шаерамы улӥсьёслэсь мошенникъёс лушказы ог 4 миллиард манетсэс. Кыӵе выль амалъёсты куто лушкаськисьёс? Кызьы соослэсь утиськоно? Валэктон сётэ Финансовой просвещениея центрысь специалист Елена Запольских. Ӟеч уж Пандемиен сэрен уно калык ужтэк кылиз, тросэз ужбергатӥсьёс удыссэс пытсано луизы. Мошенникъёслы та туж иназ луиз: калыклы ӟеч огазеяськонын бадӟым уждунэн инты ӵектыны кутскизы. Кызьы пӧясько соос? Жингыртӥсь адями ассэ бадӟым компаниысь кадръёс понна кыл кутӥсь шуэ. Лякыт вераське, куараез чебер. Шуэ: уж утчанъя сайтысь, пе, ялондэс шедьтӥмы, иське, уж утчаськоды? «Уг, уже вань» шуиды ке но, жингыртӥсь трубказэ уз кушты, ӟеч уждуно инты ӵектоз. Быгатоды, пе, дорысьтыды потатэк но ужаны. Мошенникъёс сокем ӟеч психологъёс, сокем чебер вераськыны быгато, трубкадэс соку ик ӧд куштэ ке, вераськондэс асьтэос но уретыны уд быгатэ ни.Мукетыз жингыртӥсь ӵектэ уже кутон пумысен собеседование пыр ортчыны. Соос адямиез нокытчы уг дыртыто: шуо, туннэ малпаське на, ӵуказе выльысь жингыртом. Адямилэсь мылкыдзэ юаса, жингыръяныбыгатозы кӧня ке нунал но, арня но. Вазь-а, бер-а, адями соглаш кариське — кинлэн-о уз поты ӟеч уждун басьтэмез! Со понна зэмзэ но собеседование радъяло. Уг, таяз учырын уг юало на паспортэзлэсь даннойёссэ, кытын улэмзэ, картаоссэ. Тодэмзы потэ улон шоры учконъёсыз, сямъёсыз, азьланезлы планъёсыз сярысь. Адями уката оске, таос пӧечиос ӧвӧл шуыса. Собеседование ортчем бере адямилы иворто: тӥледыз уже кутӥськом! Келяло солы уже кутэм сярысь приказэз, огкылэз. Табере, пе, кулэ луоз паспорттылэн даннойёсыз, СНИЛС, ИНН, автобиографиды но, пе, мултэс уз луы. Эшшо куро на банкысь картазылэсь лыдпусъёссэ — сотэк, пе, уждун келяммы уз луы. Адями оске, ваньзэ вера. Со куспын вань счётъёсысьтыз уксёез тӧлӟе. Уж ӵектӥсьтылы жингыртӥды на ке, вазись уз луы ни. Тазьы инты ӵектӥсьёслы осконо ӧвӧл. Уж Интернет пыр шедьтӥды ке но, кусып тупатоно зэмос компаниен, отын зэмос ужасьёсын. Компанилэсь сайтсэ усьтыку, чаклалэ: адресэн чураз сылыны кулэ сайтэз мошенникъёслэсь утись пус — замок. Адӟись Телефонэ жингыртэ полициын ужась. Улон интыдыя участковой, пе, мон. Гань-гань валэктэ: та нуналъёсы ӝегатӥмы мошенникез. Солэсь, пе, шедьтӥмы уноадямиослэсь даннойёссэс — соос вылэ кредит басьтыны малпа вылэм. Пӧлазы тӥляд но даннойёсты вал. Табере, пе, тӥ та учыръя адӟись (свидетель) луиськоды.Адямиез участоке лыктыны куро, заявление, пе, гожтоно — адями уката оске. Но солэсь азьвыл, пе, счётъёстэс, картаостэс лушкаськисьёслэсь утёно. Кин тодэ, ӝегатэм адями, оло, вань даннойёстэс ачиз кадь укылтэмъёслы ивортыны вуттӥз. Уксёдэс, пе, утьыны луоз телефон пыр гинэ но: верано луоз картадылэсь лыдпусъёссэ, кодъёссэ, кин вылэ но ку со поттэмын. Ми, пе, полициын ваньзэ асьмеос лэсьтом, банке куриськон ыстом, сыӵе-таӵе адямилэн счётъёсаз «защита» пуктыны курыса. Адями «полиция» кылэз кылыса ик, куалектэ — ваньзэ вераны дась.Яке мукетгес амал: жингырто Россиысь банкысь. Одӥг укылтэм адями вылэ, пе, «мошенничество» статьяя уголовной уж ӝутэмын. Тӥлесьтыд даннойёстэс со кытысь ке шедьтэм, тӥ вылэ, пе, кредит басьтэм. Картаосысьтыды уксёдэс но лушканы вырем. Счётъёстэс, чик ӝегатскытэк, утёно — со понна вералэ вань даннойёстэс.Мар кароно та учырын? «Полиция» шуэмзэс кылӥды ке, нырысь ик юалэ жингыртӥсьлэсь нимзэ-тулзэ. Жингыртэ полицилэн улон интыдыя ёзаз. Юалэ, вань-а отын сыӵе-таӵе сотрудниксы. Ивортэ, ма муген но кыӵе номерысь тӥледлы жингыръязы. Эн вунэтэ тазэ но: банкысь «служба безопасности» шуыса жингыртӥсь луиз ке, ноку но эн оске. Банкъёстазьы уг жингыръяло. Кулэ луиз ке, соос ивор келялозы почта пыр уведомлениен яке мобильной приложение пыр. Лушкаськись номер Адямилэн телефоназ смс-ивор вуэ: жингыртэ, пе, сыӵе-таӵе номеръя. Отын ик котьма гожтэмын луыны быгатоз: матысь адямиды шудтэм учыре сюриз, мобильной связья тарифтэс воштэ, маке понна тыриськонды люкаськемын но уно мукет. Адями смс-ысь номеръя жингыртэ — сопал пумаз трубкаез куто, со но та сярысь кемагес вераськыны туртто. Та дыр кулэ соослы картаоссэ бушатъяны. Ноку но эн жингыръялэ тодмотэм номеръёсъя. Эн усьялэ смс-эн вуэм ссылкаосты. Отын аспӧртэмлыко вирус: ссылкаосъя пыриды ке, лушкаськисьёслы усьтӥськозы вань счётъёсты.Сак луэ, Интернетысь сайтъёс пыр кыӵе ке вуз басьтыкуды но. Отын заказ карыку, ӵекто промокодъёс — кыӵе ке букваос, лыдпусъёс. Соосты нимысьтыз чуре гожтӥды ке, вузэз, пе, кулэстэм дунын басьтоды. Тӥ со промокодэз гожтоды гинэ, мошенникъёслы вань картаосты усьтӥськозы. Тазьы медаз луы шуыса, нырысь ик эскере сайтлэсь вылтуссэ: адресэн чураз луыны кулэ замок кадь пус. Интернет пыр басьяськонлы нимаз карта усьтэ. Вузды кӧня сылэ — отчы сомында гинэ коньдон келялэ, мултэссэ отын эн возе. | Иворъёс |
Виталий Пронин Ӵектосэз форумын шараяз Коммунаркаысь валтӥсь врач Денис Проценко. Омикронэн сэрен али тросэз коронавируслэсь доразы эмъясько. Висисьёс эмъюмъёсты дистанционно басьтыны быгатысалзы ке, асьсэлэсь но, врачъёслэсь но улонзэс капчиятысалзы. Туспуктэм udmurt.er.ru сайтысь— Врачъёс, туала амалъёсты кутыса, диагнозэз гинэ тупатыны быгато, нош эмъюм дуре больницаосы пациентъёс асьсэос вазиськыны кулэ, — вераз Денис Проценко, — врачлэн приёмез дистанционно нуыны луонлыкез кылдыны кулэ. Денис Проценко пусйиз, Россиысь куд-ог улосвылъёс таӵе воштӥськонъёслы дасесь ни шуыса. Президент та ӵектослы дурбасьтӥз. — Та амалэз азинтоно, со улонэ пыӵаны кулэ, — вераз Владимир Путин. Кун Кенешысь председательлэн воштӥсез «Огъя Россия» партилэн ёзчиез, улосвыламы «Здоровое будущее» проектлэн кураторез Надежда Михайлова вераз, таӵе луонлык маломобильной адямиослы туж пайдаё луысал шуыса. — Али пандемия дыръя калыкен ичигес кусып возёно, соин но таӵе амал улонмес капчиятоз, — вераз со, — али больницаосын черодъёс бадӟымесь, висисьёс трос. Соослэн но ужзы капчигес мыноз, эмъюмъёсты дистанционно вузасалзы ке. Форумын та ӵектослы Тазалыкез утёнъя министерство но дурбасьтӥз Теги: ОгъяРоссия Путин | Иворъёс |
Виталий Пронин Пётр Павлович Гущин - Алнашысь тодмо удмурт шаерчи.Туэ апреле 125 ар тырмиз Пётр Павлович Гущинлы - Алнашысь тодмо удмурт шаерчилы, «Гудыри» газетын берыктӥсь луыса ужам муртлы, шаермылэн историез, калыкмылэн сям-йылолъёсыз сярысь очеркъёслэн, тодэ ваёнъёсын но кылбуръёсын рукописьёслэн авторзылы. «Кылёз ук та дуннее лёгем но пытьые…» - таӵе чурез вань П. Гущинлэн одӥгаз кырӟаназ. Но «лёгем пытьы» - со улоназ лэсьтэм ужъёсыз гинэ вылӥллямтэ, со гожъяса кельтэмъёсыз но. Соос сярысь тодмо луиз, Пётр Павлович улонысь кошкем бере 22 ар ортчыса гинэ.1998-тӥ арын, шаертодонъя материал гожъяса ветлыкум, пыри Пётр Павловичлэн Алнашысь пуктэм но улэм юртаз. Кенэз С. Гущина монэ чуланазы ӧтиз но фанералэсь лэсьтэм коробез возьматӥз. Отын бугыръяськонъям паймыса но шумпотыса йыры ик берганы кутскиз (узырлыкен ватос шедьтӥсьёслэн мылкыдзы сыӵе ик луэ, дыр).Бумагаен тырмем сандыкын вал пӧртэм документъёс, туспуктэмъёс, шаермылэн историеныз, сям-йылолъёсын герӟаськем тодэ ваёнъёс, топонимикая, алнашъёслэн выжыоссыя материалъёс, схемаос, дневникъёс но кылбуръёс-кырӟанъёс. Вань та рукописной материалэн шаертодонъя кружокам 15 арлэсь кема ужамы. Соос вылэ пыкиськыса, гожтэмын пӧртэм эскеронъёс, исследовательской ужъёс.Алнаш черкогуртлэн 260 ар тырмонэзлы сӥзьыса, 2011-тӥ арын «Анлаш… Троицкое… Алнаши…» книга потӥз. Та книгаям пыртыны тырши П. Гущинлэсь исторической но этнографической очеркъёссэ, кӧня ке кырӟанзэ. Пинял дауре туж секыт ортчиз, Куинь войнае ик ветлоно луи. Кулак каронэз но адӟоно луи, Сапдан колошаез но адӟоно луи. Кускам тӥр поныса, кырын-бурын Секыт ужъёсыз ужаса ветлӥ. Куректӥсько шуыса, кайгырисько шуыса, Вина юыны мон ӧй чӧлтӥськы. Нылпиосме будэтыны тырши, Ваньзэ ик калыке поттӥ. Ӵок, уг ни гожты ваньзэ ортчемзэ, Пушкы тыре, бӧрдэме потэ… Кузь улон сюресэз ортчиз Пётр Гущин (1892-1976), 3 война пыр потӥз, кытчы гинэ ӧз вуттэ сое ож сюресъёс, кыӵе но курадӟонъёс пыр потоно ӧз лу улоназ! «Дан тыныд, Анлаш селомы! Ӧвӧл дунне вылын тынэсьтыд мусоез, тынэсьтыд чеберез, тынэсьтыд шулдырез. Мон адӟи Москваез, Харьковез, Киевез, Ростов-на-Донуэз, Казанез, Уфаез, Пермез, Кировез. Мон вал Румыниын, Австриын, Буковинаын, калги Карпат гурезьёстӥ. Одӥгез но та вылӥ верам интыос монэ бордазы ӧз кыске. Мон вордӥськи Анлашын. Ӟечкын мед кулом Анлашын…» - гожтэм П. Гущин.Алнашын улӥсь тросэз мӧйыос тодо на Петыр агаез: визьмо, йӧно, ужась, гажамон, котькинлы ужен но визь-кенешен юрттыны дась луись воргоронэз. Со ёросамы черепица поттонэз радъяз, трос аръёс ӵоже Алнашысь «Мотор» колхозэн кивалтӥз. Даурез ӵоже киысьтыз перозэ ӧз куялля. Аслаз статьяосаз со ӧтьылӥз инкуазез, шаермес утьыны, ас калыкезлэсь ортчемзэ, выжызэ тодыны.Удмурт калыклэн трос дано но визьмо пиосыз. Пётр Гущин вал нырысетӥосыз пӧлын, уго Т. Борисовен артэ ужаз «Гудыри» газет поттон бордын. Кытын гинэ ӧз тыршы Пётр Гущин: газетын-а, заводын-а, колхозын-а - котьку вал нырысетӥ радын, котьку вал гажано адями.Пётр Гущинлэн «Кузь сюрес» ужез - аслаз улонэз сярысь. Солэсь куд-ог люкетъёссэ удмурт лыдӟисьлы ӵектӥсько, уго алнаш воргоронлэн улонэз пыр яркыт адӟисько калыкмылэн, удмурт газетмылэн историез, даур кутсконысь бугырес аръёс.Нина Новгородцева, шаерчи Пётр Гущин. Куз сюрес«Великой Октябрьской революцилэн 40 арезлы сӥзьыса, мынам но ортчем сюресме вераме потэ. Та дуннеын 65 ар улытозям, оломаре но адӟоно луиз… Со вал 1904-тӥ арын, мон дышетскисько вал Алнаш школаын. Мыным шуд усиз удмурт кылын книга лыдӟыны. Огпол дышетӥсьмы Иван Васильевич Яковлев монэ урок бере кельтӥз но пичи гинэ книга сётӥз, со вал удмурт кылын календарь. Кыӵе мон шумпотӥ! Доре бертыса, лыдӟыны кутски. Быдэс семьямы мон котыре люкаськиз. Семьяямы 8 адями вал. Мон сяна нокин лыдӟиськыны уг быгаты вал. Олокӧня ӝыт мон со книгаез быдэс семьямылы лыдӟи.Вуоно араз дышетӥсе кузьмаз мыным мукет удмурт книга. Со книгаын печатламын вал Николай царьлэн манифестэз. Со манифестын вераське вал, выт тырон кулэсмоз шуыса. Мон со манифестэз селоысь крестьян калык азьын лыдӟи. 1905-тӥ арын налогъёс кӧнялы ке кулэсмизы ик, но шумпотон кемалы ӧй вал. Вуоно араз тыриськонъёс нош ик будӥзы. Куанер крестьян калыклы нокытчы вал ӝожтӥськыны. Котькытын вал сютэм улон, куашканы вуэм гуртъёс, пӧртэм висёнъёс, пеймыт куанер калык…Одӥг пол вазь ӵукна ми доры пыризы староста, подать бичась но десятник. Десятник азяз значоксэ жильыен ошем, озьы ик староста но. Тон дорын ПУС, валдэ кыткы али, выт тырыны пумитъяськисьёслэсь ваньбурзэс поттано, шуо. Мон вал кытки. Мынӥсько урам кузя. Мыно но пыро куанер улӥсьёс доры. Потто кудӥзлэсь самоварзэ, кудӥзлэсь тушаксэ, миндэрзэ но мукет дуно арбериоссэс. Кыӵе бӧрдыса кыле вань семьязы… * * *1915-тӥ арын сентябрь толэзе монэ мобилизовать каризы Первой мировой империалистической войнае. Эксэй закон дыръя пиналъёсыз солдатэ ке нуо, соос туж бӧрдыса кошко вал. Первой соос пӧлын туж ӧжыт вал гожтэт тодӥсез, даже ӟуч кылэз но уг тодо вал. Ӟуч кыл но тодымтэ бере, гожтэт но тодымтэ бере, соослы туж секыт йӧтэ вал политзанятиосын (азьло «словесность» шуо вал). Со словесностез юало ке, [солдат] уг ке быгаты вераны, пель дораз чабкылыса, юало вал. Нош маршировать карыны пыдзэс ке сурало, сыӵеоссэ прикладэн ӝуго вал. Нош мар карод, гожтэтэз но ӟуч кылэз уг тодо бере.Монэн ӵош служить кариз туймыйыл пи. Со чик гожтэт уг тоды вал, «а» букваен «б» букваез но уг люкы вал. Офицеръёс сое жугытэк одӥг нунал но уг ортчы вал: яке чабкыло, яке прикладэн, я плёткаен жуго. Озьы жугыса воземзы бере со пияш туж зол висьыны кутскиз, службалы но воксё ярантэм луиз.Туж секыт вал пичиесь национальностьем калыкъёслы: удмуртъёслы, поръёслы, чувашъёслы - ваньмызлы пичиесь нациослы. Одӥг учыре мынам но ӝимеме вань. Со вал Уфаын 1915-тӥ арын. Милемыз дышето вал тӧдьы Кам дурын ӵошкыт возь вылын, ӧтын кыӵе ке завод вал. Мон ӝими правофланговое. Ротной командир прапорщик команда сётӥз. «Направление на эту трубу», - шуиз но кузь заводской труба шоры возьматӥз. Сыӵе трубаос отын трос. Ну, мон копак ротаез нуисько ини со труба шоры. Ротной командир лыктӥз но мыжыкеныз мынам гурулам туж зол донгиз, ӟигары ик быриз. «Не на ту трубу, а на эту», - шуиз [командир]. Ой, йыры кур луиз, вӧсь но кариз.Монэ басьтэмзы бере Уфаын 3 арня дышетӥзы но Австрийской фронтэ келязы, 104-тӥ Устюжской полке. Декабрь толэзе со аре ик мон ранить луи. Собере монэ келязы Новочеркасск-на-Дону городэ госпитале (Общество Донских врачей). Йӧнам берам келязы Москвае, Клязьма дачае. Отын огшап возем беразы 1916-тӥ арын январе келяло Тамбовской губерниысь Козлов городэ (али сое Мичуринск шуо) запасной батальонэ. Отын огшап возем беразы нош ик фронтэ келяло 10-тӥ стрелковой Финляндской полке. 1916-тӥ арын август толэзе мон кыкетӥзэ ранить луи. Собере монэ келяло Саратовской губерниысь Петровск городэ военной лазаретэ. Петровскысен монэ келяло Ростов-на-Дону городэ запасной батальонэ. Татчы сюрем берам условиос воксё мукет луизы. Мукет частьёсын, занятиосын ӧжыт уд ке быгатӥськы, жуго вал, нош татын командной состав туж умой относиться кариське вал. Мукет частьёсын командиръёс «Здорово, братцы!» шуыса здороваться карисько вал, нош Ростовын полковник «Здорово, товарищи!» шуэ вал, ми солы воксё паймим. И сиён но ӟеч вал. "Безбожник" колхозысь крестьянъёсын ӵош. 1960-тӥ ар. * * *Со вал 1917-тӥ арын январь толэзе. Занятие дыръя ял карыку, отделенный командир младший унтер-офицер Смолин, палэнэгес нуыса, мыным лушкемен вераз, Россиын, пе, революция дасяське, эксэез, пе, поттыны туртто. Со кыл мыным паймымон потӥз, ми уго эксэез кыӵе ке инмар пуктэм кожаськом вал, кызьы сое уллялод, эксэйысь куштод?Одӥг пол 1917-тӥ арын январь толэзьлэн пумаз уйин туж ӟеч изён вакытэ монэ кин ке но, пыдам йӧтылыса, лушкемен сайкатэ, куаразэ поттытэкгес, мыным вазе: «Гущин, султы, ойдо дӥсяськы, асьмеос городэ поталом», - шуэ. Йырме ӝутыса учки но, монэ Смолин сайкатэ вылэм. Мон, конечно, шумпотыса дӥсяськи, уго милемыз, рядовой солдатъёсыз, городэ потаны чик уг лэзё вал.Городэ потыса, со монэ, одӥг урамысь мукет ураме поттаса, кыдёкегес ик нуиз но одӥг бадӟым юртлэн бадӟым капкаетӥз гидкуазе пыртӥз. Озьы ми вуим двухэтажной корка доры но солэн улӥ этажаз пырим. Ми пырыку, со коркан калык трос вал ини, ми бере но трос лыктӥз ай. Отын вал военнойёс но гражданской дӥськутэн адямиос, и нылкышноос но. Собере собраниез усьтэмен ялӥзы. Огез бӧрсьы мукетыз выступать каре: «Долой царя! Долой войну!» шуо. Кыӵе ке газет лыдӟо, страна дасяське революция ӝутыны, шуо. Мон пукисько, йырсие ик меӵ луэ кадь. Ваньмызлы отын пукисьёслы вазиськизы: каллен, пе, военнойёс пӧлы революцилэсь значенизэ валэктоно, собере валэктыны косӥзы, кин со буржуазия но кин со пролетариат. Война, пе, милемлы кулэ ӧвӧл, со, пе, кулэ буржуазиялы, эксэйлы.Собраниез ворсам беразы милемыз помещениысь ӵош потыны ӧз лэзе. Кыкен-куинен потыса кошкизы. Ми но Смолинэн потӥм ини ураме. Смолин мынэсьтым юа: валад-а, пе, мар ке вераськемзэс? Ну, шуэ, только нокинлы ни гу-гу. Конечно, мон туннэ ке но уг тодӥськы, кыӵе партилэн собраниез вал со. Сое мыным Смолин ӧз валэкты, ачим но ӧй юа. Мон уго соку чик уг тодӥськы вал али, олокыӵе пумо партиос вань шуыса.Февраль толэзьлэн пумаз, числоен вераны уг ни тодӥськы, одӥг нуналэ ӵукна султӥм, сиським, табере занятие потоно вал ини (каждой ӵукна 7 часын потӥськом вал занятие). Нош туннэ косӥсь и номыр верась ӧвӧл. Номыр ум тодӥське, куспамы казармаын вераськыса пукиськом, мар та таӵе шуыса. Ведь туннэ арнянунал ӧвӧл. Арнянуналэ но маза уг сёто вал, черке вӧсяськыны строен нулло вал.Нуназе бере 1 часын милемыз дӥсяськыны косӥзы но винтовкаостэк гинэ строе султытӥзы. Люказы ваньзэ запасной батальонэз. Собере буш вал вылын лыктӥз полковник но, азьло сямен ик, «Здорово, товарищи!» шуыса, вазиз. Собере вераз, толон Россиын, пе, туж бадӟым событие, кема возьмам революция, луиз. Эксэез престолысь уллязы, и со отречение гожтӥз аслыз но, Алексей пиезлы но. Власть сётэмын рабочийёслы но крестьянъёслы, шуиз. Уно вераськем бераз милемыз поттӥзы городэ демонстрацие. Балконъёсысь ми вылэ сяськаос куяло. Вань главной урамъёс калыкен тырмемын. Киязы «Мир», «Долой войну!» плакатъёс нуо.Соку туж шулдыр вал, лымы Ростовын быремын вал ини. Собере милемыз занятие ӧз ни потталэ, городэз патрулировать карыны кутӥзы. Котькытын «Долой войну!» ке но шуо вал, войнаез ӧз дугдытэ, милемыз нош ик фронтэ келязы - Румыние, Карпат гурезе. Отын опасной бойёс ӧй вал ке но, милемыз возизы окопын. Октябрь революция сярысь ми номыр ӧм тодэ. Доре гожтэт гожъяськом вал, нош дорысь гожтэт ум басьтӥське. Берло гинэ тодӥм, Россиен связез ворсаллям шуыса. 1918-тӥ арын январь толэзьлэн пумаз гинэ Россие потыны лэзизы, нош пыӵал тӥрлыкмес ваньзэ кельтытӥзы. Тужгес кӧт ӝож вал, куке талазы обозъёсын валъёсмес, вань продовольствимес.Октябрь революция сярысь тодӥмы Россие вуэммы бере гинэ. Румыниысен лэзем гожтэтъёсмы доре чик вуиллямтэ. Дорамы милемыз быремын шуыса уло вылэм ини…* * * Нырысетӥ дунневыл ож дыръя. Пётр Гущин шоретӥез.Дорын пиналъёс кылдытӥллям культурно-просветительской кружок, мон бертэм берам ик отчы пыри. Со кружокен кивалтӥзы кык визьмо, дышетскем алнаш воргоронъёс: М. А. Абрамов (Казаньысь учительской семинариез быдтэм) но Н. М. Рябов (ожысь бертэм офицер). Селоын Молчанов урядниклэн коркаез сылэ вал. Ачиз со кемалась олокытын ини. Со коркаез синъязы 2 бертэм солдатъёс. Кытӥзэ но отӥзэ тупатъязы, борддоре газетъёс лякизы. Кытысь ке но семилинейной лампа вайизы. Шулдыр луиз. Ӝытъёсы татчы уногес калык ветлыны кутскиз. Мӧйыос сое «шайтан корка» нимазы, нылпиоссэс отчы ветлэмысь алӥзы, нош пайдаез ӧйлась ни.Абрамов одӥг ӝытэ шуэ, асьмелы, пе, дыр вуиз спектакль борды кутскыны. Нош мар со сыӵе спектакль? - юало адямиос. Дышетӥсь лад-лад валэктӥз. Спектакльёс пуктылоно, нош удмурт кылын пьесаос ӧвӧл, соку грамотной калык туж ӧжыт вал. Мон ик кутски пьесаосыз ӟуч кылысь удмурт кылэ берыктон борды. Тӥни озьы куським удмурт кылын спектакль пуктыны, виль гурен удмурт кырӟанъёс дышетъяны.Огпол Абрамов мыным шуэ: «Кылзы ай, Петыр, мынам тыныд бадӟым дэмланэ вань. Тодӥськод, луоз, Елабуга городын «Гудыри» газет потэ. Отын ужасьёс уг тырмо. Мын отчы. Рекомендация гожто». Озьы мон Елабугае вуи. Алнаш пиА. С. Байков редакциын ужа вал ини. Сое адӟыса, мон воксё лӧптӥ. Солы бумагаме мычи. «Ой, самой дыраз вуид, - шуэ Байков. - Ойдо али ик редактор доры пыром». Борисов доры пыреме бере сюлмы нёрк тэтча. Рекомендациез лыдӟыса ортчемез бере Трофим Кузьмич мон шоры шунытак учкиз но шуиз: «Милемлы таӵе мурт туж кулэ, ӵуказе ик ужаны пот. Переводчик луод». Кемалась тодмо адямиос сямен вераським. Кыӵе капчи мылкыдо вылэм со Трофим Кузьмич. Ужын жадёнэз валасьтэм. Со вӧзын мукет ужасьёсмылы озьы ик секытэз но капчиен сётӥськиз кадь. Аналъяськонэз, ӝожтӥськонэз валась ӧй вал. Озьы монэ зачислить каризы «Гудыри» газетэ переводчике.Ответственной секретарьмы М. Н. Шахмаев, муш кадь тыршись адями, удмуртъёсыз мушъёсын ӵошатыса, кылбур но гожтӥз. Весь валэктылӥз мыным, тупатъяз янгышъёсме. Собере дыши. Трос вуылӥзы телеграммаос, соосыз тассовой материал шуо вал. Газет бамъёсы но трос сётъямы соосыз.Милемлы удмурт калыкез тодматоно вал дуннеын но егит странаямы луись югдурен, фронтысь иворъёсын. Пӧсь йӧтылӥз. Ваньзэ дыраз берыктыса вуыны кулэ. Ӵем дыръя сиськылӥм но кӧламы редакциын ик. Секыт сярысь ӧм ӟуре. Нош шуг-секытъёс туж уно вал. Бумага туж шакырес. Шрифт уг тырмы. Наборщикъёсмылэн дышетскемзы одӥг-кык ар сяна ӧвӧл. Бичам текстэз лыдӟыны кутскиськод но - янгыш вылын янгыш. Огпол тупатъяськом, кык пол… Уйёсы пукылӥськиз. Ӵем дыръя ӟардон вуэмез но ӧм шӧдылэ.Газет ичиен потылӥз: гожъясьёс ӧжыт. Асьмеос утчаськом ваньзэ: информациос, заметкаос. Но пумен калыкен кусыпмы юнман кутскиз. Газет сюрес шедьтӥз кыдёкысь гуртъёсы, калыкез тодматылӥз выль властьмылэн ужъёсыныз, партимылэн политикаеныз.Тодӥсько на, Выль Алнаш гуртын газет басьтэ вал Кузьма Васильевич Посадов. Газет вуэ ке, сое воргоронъёс пӧлын лыдӟе, соку пӧртэм вераськонъёс потто. Кенеш ортче, кожалод. Даллашон но ӝутскылэ. Со дыре угось олокызьы но малпасьёс, улонэз валасьтэмъёс вал на. Сыӵеослы ик юрттылӥз «Гудыри» синзэс усьтыны.Газет бамъёсын вис карытэк печатламы советской власть сярысь материалъёс. Удмурт калыклы валэктылӥм, мар со сыӵе власть, мар со сётоз ужаса улӥсьёслы. Гуртын выль улонэз мыдланьтыны турттӥсьёс но вал. Заводын ужасьёслы, фронтын ожмаськисьёслы нянь кулэ. Нош бай выжыос крестьянъёсты узато: «Ватэ няньдэс, эн сётэ». «Гудыри» жалятэк шараялляз сыӵе муртъёсыз. Лэчытэсь заметкаосын нимын-тулын поттылӥм соосыз, калыклы валэктылӥм: эн кылзэ узыръёслэсь, тӥляд кужыменыды поттэм ваньбурдэс соос ватыны туртто. Соос уго шӧдо пум вуонзэс, адӟо: уз луы ни начаръёсыз курадӟытыса воземзы, асьсэ вылэ ужатэмзы. Музъемлы табере кузё луоз ачиз крестьян калык. Юн утёме егит странамес, революцилэсь вормонъёссэ!Ӟырдыт чуръёсыныз «Гудыри» калыкез ӝутылӥз бадӟым ужъёсы. Ми уго гожъямы гуртын культураез ӝутон ужпумъёсъя. Мон гожъяй Алнашысь культурно-просветительской кружоклэн, народной домлэн ужамзы сярысь. Со выллем кружокъёс кылдӥзы мукет интыосын но. Гожтэтлы дышетскон понна нюръяськон вӧлмиз. Озьы поттылӥм газет.Соку Колчак наступать каре вал. Со Мензелинскез басьтэм, шуизы но, ми эвакуироваться кариськоно луим. Редакцилэсь документъёссэ ящике запаковать кариськом, подвод хлопотать карыса, бызьылӥськом. Кӧт урод, нош вылаз ик телефон-телеграф езъёс жингырто, кион вузэм кадь каро. Милям сюлэм уката позыра. Елабуга сьӧры потэм бере бермес учкиськом. Ваньмы ӝожомемын, гуньдэмын…Вятской Поляна дорысен вань эшъёсмес мобилизовать каризы фронтэ. Монэ комиссия кызьы ке но браковать кариз, собере мон бертӥ. Бертэм берам 2-тӥ нуналаз Алнаше тӧдьыос пыризы но первой монэ талазы. Асме вал кыткыны косӥзы но подводэ нуизы. Колчакъёс кема ик наступать карыса ӧз вуэ, кутскизы отступать карыны. Соку, монэ но подводэ басьтыса, Сарапул доры нуизы. Сарапулэ вуэм берам мон, валме кельтыса, ачим пегӟыса бертӥ.Бертэм берам мон тифен висьыны кутски, 4 толэзь кылли. Со дыре кышкыт висён тиф вӧлмемын вал. Висьыса дорам кылльыкум, ми доры тӧдьыос пыразы, пӧлазы офицер но вал. Соос бугыръясько, утчасько, ӟеч тӥрлыкмес поттало. Но тӧдьыос ӧз тодэ, мон «Гудыри» газетын ужась шуыса. Кин ке пал кыл поттась луысал ке та пумысен, мон соку ик ыбемын луысал.Йӧнам берам мон нош мынӥ Елабугае. «Гудыри» газетлэн редакциез соку кошкемын вал Сарапулэ. Елабугае кылем Вотской подотдел монэ командировать кариз Сарапулэ. Отысен Борисов Трофим Кузьмич косӥз партшколае дышетскыны мыныны. Сарапулын партшколалэн соку первой сборез вал. Куинь толэзь дышетскыса, куинь толэзь практикаын ужано вал. 1920-тӥ арын партшколаез быдтэм берам милемыз куиньнамес лэзизы Башкириысь Бирск городэ. Со город тӧдьы Кам дурын. Со толэз ми Бирск городын ортчытӥм. Соку Сарапулысь Вотской Центральной Комиссариатысь косӥзы милемыз Уфа городэ удмурт издательство кылдытыны. Тулыс первой пароходэн монэ лэзизы доре, Алнаш районысь ужасьёс утчано шуыса. Соку ваньмыз воргоронъёс Граждан ожын, нылъёс гожтэт уг тодо вал, тӥни озьы мон ужась ӧй шедьты.Собере монэ нош ик Елабугае лэзё. Мыным шуо: Елабугаын «Сюрло» газет потыны кутскиз. «Сюрло»-ын арлэсь кема ужай корректор луыса. 1921-тӥ арын монэ басьтӥзы Горд Армие но келязы Вяткае. Доре бертӥ 1923-тӥ арын. Орфографиез туала каремын. Теги: гуртулон Историысьчуръёс | Улон-вылон |
Виталий Пронин Туспуктэм: vk.comДуннеын Командаез воштӥз флаг Бразилиын усьтӥськиз Паралимпиада. Историын нырысьсэ со ортче Россиысь спортсменъёстэк.Россиысь паралимпиецъёс ӵошатсконлэсь палэнтэмын вал, допинген эшъясько шуыса. Соослэн бушам интыоссы люкылэмын мукет спортсменъёс куспын. Данакез шедизы американецъёслы. Инмысь усем квотаосты басьтыны пумит луизы Азербайджанысь паралимпиецъёс. Нош Белоруссиысь команда Паралимпиадаез усьтонэ Россилэсь но флагзэ кутэм. Ог ӝыны сюрессэс ортчем бере гинэ со флагез талазы. Таӵе вамышсы понна белорусъёсты кызьы «чепыльтоно», Олимпиадаез радъясьёс али малпасько на.Нош Россиысь паралимпиецъёс али ӵошатско асьсэ понна Москва котырысь стадионъёсын. Россиын Лек оптимизация Иркутск областьысь Черемхово интернатысь 57 нылпиослэн больницае шедемзы, 4 пиналъёслэн кулэмзы понна янгыш... оптимизация.Та сярысь ивортӥз Иркутск областьысь Следствиея комитетэн кивалтӥсь А. Бунев. Бюджетысь коньдонэз шыръян понна пиналъёслэн лыдзы 3 пол йылтэмын, нош ужасьёслэн уждунзы кулэстэмын вылэм, соин валче тросэз ужысьтызы кошкиллям. Дизентерия кутскыку, интернатын одӥг врач но вылымтэ. Удмуртиын Ужасезлы - юрттэт Алнаш ёросысь гуртъёсын выльдӥськонъёс ортчо.Серп гуртозь гужем ӵоже сюрес лэсьтэмын, Варага шур вамен бадӟым выж ӝутэмын. Та ужъёслы 32 миллион манет кошкиз. Кузьылиын май толэзе гинэ 200 йырлы скал гид ӝутыны кутскизы вал. Али отчы молокопровод, 5 тонна йӧл тэрымон танк-хранитель, пастеризатор пуктэмын ни - гид ужаны дась. Та ферма понна хозяйство 10 миллион манет басьтоз - пуктӥськонлы быдтэм коньдонлэсь ӝынызэ государство берыктэ. Варзибаш калык но шумпотэ - татын выль ФАП усьтӥзы.Вордскем ёросаз вуылыса, Удмуртилэн Тӧроез А. Соловьев пусйиз: элькун нырысь ик юрттӥськоз сыӵе ёросъёслы но муниципал кылдытэтъёслы, кытын гурт удысэз азинтон сярысь сюлмасько.Ольга Вахитова Теги: Дуннеиворъёс | Иворъёс |
Виталий Пронин Брангуртысь песянайёслы сётэмын Удмурт Республикаысь калык артист нимъёс. Та сярысь указ улэ кизэ нюртӥз Президент Александр Волков. - «Евровиденилэсь» финалзэ возьматэк ик, коллективысь котькуд песянайлы дано ним сётон сярысь решение кутӥ, - ивортӥз Президент. - Соос быдэс дунне тыр асьмелэсь шаермес но удмурт калыкмес, культурамес данъязы.Песянайёслэсь финалын кырӟам-верамзэс Александр Волков дораз, семьяеныз учкоз шуиз. Нош Брангуртысь артисткаослэн матысь ӵыжы-выжыоссы 26-тӥ мае луозы Москваын. Шоркаре мыноз ог 10 мурт, пӧлазы Пугачёва Наталляпайлэн кузпалыз - Офонь агай но. Нялтас вераса, 75 аресъем песятай акыляк луиз ни журналистъёслэсь. Соин йырин Офонь агай берло нуналъёсы шутэтске Ижысь огаз санаторийын. Нош Пугачёвъёслэсь корказэс но пудозэс чакла Ижевскысь бертэм Валентина нылзы. Коллективлэн пресс-секретарез Светлана Сырыгина ивортэмъя, «Россия» телеканал Москва но Баку городъёс куспын телемост радъялоз. Оскем потэ, песянайёслы ватсаса кужым сётоз матысь ӵыжы-выжыоссынызы телеэкран пыр адӟиськон. Нош асьмеос мылысь-кыдысь удмурт нылкышноосмы понна висёмы Ижын но Брангуртын.Алёна Ионина. Теги: Брангуртысьпесянайёс | Иворъёс |
Виталий Пронин Со вал толалтэ, куке ымусьтон кезьытъёсты тулыс омыр зӥбиз но городын лымы шунаны кутскиз. Мон пыри пеймыт бӧлетэ, огаз борддор вылын киноэкран гинэ пиштэ. Пеймыт. Котыр сюсь зын лӧсъяське. Мар ке вылэ лёгиськи, гылӟыса усисько ни вал - выж вылын курегпузъёс пильылэмын, пызь пазямын. Пукси пукон вылэ, киноэкранэн борддор шоры ӝими: видеоарт возьмато. Сюсь зын, кубыз гур, син азям адями кыклы, куиньлы, ньыльлы, витьлы, куатьлы люкиськыны кутскиз.Татысь мон шедьтӥ сое, аслэсьтым яратонме. Со ачиз мон доры лыктӥз. Берло вераз: пеймытын но мон шӧдӥ, тон мон кадь ик шуыса. Малпасько, мон но сое шӧдӥ, татчы кожи бере.Со юаз:- Тон кин?- Анна, кылбурчи, - вази пумитаз.Со нуналэ ми трос ӧм вераське, пуким экран азьын но учким солэсь видеооссэ. Кияса ёросын Уддяди гуртын, пе, лэсьтӥ. Мыным кельшиз, со туж ик вераськись ӧй вал шуыса. Уг яраткы кылъёсын пазяськыны. Ӝыт келякуз, со мынэсьтым юаз гинэ, малы кылбуръёс гожъясько. Мон тодам вайи эстон кылбурчилэсь, тодмоелэсь, кылъёссэ:- Лэсьтӥськисьлэсь юазы ке, малы со корка пуктӥз, со шуоз: отын адямиос мед улозы. Кылбурчилэсь юазы ке, малы со кылбуръёс гожъя, со валэктоз озьы ик: адямиос отын мед улозы шуыса. Кылбурын адямиос асьсэзыз эркынгес шӧдо.Яратонэ монэн соглаш луиз. Нош кӧня ке улыса, мон шӧдӥ, кызьы каллен бушаны кутски. Малпанъёсме, улон шоры учконме СО ялан лушкалляз но видеоез пыр ваньмызлы вералляз. Кылбураса но мон асме эрико ӧй шӧдылы ни - монэ кортназы. Йыры кур луиз! Кызьы озьы?! Малы озьы?! Ӧй чида.- Ӵушылы вань видео-остэ, соос монэ гольык кельто! - кеськи шораз.Со мон шоры чарка пасьта синъёсын учкиз но, ноутбуксэ шлач! ворсаса, улонысьтым кошкиз. Со сьӧры кошкиз пиналэ но, али гинэ пушкам вордӥськем мусо пиналэ. Монэ буйгатыны ветлӥз пислэг, укное йыгаськиз но, шорам учкыса, янак вылын пукиз. Мон, шузи, ӧй вала, со мыным ивор вайиз шуыса: табере тон быдэсак бушад - лулыд но, кӧтыд но. Со пислэгез кут но ваньзэ берен берыкты вылэм, но ӟигары ӧвӧл. вез-вез кыллисько койка вылын но учкисько тӧдьы вӧлдэт шоры. Коть оске, коть эн, но со чылк-чылк тӧдьы, гуртысь букосъёс кадь. Йырам одӥг малпан но ӧвӧл. Но малы ке мон асме сокем эркын шӧдӥсько, кылбуракум но таӵеез ӧй вал, мугоры вань секытэзлэсь мозмытэмын кадь, тани лобӟо.Али мон пукисько автобусын. Мынӥсько кыӵе ке но капсулаын кадь: кырын зоре, питранъёс улысь ву сопала-тапала пазяське, укноос нюламын, трос адямиосты уте корт. Ӝокыт. Йыр пачка. Мон мынӥсько гуртэ, анае шуиз, отын, пе, скал вордӥсь фермер улэ. Огназ. «Удмурт дунне» газетлэн «Палтури» сэрегаз ялон гожтэм: кышно утчасько. Мон мар? Анаелэсь кылзӥськи, анай уродзэ уз дэмла. Пукси автобусэ но мынӥсько со доры, гуртэ. Оскыса, со монэ тырмытоз шуыса.Анна Крезь Теги: верос | Улон-вылон |
Туспуктэм udmurt.ru сайтысь Удмурт дунне 12-тӥ куартолэзе «Лулчеберет» нацпроект улсын Сарапулысь 2-тӥ номеро искусствоосъя школае 3 пианино но баян басьтэмын вал. — Татын араз пиналъёс понна 100-лэсь трос ужрадъёс ортчыло, — пусйиз Александр Бречалов. — Школа кылдэм дырысен, сое 2 сюрс 92 адями йылпумъяз ни. Соос пӧлысь 200-ез улонзэ крезьгурен герӟаз. Нацпроектлы луыса ик, туэ домра, гитара, ксилофон но ударной установка басьтыны чаклаське на. | Лулчеберет |
Виталий Пронин Пугачёвоын тылпу кысонэн выро 500 пала адямиос, 28 пумо спецтехника, Бе-200 самолёт-амфибия но Ми-8 вертолёт. Пожар 270 гектар вылэ вӧлмемын. Тылпулы бадӟыманы уг сёто. Пуштылэм куараос шергес кылӥсько ни.Пугачёвоын али ужа кышкыт югдуръёсъя комиссия, со кылдытэмын Удмуртиысь Правительство бордын. Снярядъёс пуштылыны кутскем бере ик, Пугачёвое вуизы Удмуртиысь Правительстволэн Тӧроез Ярослав Семёнов но Россиысь МЧС-лэн Удмурт Элькунъя валтӥсь управлениезлэн кивалтӥсез Пётр Фомин.Али югдурез чакла пилоттэк лобась 3 техника. Пожар 270 гектар вылэ вӧлмемын. Тылпулы бадӟыманы уг сёто. Пуштылэм куараос шергес кылӥсько ни.Вераны кулэ, Пугачёво военной частьын улӥсьёс - со ог 2 сюрс адями - кышкыт интыысь нуэмын. Соос интыямын Баграш-Бигра, Уром, Бобья-Уча, Уча, Гожня гуртъёсы. «Юськи» санаторийын шутэтскись 100 пала нылпиос но ужасьёс Ижысь «Ласточка» лагере выжтэмын. Сӧсырмемъёс ӧвӧл.- Югдур капчи ӧвӧл. Озьы ке но кышканы номырлэсь: военной частьысь 430 квартираосысь улӥсьёс кышкыт интылэсь палэнэ нуэмын. Соосты дась возьыны 3 интыосын, но адямиос ӵыжы-выжыоссы но эшъёссы дорыгес курисько, оскыса, тылпу нунал ӵоже кысэмын луоз шуыса, - пусйиз Ярослав Семёнов.Сергей ЗахаровТуспуктэм: Удмуртиысь МЧС | Югдурез утён |
Виталий Пронин 459 ужасьёс апрель-май понна кӧня кулэ сомында выплата басьтыны ӧз быгатэ.Туспуктӥз Максим Егоров Шаерысьтымы эмъян учреждениосысь 3 сюрс пала ужасьёс, пӧлазы 764 врачъёс но 1 сюрс 492 эмъясь сузэръёс, коронавирусэн нюръяськемзы понна выплатаос басьто — талы оглом 126,9 миллион манет висъямын ни. Коньдон тыриське Россилэн Президентэз Владимир Путин кичӧлтэмъя. Но 7-ез эмъян учреждениос та ужез ӝегатӥзы вал — тыро-пыдо документъёс дасяллямтэ. Озьы 459 ужасьёс апрель-май понна кӧня кулэ сомында выплата басьтыны ӧз быгатэ. Уж радъяськиз Прокуратура «юрттэмен» гинэ. Озьы та нуналъёсы шумпоттэмын «вуныса» кылемъёс но — соослы ватсаса оглом ог 3 миллион манет тыремын. Элина Кумачёва Теги: тазалыкезутён | Югдурез утён |
Виталий Пронин Свято-Никольской храм.2015-тӥ арлэн пумаз Вотка ёросысь Кукуй гуртын усьтӥськиз туризмъя выль маршрут. Герӟаськемын со удмурт калыклэн осконъёсыныз. Кукуйысь культура юртын ужасьёс 20 арлэсь тросгес тыршо ини удмурт культураез азинтон бордын. Соослы сюлмысь юрттӥсько кырӟанъя «Купанча» калык ансамбль но «Ӟардон» калык театр.Туристъёс нырысь ик тодматско Свято-Никольской храмен, собере клубе мыно. Куноосты татын пумитало перепечен но пӧсятэмен, куно пумитан гуръёсын. Отӥяз тодмато «Ныл куран» сям-йылолэн, учкисьёс асьсэос но со ужрадэ пыриськыны быгато. Туристъёс мылысь-кыдысь дышетско аспӧртэмлыко удмурт эктонъёслы но шудонъёслы. Шулдыръяськемзы бере ӟустариослэсь мунё лэсьто, осконъёсъя со уте шуг-секытъёслэсь, азинлык, бусьтыр улон кузьма. Собере ваньзы ӵошен мыно Катыш гуртэ нискыланы. Отын вань квадроциклъёс, снегоходъёс, 3 нискылан сюрес. Гурезь вылэ тубыто подъёмникъёс.Малпаськом, та ужмы азинскоз. Гужем куноосмес пумиталомы табанен, перепечен.Алевтина Перевощикова Теги: туризм Удмуртиезазинтон | Улон-вылон |
Виталий Пронин Арысь аре биологъёс выль выжы валъёсты потто.16-тӥ-17-тӥ тулыспалэ Ижысь гурт удысъя академиын ортчоз вал будэтонлы сӥзем научно-практической конференция. Арысь аре биологъёс выль выжы валъёсты потто. Кыӵеосыз но соос пӧлын ӧвӧл — кезьытэзчидасьёсыз, ворттылонъя ӵошатсконъёсы пыриськисьёсыз, ожмаськыны ярасьёсыз... Но вань инкуазен кылдытэм, «чылкыт» валъёс, пӧртэм улосвылъёсын соос пӧртэмесь. Таос кыдатэмын дауръёсын, пӧртэм вакытъёсы кыӵе но ужъёсты быдэсъямын ӧвӧл. Кызьы верало тодосчиос, соосты ӧд утьы ке, матысь дыре бырыны но быгатозы, угось пӧртэм выжыос, одӥг азе сюрыса, сурасько. Озьы ик туала вакытэ кылдэ на мукет ужпум. Вань на меда ужась пудолэн кулэлыкез, куке бусыосты гыро тракторъёс?Конференциын чузъяськозы пӧртэм докладъёс, котырес ӝӧк сьӧрын тодосчиос кенешозы, кызьы валъёсты утёно, асьсэ ӵектонъёсынызы федерал ёзъёсы но йыгаськозы.17-тӥ тулыспалэ Ижысь ипподромын вал вылын ворттылонъя ӵошатсконъёс радъяськозы, адӟыны луоз заводъёсын ужаны чаклам валъёсты но.Мария Векшина Туспуктӥз автор Теги: конференция пудовордон | Иворъёс |
Виталий Пронин 5-тӥ мае - совето вакытысь печатьлэн нуналыз. 106 ар талэсь азьло, 1912-тӥ арын, Владимир Ленинлэн кивалтэмез улсын дуннеез адӟиз «Правда» газетлэн нырысетӥ номерез. Ӵапак та дырысен, арлы быдэ 5-тӥ мае, Совето Союзысь журналистъёс пусйыны ӧдъязы асьсэ удыс праздниксэс. Но Совето Союз куашкам бере та праздник календарьысь куштэмын вал. Озьы 1990-тӥ аръёсы Б. Ельцин куаш нюръяськиз «СССР-лэн сям-йылолъёсыныз». Со ик ялӥз выль праздник сярысь - Россиысь печатьлэн нуналыз. Таиз пусйиське арлы быдэ 13-тӥ январе. Угось та нуналэ 1703-тӥ арын Пётр I эксэйлэн указэзъя потӥз Россиысь нырысетӥ газет - «Ведомости».Озьы ке но тросэз журналистъёс али но пусъё на совето вакытысь печатьлэсь нуналзэ. Угось соку кылдӥз кунысьтымы печать удысысь журналистъёслэн тужгес зол ӧрзы, калык туж мыло-кыдо лыдӟылӥз газет-журналъёсты. Корреспондентъёс пыриськизы Быдӟым оже, калыклы вуттылӥзы фронтысь иворъёсты, бӧрысь улонлэсь урод палъёссэ шараяны юрттылӥзы. Озьы, кылсярысь, «Советской Удмуртия» газет трос сюлмаськытӥсь ужпумъёсты ӝутэ вал, нош «Шӧкыч» бамысь ӵушкась материалъёслэсь бадӟым кивалтӥсьёс но кышкаллязы. Газетъёс ортчытъяллязы пӧртэм пумиськонъёс, ас котыразы юнкоръёсты люкаллязы, комсомолецъёслэсь студиоссэс кылдытъязы, арняосын-арняосын командировкаосысь ӧз поталэ. Совето вакытъёсы печатьлэн кужмыз бадӟым вал.Елена Васильева | Улон-вылон |
Виталий Пронин Ува ёросысь «Дружба» хозяйствоын пумиськонУва ёрос дасяське гурт спортсменъёсты пумитаны. Отын йылпумъясько ни стадионэз выльдон но спортзалэз ӝутон ужъёс. Соослэн мынэменызы тодматскиз Президент А. Волков.Лэсьтӥськисьёслы Президент ӟеч дунъет сётӥз.- Мон туж шумпотӥсько, шаерамы эшшо одӥгез туала куронъёслы тупась стадион усьтӥськоз шуыса, - пусйиз со. - Нош 40 тонна йӧл кыскыны кутскиды ке, татчы пуктом на бассейн но липет улэ пыртэм йӧ.Ува палъёсысь пудо вордӥсьёслэн вормонъёссылы оскон вань. Татын ӧжыт ӧвӧл азьмынӥсь хозяйствоос. Пӧлысьтызы одӥгез - «Дружба» предприятие. Президент вуылӥз отчы но.«Дружба» огазеяськон огазея котырысь 7 гуртъёсты. Гуртоос сӥль, йӧл потто, вал вордо. Туэысен кутскизы лысо писпуосты будэтон борды.Пусйыны кулэ, берло вить ар куспын гинэ хозяйство 27 выль техника басьтӥз ни. Ваньмыз соос туала куронъёслы тупало. Талы луыса пудо сиёнлэн асдуныз кулэсме но будэ солэн ӟечлыкез.Таӵе адӟем карымон предприятилэн одӥг гинэ сюлмаськонэз - уг тырмо егит специалистъёс. «Дружбалэн» кивалтӥсез Олег Кочуров вазиськиз Президентлы:- Хозяйствоямы ужасьёслэн шоро-куспо арлыдзы - 53 арес. Егит специалистъёсты гочатыны турттӥськом ӟеч уждунэн, кылем арын шоро-куспо уждун 11 сюрс манет вал. Улон коркаос но пуктӥськом, но туж ӝег пӧрме, араз - одӥгзэ.Гуртоослэн осконзы: оло, республика юрттоз егит специалистъёслы улон инты пуктонэн. Президент А. Волков вазиськонзэс умоен лыдъяз.- Республикаямы 8 ар ужа ни «Гуртысь специалистъёслы улон инты» программа, - пусйиз со. - Со чотын арлы быдэ ог 100 корка пуктӥськом.Лекъяськиз Президент Нылга черкогуртын. Отын али нылпи сад лэсьтӥське, 1-тӥ сентябрёзь дась луыны кулэ. Но лэсьтӥськисьёс суп-сап выро.Александр Волков ӝот-ӝот вераз:- Туала вакытэ пуктэм юртъёс ӧжытсэ 50 ар йӧн-йӧн сылыны кулэ!Шедьтӥз Президент мар понна тышкаськыны Ува каргуртысь 4 номеро школаын лэсьтӥськисьёсты но. Соос ӝуто покчи классъёсын дышетскисьёслы юрт, спортзал но столовой. Ваньмыз со озьы ик 1-тӥ сентябрьлы вуыны кулэ.Вуоно арын Ува ёросын эшшо одӥг нылпи сад лэсьтыны чакламын. Кытын со луоз - ёрос центрын, Поршурын яке Ува-Тукляын - али тодмо ӧвӧл на.Сергей Захаров Теги: АлександрВолков Ува | Иворъёс |
Виталий Пронин Удмурт театрысь артисткаосын Римма Николаева (Перевозчикова) но Наталья Тур уло Ленин ёросын.«Удмурт Кенешлэн» Ижысь Ленин ёросысь ёзэз «Спартак» клубын шулдыр ужрад ортчытӥз.Люкаськем калыкез ӟечкылазы Кун Кенешлэн депутатэз Н. Мухаметзянов но Ленин ёрос йырлэн воштӥсез В. Багаутдинов. Соос пусйизы «Удмурт Кенешлэсь» усто ужамзэ, дэмлазы азьланяз но удмурт лулчеберлыкез азинтон бордын тыршыны.Та нунал ми матысьгес тодматскыны быгатӥм кык чебер, йӧно нылкышноосын - Удмурт театрысь артисткаосын Римма Николаеваен (Перевозчиковаен) но Наталья Турен. Та нылкышноос уло Ленин ёросын. Соос пӧртэм пумо юанъёслы валэктонъёс сётъязы. Учкисьёс тодӥзы, кызьы, туж бадӟым вожвылъяськон пыр потыса, гуртысь нылъёс дышетскыны пыризы, кыӵе рольёсты шудо театрын. Римма Николаева, артист луэменыз сяна, тодмо на нылпиослы гожъясь сямен. Со тунсыко вераз та удысэ кызьы вуэмзэ. «Задор мылкыд» фольклор ансамбль удмурт, ӟуч, украин но бигер калык кырӟанъёсты быдэстӥз.«Задор мылкыд» фольклор ансамбль удмурт, ӟуч, украин но бигер калык кырӟанъёсты быдэстӥз. Шумпотымон, чузъяськиз чылкак выль кырӟан но - Зинаида Антоновалэн кылъёсызъя ансамбльысь арганчи Геннадий Волков «Вунэтӥд ке монэ» кырӟан кылдытэм. Учкисьёслы со туж яраз, кичабонъёс кема дыр ӵоже ӧз чусоме. Нялтас вераса, та кырӟанэз вотэсэ поттэм бере кык-куинь нунал куспын сое ог сюрслэсь уно адями учкем ини.Наталья Самсонова Туспуктӥз Илья Викторов | Лулчеберет |
Виталий Пронин Калык дӥськутэн фотое пуктэм нылпиослэсь туспуктэмъёссэс ыстоно 15-тӥ куартолэзёзь deti@nazaccent.ru. адресъя.Пӧртэм выжыысь калыкъёслэсь улэм-вылэмзэс гожъясь журналистъёслэн гильдизы «Россиысь нылпиос - 2016» фотоконкурс ялӥзы. Отчы пыриськыны быгато вань мылкыд карисьёс. Та конкурслэн валтӥсь малпанэз: туспуктэм, калык дӥсь пыр адямиослэсь, семьяослэсь мылкыдзэс ӝутыны асьсэлэн культураенызы но ӵыжы-выжы луись калыкъёслэн сям-йылолъёсынызы мургес тодматскыны. Калык дӥськутэн фотое пуктэм нылпиослэсь туспуктэмъёссэс ыстоно 15-тӥ куартолэзёзь deti@nazaccent.ru. адресъя. Туспуктэм вылын нылпиос 14 ареслэсь бадӟым луыны кулэ ӧвӧл. Фотодэс валэктонэн келялэ: кинъёс отын возьматэмын, кыӵе выжыысь калыклэн дӥсеныз. Вормисьёс тодмо луозы 1-тӥ инвожое, Нылпиосты утён нуналэ. Соос 2 кузя луозы, огзэ быръёз жюри, мукетсэ - адямиос, Интернет пыр куара сётыса. Галина Савина Туспуктӥз А. Горбунов Теги: конкурс | Улон-вылон |
Виталий Пронин 23-тӥ декабре улонысь кошкиз дано конструктор Михаил Тимофеевич Калашников. Туэ 10-тӥ ноябре Михаил Калашниковлы 94 арес тырмиз вал. Нош 17-тӥ ноябре Михаил Тимофеевич больницае шедиз.Туннэ Ижысь Калашников нимо музей дорысь памятник вӧзы шаерамы улӥсьёс лыкто сяськаосын. Таӵе ыштон быдэс республикамы понна зэмос кайгу луэ.Дано конструктор улонысь кошкемен валче солэн матысь ӵыжы-выжыосызлы но ӵош ужан эшъёсызлы телеграммаос ыстӥзы Россилэн Президентэз Владимир Путин, Россилэн премьер-министрез Дмитрий Медведев, Удмуртилэн йырыз Александр Волков но трос мукетъёсыз.Нырысь чакламъя Михаил Калашниковен люкиськон ортчоз 26-тӥ декабре. Та дыре тодмо ӧвӧл на, кытчы ватозы дано муртэ. Ӵектэмын кӧня ке инты: яке Дун Чылкыт Михаиллэн соборез котыре, яке шайвылысь оружейникъёслэн аллеяязы, куд-ог иворъёсъя дэмлало дано констукторез ватыны Москвае но.Нош "Калашников" концернын Михаил Тимофеевичлэн ужан кабинетаз усьтыны чаклало музей. Туннэ Калашников нимо музей-комплексын быдэс нунал экскурсиос дунтэк ортчо.Алёна Ионина Туспуктӥз Андрей Поздеев Теги: МихаилКалашников | Иворъёс |
Виталий Пронин Пуштросэз: - Сяськаосты яратӥсь Лилия. Шаркан ёросысь кибашлы крестикен пужыятске, бисерен выре. - Малы тэшка корка? Фундамент лэсьтон амалъёс сярысь. - Синэз кыскись орхидея. Кызьы сое будэтоно? - Курегез инкубатор уз вошты. Малы? - Кызьы утиськоно шыр висёнлэсь? - Гур азьын - тулыс сиёнъёс: чырс колыс, шу кисаль, кальга ныро... | Улон-вылон |
Виталий Пронин Туннэ радъяськиз шаерысьтымы Кун Кенешлэн дасэтӥ сессиезлэн кыкетӥ люкетэз. Эскерем ужпумъёс пӧлысь валтӥсез - Россиысь Федерацияя Кенеше Удмуртилэсь сенаторзэ быръён. Но та удыс оскемын луыны быгатэ парламентысь депутатлы гинэ. Нялтас вераса, сессилэн нырысетӥ люкетаз депутатлэн полномочиосызлэсь куштӥськиз Пётр Данилов - солэн интыез бушаз. Депутатъёс соглаш луэмзэс веразы та интые Александр Волковез бырйыны но сое Федерацияя Кенеше ӵектыны. Лушкем куара сётонын со понна дурбасьтӥзы уноез депутатъёс. Со сяна, сессилэн кыкетӥ люкетаз тыршемзылы йылпумъянъёс лэсьтӥзы югдурез утёнъя министр Александр Первухин но тазалыкез утёнъя министр Владимир Музлов.Елена Тугашова Туспуктэм: ria.ru Теги: депутатъёс КунКенеш | Иворъёс |
Виталий Пронин Арлы быдэ гужем пумын Глаз городын чылкытъяськон ужрад ортчыто.Таӵе ужрадлы кутскон сётӥзы 20-тӥ августэ. Троссэ сюлмаськыто ульчаос: гумыосты тупатъяны шуыса гудӥзы, нош бервылзэс ворсаны уг дырто. Глазысь «Теплосети» но ЧУС огазеяськонъёс куспын огкыл шедьтымтэен, городын улӥсьёс курадӟоно луо.Городлэн чылкытлыкез понна сюлмыз висе ЖКХ-ен кивалтӥсьлэн Евгений Редозубовлэн. Жуг-жагез утялтонын, пе, бадӟым ыштонъёс адӟиськом. Тужгес но сюлмаськыто пу юртъёс. Туннэ нуналлы городын 116 куштӥськем коркаос, я соос чылкак сисьмемын ни, я «горд атас» кузёяськемын. Ӵапак отчы ик бомжъёс люкасько, город ульчаосыз кырсёмыто.Город администрация та югдур борды гижысь-пиньысь басьтӥськыны дасяськиз. Месячниклы йылпумъянъёс лэсьтэмын луозы толэзь ортчыса. Та ужрадэ мыло-кыдо пыриськемъёсты Городлэсь нуналзэ пусъён дыръя сипель кузьымен шумпоттозы.Нина Дзюина. Теги: Глаз | Иворъёс |
Виталий Пронин 2-тӥ арзэ Ижын ортчиз «Кутом киосмес, эшъёс!» фестиваль.Коррекционной школаосын дышетскись инвалид пиналъёс понна бадӟым уж нуиське. Ижысь 92-тӥ школаын нылпиос мушъёс сямен быдэс нуналзэс ортчыто пӧртэм кружокъёсын, соос понна радъямын тунсыко ужрадъёс.Элькунамы кутэм «Доступная среда» программая чакламын инвалид нылпиослы котыр ласянь юрттэт сётон, быдэсъясько пӧртэм проектъёс, кылсярысь: «Ижевск - танцуй добро - дети». Пиналъёс пыриськыны быгато эктон кружоке. Милям школаысьтымы нылпиос но котькуд нунал дасесь ас быгатэмзэс возьматыны сцена вылын. Эктонлы сӥзем нунал дышетскисьёсмы понна ӟеч сямлы пӧрмиз ни.2-тӥ арзэ Ижын ортчиз «Кутом киосмес, эшъёс!» фестиваль. Городысь вань коррекционной школаосысь пиналъёс 3-тӥ декабре, Инвалидъёслэн нуналазы, быгатонлыкъёссэс возьматӥзы Нылпи творчествоя юртын. Паймыса учки синтэм пияшлэсь гитараен шудэмзэ но солэн шудэмезъя пиналъёслэсь кырӟамзэс, тунсыко вал вераськыны быгатӥсьтэмъёслэсь кизэс шонаса кырӟамзэс адӟыны. Шумпотоно, та пиналъёслы ӧсъёс усьтэмын культура но спорт удысэ, мылкыдзы гинэ мед луоз ас быгатонлыкъёссэс азьланьтыны.Концерт бере фойеын ужазы мастер-классъёс, пиналъёс дышетскизы пӧртэм киужъёслы, компьютерен визьнодась шудонлы. Фестиваль туж яраз анай-атайёслы но.Людмила Загребина, Ижкар Теги: Ижкар Нылпиос | Иворъёс |
Виталий Пронин «Кемерово, ми тонэн» ужрад борды итӥськиз Ижевск но.Туннэ, 28-тӥ мартэ, Россиын ялэмын кайгырон нунал. 25-тӥ мартэ Кемеровоысь «Зимняя вишня» вуз каронъя центр ӝуаз. 64 адями быриз, пӧлысьтызы тросэз нылпиос. Туннэ 15 адямиез вато ни. Удмуртилэн Тӧроез Александр Бречалов но мур куректэмзэ вераз тылпу дыръя быремъёслэн ӵыжы-выжыоссылы. Россиын ортчись «Кемерово, ми тонэн» ужрад борды итӥськиз Ижевск но. Толон ӝыт Шор площадьысь бадӟым экран доры шаерысьтымы кивалтӥсьёс, городын улӥсьёс сяська керттэтъёс понӥзы, сюсьтылъёс ӝуатӥзы. Быремъёсты туннэ но буре ваё. Кун Кенешлэн Тӧроез но депутатъёс Ялан ӝуась тыл доры сяська керттэт понӥзы. Вотэсъёс пыр ивор вӧлмытэмын: Ижысь Ялан ӝуась тыл дорын туннэ 18 часын тӧдьы шаръёс инме лобӟозы, нош 19 часын руль сьӧрын пукись водительёс 1 минут ӵоже сигнал сётозы. Валентина Кутузова Туспуктӥз Э. Карипов Теги: кайгырон | Улон-вылон |
Виталий Пронин Ува ёросысь 14 хозяйствоос пӧлысь тужгес бадӟымез луэ «Свобода». Туэ но со бусы ужъёсты ӟеч быдэстэменыз но урожай трос люкаменыз паймытӥз. Плетнёв агай-вынъёсХозяйствоын быдэс династиосын ужало, ог-огзылы котьку юрттӥсько. Соин но вормонъёссы шӧдскымонэсь луо, шуо ёросысь гурт удысъя управлениын. Нимысьтыз пусйыны кулэ, пе, Плетнёв агай-вынъёсты. Александр, Сергей но Алексей братъёслэн колхозын огъя ужам стажзы 50 ар люкаськиз ни. Куиньназы но оскымонэсь. Соин ик соослы техника но выльзэ сёто. Лудын тӥяськыкузы, ог-огзылы маин быгато юртто. Вожъяськон но, вожвылъяськон но удмурт воргоронъёс куспын уг кенжылы. - Уж пӧрмыку, кызьы вожъяськод? - шуэ Сергей Аркадьевич. - Уж медло, соку гуртмы но уз быры. Гуртлэсь люкиськем потымтэен, ми ваньмы Сурӟи гуртэ кылимы, кышно но татысь ик ваньмы шедьтӥмы. Нылпиосмы но табере вӧзамы ужлы дышыса будо. Плетнёвъёслэн анай-атайзы но быдэс даурзэс колхозын ужамын. Табере соос улэпесь ӧвӧл ни. Но комбайн сьӧры пуксьыкузы, пиослэн атайзы тодазы лыктэ. Со 27 ар комбайнёрын ужамын. Солэсь данзэ медам уськытэ шуиськомы, пе. Нош музъем соослы кужым сётэ. Гурт удысын ужасьёслэсь нуналзэс ёросазы пусйыкузы, Сергейлы нимысьтыз тау каризы но премиен дунъязы - районазы со тужгес трос ю тысь кутсаз - 2 сюрс 741 тонна люкаськиз. Шаерамы но та лыдпус огез умоез. Соин ик сое 18-тӥ октябре элькунамы но сӥлы каризы. Сергейлэн та нырысетӥ вормонэз ӧвӧл ни. Нош ёросазы егит комбайнёръёс пӧлын Алексей тужгес трос - 1 сюрс 888 тонна - ю люказ. 3 вынъёс быдэс гуртлы адӟем карымон луо: спортъя элькун ӵошатсконъёсы пырисько, таза улонэн эшъясько. Кизы но котьмалы мынэ. Асьсэ киын ӝутэм коркаоссы туж йӧно адӟисько. Елена Сараматова Туспуктӥз Татьяна Коровина | Иворъёс |
Виталий Пронин Книга лавкаосысь али ӵем адӟыны луэ быдэ вуэмъёслы раскраскаосты. Туэ одӥгаз книга вузанъя сайтын Шотландиысь суредасьлэн Джоанна Бэсфордлэн раскраскаосын книгаосыз тужгес трос вузамын вал.Ми но таяз номерысь вылбаммес пӧрмытӥм раскраскалы! Таин ӵош ялӥськом вожвылъяськон - буялэ сое, кызьы мылды потэ, тырмытэ соин, мар йырады лыктоз но шулдыртэ ӝоже усем геройёсты!Удмуртъёсты туж ӝож калык шуо, нош ми оскиськом, удмуртъёс но дуннеез яркытэн адӟыны быгато шуыса. Котькуд адями ачиз быръе, маин тырмытоз дуннезэ но кыӵе буёлъёсын чебермалоз сое. Соин ик кутэлэ кияды гуашь, пастель, акварель яке эшшо мар ке мукет, пӧрмытэ чебер суред но ыстэлэ dart.gazet@yandex.ru электронной адресэ яке лэзе редакцие. Тужгес устоез уж тодмо луоз вуоно Dart-лэн бамъёсаз, сое вите кузьым - Чудья Жени лэсьтоз вормисьмылэсь портретсэ.Dart Теги: Егитъёс | Лулчеберет |
Туспуктэм udmurt.ru сайтысь Удмурт дунне 30-тӥ куартолэзёзь 18.gorodsreda.ru сайтын куара сётыны луэ Ижкарысь, Глазовысь, Воткинскысь, Сарапулысь, Можгаысь, Уваысь но Эграысь 13 объект понна. Тужгес но трос куара люкам объектъёс вуоно арын выльдэмын луозы. - Умой, проект калыклы аслыз бырйыны лэзе шуыса, - вераз «Огъя Россия» партилэн генсоветэзлэн секретарез Андрей Турчак, - программа кунамы 5 ар ужа ни. Та дыр куспын 60 сюрс азбаръёс, 23 общественной интыос выльдэмын вал. Туэ эшшо 10 сюрс объект тупатъямын луоз. - Туэ нацпроект улсын ми 90 общественной интыосты тупатъялом, али кылем арын куара сётонын вормем объектъёсын уж мытэмын ни, - вераз Удмуртилэн Тӧроез Александр Бречалов. | Улон-вылон |
Виталий Пронин Куд-ог экспертъёс пусъемъя, таин валче Россилэн табышез кулэсмоз.Дуннеын Иран кема пумитъяськиз ядерной программазэ кулэстыны. Та кунлы пумит санкциос кутэмын вал: мувӧйзэс палэнэ вузаны уг яра.Австриын ортчем кенешонын Иранлы пумит санкциос куштэмын. Та кунлэн хранилищеосаз люкаськемын 40 миллион баррель сьӧд зарни. Табере со дуннеысь рыноке вуыны кутскоз, дуныз Россиын поттэмезлэсь кулэсгес. Куд-ог экспертъёс пусъемъя, таин валче Россилэн табышез кулэсмоз. Со вие ик уноез экономистъёс лыдэ басьто дуннеысь экономикаысь югдурез: азьмынӥсь кунъёслы но али капчи ӧвӧл, соин ик мувӧйлы кулэяськон уз йылы.Елена Никитина Туспуктэм вотэсысь басьтэмын Теги: дуннеын ож экономика | Улон-вылон |
Виталий Пронин «Удмурт Кенешлэн» исполкомез юнматӥз 2017-тӥ ар понна Кузебай Герд нимо премилэсь лауреатъёссэ. Кузебай Герд нимо премиез басьтӥзы Надежда Пахомова но Вениамин ИвшинТодады вайытом: туэ дунъясь комиссилы 5 кандидатураос пӧлысь устооссэ быръёно луиз. Семён Виноградов, Валериан Никитин, Вениамин Ившин, Надежда Пахомова, Вавожысь крезьчиослэн «Ошмесо шаер» дуэтсы - ваньзы ик бадӟым уж нуо удмуртлыкез, удмурт культураез азинтон удысын.Споръяськемзы бере огкылэ вуизы: 2017-тӥ ар понна Кузебай Герд нимо премиез сётоно Кияса ёросысь Надежда Пахомовалы но «Удмуртия» издательстволэн азьвыл редакторезлы Вениамин Ившинлы. Н. Пахомова.Надежда Викторовна Пахомова культура удысын 22 ар тыршемын. 2001-тӥ арысен кутскыса, Надежда Викторовна быгатыса кивалтэ «Инвожо» фольклор ансамблен. Отын 3 поколение кырӟа. Ансамбль калык пӧлысь кырӟанъёсты, эктонъёсты но шудонъёсты бича. Озьы коллективлэн репертуарез ялан узырме. «Инвожо» уно вожвылъяськонъёслэн но фестивальёслэн лауреатсы луэ. Солэн кивалтӥсез но - Надежда Викторовна - ӟеч тыршемез, удмурт культураез утемез но азинтэмез понна трос пумо грамотаосын, дипломъёсын пусъемын, озьы ик со Удмурт Элькунысь культура удысысь дано ужась луэ.Н. Пахомова 20 арлэсь кема кивалтӥз «Удмурт Кенешлэн» Кияса ёросысь ёзэныз. 1989-тӥ арын солэн кичӧлтэмезъя ёросын нырысетӥез удмурт коллектив кылдӥз - «Ашальчи».Надежда Викторовна кичӧлтэмъя ик Кияса ёросысь Уддяди гуртын Удмурт корка усьтӥськиз. Али со трос туристъёсты бордаз кыске.Н. Пахомовалэн нимыз 2003-тӥ арын «Удмурт Кенешлэн» Данъян книгаяз пыртэмын. В. Ившин.Вениамин Никонорович Ившин - тодмо удмурт кылбурчи, публицист, журналист, редактор, берыктӥсь.Ужан сюрессэ Вениамин Никонорович кутскиз «Дась лу!» газетын. Нырысь литературной ужась, бӧрысь валтӥсь редактор вал. Отысь выжиз «Советской Удмуртия» газетлэн редакцияз. Нош 1986-тӥ арын В. Ившинлы оскизы удмурт нылпиослы «Кизили» журнал кылдытыны, со ик нырысетӥ редакторез луиз. Собере валтӥсь редактор луыса тыршиз «Кенеш» журналын. Нош 1994-тӥ арысен 18 ар ӵоже валтӥсь редактор вал «Удмуртия» издательствоын.Вениамин Ившин - уно книгаослэн, статьяослэн авторзы. Со сяна, 2011-тӥ арын «Удмурт Кенеш» огазеяськон куремъя, Трокай Борисовлэн 120 аресъем юбилеезлы сӥзьыса, Вениамин Никонорович пӧртэм книга-журналъёсысь, документъёсысь иворез люкаса, «Т. К. Борисов: штрихи к биографии» но «Т. К. Борисов: жив, лишённый жизни» 2 книга дасяз.Вениамин Ившин - Удмурт АССР-ысь культура удысысь дано ужась, Россиысь культура удысысь дано ужась, Удмурт Элькунлэн Кун премиезлэн лауреатэз, Дружба орденлэн кавалерез, Удмурт Элькунысь Правительстволэн литературной премиезлэн лауреатэз.Елена РЯБИНА | Улон-вылон |
Виталий Пронин "Россия сегодня" калыккуспо медиагруппа ивортӥз, кыӵе школаос Россиын тужгес ӟеч тодон-валан сёто. Шумпотымон, арысь аре рейтингъёсазы адӟисько шаерысьтымы дышетскон учреждениос но. Россиысь усто 300 гурт школаос пӧлы Удмуртиысь 7 школаос сюризыУдмуртиысь городъёсысь 8 школаос сюризы Россиысь 500 усто школаос пӧлы, 7 школаос - Россиысь усто 300 гурт школаос пӧлы: Алнашысь, Киясаысь, Якшур-Бӧдьяысь, Кизнерысь 1 номеро, Эграысь 1 номеро но Уваысь 2 номеро шор ёзо школаос но Пичи Пурга гимназия.Туэ 500 усто школаос Россиысь 72 улосъёсысь быръемын (кылем арын - 71 регионысь). Нош гуртъёсысь усто школаос быръемын 57 улосъёсысь (кылем арын - 43 регионысь).Елена Рябина Теги: гуртшкола Школа школаос | Улон-вылон |
Виталий Пронин Смоленск карез тушмонъёслэсь утись ожгарчиослы синпелетСмоленскез азьло дырысен «лек город» нимало. Уноез тушмонъёс, Москваез киултыны малпаса, кугӟаллязы Смоленскын. Бадӟым кайгу, сютэм улон, трос ыштонъёс адӟиз город Быдӟым ож дыръя но. Пӧлазы вань удмуртъёсСмоленск данъямын «Город-герой» нимын, Ленин орденэн но Отечественной войналэн I степенё орденэныз, «Зарни Кизили» медален.Быдӟым ож вакытэ нацистъёс Смоленск улосысь 5 сюрслэсь уно гуртъёсыз но черкогуртъёсыз сутӥллям, соос пӧлысь ог 300-зэ - калыкен валче. Со аръёсы быриз 546 сюрс пала адями.Тапалан кӧшкемыт ожмаськон ортчиз 1941-тӥ арын 10-тӥ июльысен 10-тӥ сентябрёзь. Трос ыштонъёсыз адӟыса, 1941-тӥ арын 16-тӥ июле Горд Армия городэз кельтоно луиз, И. Сталин приказ ке но сётӥз, Смоленскез асьме киын возёно шуыса. Выльысь город берыктэмын вал 1943-тӥ арын 25-тӥ сентябре Смоленск-Рославль операция дыръя.Смоленск ожын туж трос солдатъёс быриллям, уно вал соос пӧлын Удмуртиысьармие басьтэмъёс но. Поисковикъёс шедьтыны быгатӥллям войналэн нырысетӥ нуналъёсаз Удмуртиын люкам 357-тӥ стрелковой дивизиысь быремъёслэсь медальёссэс. Куатезлэн медальёслэн кузёоссы тодмо луизы, куатез ик со солдатъёс шаерысьтымы вылӥллям:- Дементьев Фёдор Александрович, вордӥськемын 1900-тӥ арын, Яр ёрос;- Дорофеев Семён Павлович, вордӥськемын 1914-тӥ арын, Яр ёросысь Дьякино гурт;- Мерзляков Пётр Екимович (куд-ог документъёсъя - Якимович), вордӥськемын 1902-тӥ арын, Камбарка ёросысь Трошки гурт;- Ладыгин Аркадий Иванович, вордӥськемын 1914-тӥ арын, Ижевск ёросысь Орловск гурт;- Орлов Василий Егорович, вордӥськемын 1901-тӥ арын, Бемыж ёросысь Бадейка гурт;- Чередников (нимыз но вордӥськемез тодмо ӧвӧл), Б.-Уча ёросысь Н.-Сюга гурт.Со сяна, поисковикъёс утчало ӵыжы-выжыоссэс та ожгарчиослэсь:- Гильфанов Шаяп Гильфанович, вордӥськемын 1900-тӥ арын, Алнаш ёрос, оже басьтэмын Алнаш ёросысь военкоматэн;- Максимов Герасим Ильич, вордӥськемын 1912-тӥ арын, В-Дырпа, оже басьтэмын Кез ёросысь военкоматэн;- Смирнов Пётр Пименович, вордӥськемын 1903-тӥ арын, Нылга ёросысь Сотельно гурт, оже басьтэмын Пычас военкоматэн;- Колесников Андрей Гаврилович, вордӥськемын 1901-тӥ арын, Кизнер ёросысь Кузнецкой сельсовет, Яксер гурт, оже басьтэмын Ува ёросысь военкоматэн;- Холстинин Иван Титович, вордӥськемын 1904-тӥ арын, оже басьтэмын Б.-Уча ёросысь военкоматэн- Преженников («Буре ваён книгаын» - Пряженников) Иван Трофимович, вордӥськемын 1903-тӥ арын, оже басьтэмын Юкаменск ёросысь военкоматэн.Солдатъёслэн, гуртъёслэн нимъёсазы, вордскем аръёсазы янгышъёс луыны быгато, соин ик эшшо огпол сак лыдӟыса потэ на та фамилиосты. Оло, пӧлазы ӵыжы-выжыосты вань? Озьы ке, тӥледыз утчало «Долг» огазеяськонысь поисковикъёс, вазиське! Ф. Ибрагимов кивалтӥсьсэ шедьтоды 8(3412)430312 телефон номеръя.Ожын бырем солдатъёслэн шедьтымтэ но эскерымтэ бервылъёссы Россиын но мукет кунъёсын али но трос на, дыр. Туэ Быдӟым Вормонлы 70 ар тырмоз ни, но али ке но поисковикъёс вуыло ож интыосы но поттало быремъёслэсь лысьӧмъёссэс, тӥрлыкъёссэс.Оскисьёслэн лыдзы бадӟымТуала Смоленск - пичи яркыт город. Отын артэ сыло пӧртэм вакытъёсы пуктэм юртъёс, синпелетъёс. Кылсярысь, ог-огзылы туж матэ пуктэмын Ф. Конь зодчийлы, А. Суворов полководецлы, М. Исаковский гожъяськисьлы, В. Ленин революционерлы но мукетъёсызлы сӥзем синпелетъёс.Но мон малпамъя, городлэн тужгес бадӟым данъяськонэз - 16-тӥ-17-тӥ дауръёсы ӝутэм кремльлэн борддоръёсыз. Азьвыл со одӥг кузь кульчо сямен лэсьтэмын вылэм тушмонъёслэсь утиськон вылысь. Но туннэ нуналозь, жаляса верано, кремльлэн бервылыз гинэ вань на. Со Днепр ярдуртӥ нимаз пуктылэм борддоръёслы укша: кытын ке кузьдалаез кӧня ке метр, кытын ке - кӧня ке иськем.Борддор кузя ик Геройёсыз бурё ваён сквер вань. Отын «Благодарная Россия» синпелет, М. Кутузовлэн бюстэз, ож сярысь кылбуръёсын плитаос интыямын. Скверлэсь кыдёкын ӧвӧл - Лопатинлэн садаз - Смоленскез утисьёслы, пехотая софийской полклы, Родинамес тушмонлэсь мозмытӥсьёслы синпелетъёс сыло. Огъя шайын кӧло уно адямиос.Туала Смоленск - историез утись город. Со данъя Нырысетӥ но Кыкетӥ дунневыл ожъёсысь геройёссэ. Гуртлы, городлы быдэ сямен Нимтэм солдатлы, вормисьёслы, куд-ог гуртъёсын но каръёсын - огназы кылем анайёслы но пал кышноослы синпелетъёс сыло, нош Смоленскын - уг. Но татын вань, кылсярысь, «Опалённый цветок» - концлагерьёсын быдтэм нылпиослы сӥзем синпелет. Яке нылпиослы-геройёслы сӥземез. Ваньмы школаысен тодӥськом Лёня Голиков, Павлик Морозов, Зина Портнова, Марат Казей, Володя Дубинин пионеръёс, соослэн бадӟым дӥсьтонзы сярысь. Смоленскын улӥсьёс эшшо ӟеч тодо, луоз, угось пинал геройёслэн нимъёссы одӥгаз аллеяын нимаз стелае гожтэмын, ялан син азьын. Быдэс город буре ваён интылы кельше.Тунсыко йӧтӥз Александр Твардовский писательлы но солэн героезлы - Василий Тёркинлы - сӥзем синпелет. Учкиськод: 2 воргоронъёс малпаськыса пуко, куспазы маке кенешо. Но синпелет доры матэ лыктытэк но бордысьтыз гожтэмзэ лыдӟытэк, уд вала, огез соос пӧлысь дано гожъяськись, мукетыз - малпам Тёркин шуыса.Паймытӥз вӧсяськон интыослэн лыдзы - котькытысен одӥг ке но черк адӟиське, оглом соос 10-лэсь уно. Со сяна, вань католикъёслы костёл но. Уно курадӟонъёсыз адӟыса, пӧртэм шуг-секытъёсыз пырпотыса, дыр, городын но со котырын Инмарлы оскисьёслэн лыдзы бадӟым. Елена Рябина Теги: БыдымВормон ожгар | Иворъёс |
Виталий Пронин Дуннеысь егитъёслэн нырысетӥ тол Олимпиадаязы Удмуртиысь кык спортсмен пыриськиз. Россилэн командаез понна нырысетӥ медаль басьтӥз Можгаысь биатлонист Ульяна Кайшева. Та ӵошатсконысь со быдэс комплект медальёсын бертӥз.- Туж потэ вал Олимпиадае шедеме, - веранзэ мытӥз Ульяна Кайшева. - Нырысетӥ ужрад, нырысетӥ медаль котьку вунонтэм кылё. Нош кыӵе синмаськи ужрадэз ортчытӥсьёслы - Олимпиада усьтон бадӟым спектакльлы пӧрмиз, вераны луонтэм выжыкылэ вуылэм кадь потӥ. Шумпотӥ на, малпанъёсы улонын быдэсмизы шуыса. Та Олимпиада сярысь кык ар талэсь азьло ик кылпум поттылӥзы тренеръёс, нош кинэ лэзёнзэс ӧз шараялэ. Бадӟым стартъёсын вормон басьтэмъёслы гинэ пелязы сипыртӥсьёс шедизы. Соку эшшо но золгес бызьылэме потыны кутскиз.- Нуналаз кӧня иськем ортчиськод?- Куддыр кызьы луэ, та вакытэ нуналаз кык пол мугорме кыдатӥсько: дышетскыны мынэмелэсь азьло но школаысь вуэме бере. Арняяз вить нунал тренировкаос ортчо. Часэн ке верано, нуналаз 3-4 час, гужемзэ 5 часлэсь ӧжыт уг лу, нош иськемъёсы ке берыктоно - толэзяз 700 иськем пала ортчисько. Со - куасэн бызьылыса, нош гужемзэ - ӧжытгес.- Тон али Ижысь биатлонъя школаын дышетскиськод?- Зэм, та вакытэ мугорме кыдатӥсько но тодон-валан люкасько шаерысьтымы олимпиецъёсты дасянъя биатлонъя школаын. Та вакытэ отын 60 пинал дышетске. Отын ик улӥськомы. Спортэн эшъяськон понна ӟеч луонлыкъёс кылдытэмын. Комнатаосын 2 кузя улӥськомы, нош дышетскыны ветлӥськомы Ижысь 87 номеро школае.- Анай-атаед шат биатлонистъёс?- Мынам семьяе Можга городын улэ. Анае Людмила Афанасьевна ужбергатон удысын ужа, атае Николай Михайлович «Красное Знамя» заводын тырше. Ваньмон дыръязы кыкназы но куасэн бызьыло. Вань на 14 аресъем Настя сузэре, со но мынам пытьыея вамыштэ. Ас ёзо эшъёсыз пӧлын азьветлӥсь луэ.1-тӥ классэ вамыштӥ Можгаысь 5 номеро школае. Эшъёсылэсь ӧй висъяськы кадь. Анай-атае спортэз туж гажало бере, монэ но сьӧразы валтылӥзы. Куас вылэ султытӥзы 4 арескам. Кыӵе уг поты вал куасэн бызьылэме, анай-атаелэн бодыоссы борды кутӥськыса гинэ, нискыласал. Школаысен монэ куасэн бызьылонъя секцие гожтӥзы. Эшъёсылэсь зол бызьылӥ ке но, ӵошатсконъёсы ветлэме ӧз поты. Мылкыды воштӥськиз спартакиадаосы но Президент шудонъёсы пыриськеме бере. Нош 10 арескам киям нырысьсэ кутӥ винтовка. Угось коркамылэсь кыдёкын ик ӧвќл биатлонъя школа. Нырысь ик пыӵаллэсь туж кышкай, секыт но потӥз. Отӥяз дыши. Нырысетӥ тренере Алексей Фёдорович Коротаев монэ котьмалы дышетӥз. Нош 8-тӥ классысен Ижысь биатлонъя школае кутӥзы.- Нырысетӥ вормонэд тодад на-а?- Можгаын ортчем ӵо-шатсконъёсын трос пол вормылӥ ке, шаерысьтымы спортсменъёс пӧлын нырысьсэ висъяськи 2006-тӥ арын. «Россиысь куас сюресъёс» ужрадын нырысетӥ инты басьтӥ. Нош кык ар ортчыса, калыккуспо ӵошатсконэ пыриськыны кылдӥз. Удмуртиысь но Норвегиысь пиналъёс эшлыко кусыпъёс возизы. Норвегиын соку 18 аресозь пиналъёс пӧлын биатлонъя фестиваль ортчиз. Нырысь стартын ик вормон басьтӥ, мукетъёсаз но ньыль кужмоосыз пӧлы шедьылӥ. Со ӵошатскон ортчем бере ик Россиысь тренеръёс монэ синйылтӥзы. 2010-тӥ арын Россиысь пиналъёслэн сборноязы кутӥзы.- Та вакытэ Россиысь тросэз спортсменъёс выльдэм винтовкаосты эскеро, нош тыныд кельшиз-а Ижын поттэм «Биатлон»?- Биатлонистлэн ӝыны вормонэз винтовка бордысь потэ. Туннэ нуналозь ыбылӥськи «Ижмаш» винтовкаен. Мынэсьтым азьвыл соин ыбылӥськем Ижысь Оксана Неупокоева. Та вакытэ со ӧжытак вужмемынгес ке но, туж тыршыку, вормонъёс кузьма на. Кемалась ик ӧвӧл эскери выльдэм «Биатлон» винтовкаез, туж кельшиз. Та вакытэ «Биатлонэз» Россиысь ӝыныез пала спортсменъёс куто. Кунгож сьӧръёс но асьме винтовкалы синмасько.- Инсбрукез но кематэк уд вунэты, дыр?- Кызьы сое вунэтод?! Нырысетӥ Олимпиада, ныры-сетӥ медаль... Австрие вуыса, тазалыке ӧжытак чутыны кутскиз вал, кышкатски, такеме лыктэме юнме луоз шуыса. Нырысетӥ стартын ик туй медаль басьтӥ. Шумпотэменым инметӥ лобай. Дуннеысь нылъёс пӧлын куинетӥ луи. Арлыдзыя ӵошатоно ке, тросэз мынэсьтым бадӟымесь вал, аслым осконэ соку эшшо но йылӥз. Ӧжытак буйгатскеме бере - ӝытазеяз - лыдпусъёсты йырам бергатыны кутски, нырысетӥ интылэсь 33,2 секундлы кылиськем, кыкетӥезлэсь 5 секундлы гинэ. Со нуналэ ыбылӥськонын кык пол янгышай, берпуметӥ кругез бызьыны ӟигары копак быриз. Соин, лэся, одӥгаз гурезьысь васьконын уси. Озьы 20 секундме келяй. Нош ӧй усьысал ке? Озьыен, нырысетћ инты понна но нюръяськыны луоно вылэм. Ӵуказеяз эшшо но кужмогес бызёно кариськи. Преследование амалъя ваньзэс ворми.- Нош эстафетаын ма луиз?- Со нунал монэ туннэ но сюлмаськытэ. Мынам медальёсы вал бере, эшъёсылэн но мед луоз кадь потӥз. Нош улонын ваньмыз йырин-чукин берытскиз. Финиш азьын янгышаме понна быдэс командаез медальтэк кельтӥ. Тужгес но ӝоже усимы награждение азьын. Вормись командаос пьедестал котыре люкаськизы, ваньзылэн мылкыдзы лӧптэмын. Малпамтэ шорысь чилектӥз кадь: Россия интые, мукет командаез медаль басьтыны ӧтизы. Соку гинэ мазэ-созэ ивортӥзы, быдэс команда зар-зар бӧрдӥз, нош мон кытчы пырон инты ӧй шедьты, ваньзы шорам чиньыенызы возьмато кадь потӥз. Эшшо но йыркуръяськыны ӧдъяй. Ӵуказеяз, ваньзэ вунэтыса, нош ик медаль сьӧры уйиськи.- Егитъёслэн Олимпиадазы бере кизили висён ӧд куты-а?- Бен, урамтӥ ортчыку, тросэз тодмало. Солы шумпотӥсько кадь. Но мынам вормонъёсы егитъёс пӧлын гинэ, нош зэмос Олимпиадаозь будоно на. Малпанъёсам - дуннеысь ӵошатсконъёсы но Олимпиадае пыриськон. Кизилияськон сярысь ке - вань эшъёсы но тодмоосы огкылысь верало, чик воштӥськымтэ шуыса. Вормон - огдырлы вуэм шумпотон гинэ, мукетъят сое утьыны быгатоно на. Озьы бере, быдэстоно ужъёс вераса быдтонтэм.- Кыӵе биатлонистъёслы тужгес синмаськиськод?- Адӟем карисько Ижысь Алексей Кобелевлэсь, Норвегиысь Тарьей Бёлэсь. Вуоно ӵошатсконъёсын Бёэн матысьгес тодматскытэк уз луы.- Бадӟым стартъёсы, ӵошатсконъёсы потаса, парта сьӧрын пукыны вуттӥськод-а?- Зэм, туэ ар ӵоже парта сьӧрын ваньзэ-ӧвӧлзэ одӥг толэзь пуки, дыр. Ялан сборъёсы, бадӟым ӵошатсконъёсы ветлоно. Туэысен юниоръёс пӧлын кужымме эскерисько, арлыды ӧжытак пичигес ке но. Нош дышетскон ласянь ке верано, спортсменъёслэн улонзы сыӵе - ваньзэ пӧсяса люкано луэ. Ярано коть, Интернет юрттэ. Иже бертылыкум, дышетӥсьёслэсь выль уж кутӥсько, вань темаосты дырызлэсь вазь - экстерн амалэн - сётӥсько. Мон гинэ озьы уг выриськы, вань спортсменъёс кык кечез кутоно луо. Дышетӥсьёсмы милемыз валало.- Туэ, пе, школадэ йылпумъяськод. Кин луэмед потэ?- Пӧртэм интыосы вуылэме, кужмо спортсменъёсын пумиськылэме бере аслым кык удыс бырйи - нош кудаз вамышто, тодмо ӧвӧл на: яке Удмурт кун университетэ, яке МВД-лэн Казаньысь академияз. Соин ик та вакытэ эшшо но тросгес пуконо луэ книгаос сьӧрын. Туж яратӥсько лыдӟиськыны. Ки улам ма шеде, ваньзэ лыдӟыса потӥсько, эмъюмъёслэсь аннотациоссэс гинэ но.Бадӟым ӵошатсконъёс азьын асме буйгатыны вырисько, ӵем дыръя классика крезьгурез кылзӥсько. Нош ужрад ортче ке, ваньзэ чалякгес вунэтэме потэ. Шулдыръяськыны но пумит ӧвӧл - яратӥсько эктыны.Валентина Емельянова. Теги: Можга | Спорт |
Виталий Пронин Мария Никитина - Удмуртиысь дышетон удысысь дано ужась, Г. Ходырев нимо премилэн лауреатэз, Пичи Пурга ёрослэн дано нылыз.Мария Захаровна Пичи Пурга ёросысь Вуж Мӧнья школаын пиналъёсты удмурт но ӟуч кылъёслы визьнода. Вуттӥське шаертодонлы сӥзем музейзэс узырмытыны, «Вордскем кыл» журналын методикая ужъёссэ печатланы, удмурт газет-журналъёслы гожтӥськонэз радъяны, шаерысьтымы дано адямиосын пумиськонъёс ортчытъяны, литературая кружок нуыны. Россиысь «Дышетон» нацпроектын 2 пол вормисе потылӥз.Ужез яратон- Вордӥськи Пичи Пурга ёросысь Итэшпочинка (Быстрово) гуртын. Пичи дыръям анае но тятяе малы дышетӥзы - ваньмыз улонам кулэ луиз, - веранзэ мытӥз Мария Захаровна. - Семьяямы мон бадӟымез вал. Бӧрсям вордӥськизы Гафи сузэре, Женя но Ваня вынъёсы. Соосты будэтон вылам усиз, анае но тятяе угось уен-нуналэн колхозын ужазы. Милемыз но сьӧразы ӵемысь кутылӥзы. Ӵукна 5 часын ыж ӵышкыны потӥськомы, собере - жадимы-а, ӧм-а - книга-тетрадьёсмес кутыса, Итэшпочинкаысь Вуж Мӧнья школае пыдын вамыштӥськомы. Нош отчыозь ог 5 иськем. Сюресъёс но, автобусъёс но ӧй вал на соку.Анае-атае туж ужасесь вал. Соин ик ми но - нылпиоссы - соос кадь луыны тыршылӥмы. Гурт котырысь ужез сузэр-вынъёсыным тыпыр-тапыр быдэстылӥмы. Огпол паймытыны малпамы: азбарез чылк-чылк ӵужимы но, кусо кутыса, сузэреным бакчае потӥмы. Анаен тятя угось куспазы вераськизы вал, турынэз турнано шуыса. Но соосты шумпоттыны ӧм быгатэ. Шоналски гинэ... кусое сузэрелэн пыдаз шальк! мертчиськиз. Кӧня вирыз вияз! Но паймымон - мон но, Гафие но ӧм кышкатске. Корка пырыса, пыдзэ таӵ-таӵ бинялтӥмы. Кенешимы: анай-атаез пӧяломы - азбар џужонъямы пыд вылаз пуклё вылысь тӥр усиз шуомы. Соос оло оскизы, оло ӧз, но милемлы кыл ӧз сюры соку. Атаймы чурыт, ӝот-ӝот сямо вал ке но. Пичи дыръяз анаеныз, атаеныз (паллянысез) но сузэр-вынъёсыныз.Мукетыз учыр но син азям. Ульчаын - тулыс. Бакча вӧзысьтымы шурысь тудву ӵаш поттыса кошке. Меми но тятя колхозысь амбар котырын утялско. Малпай: таос отысь жадьыса вуозы, озьыен, скалэз аслым сюдоно-люктано! Пыри коргидэ. Саникен турын куштыса вуттӥ-а, ӧй-а - скал монэ лопырак ӝутӥз ук! Сюрыз кунулам мертчиськиз. Сокугес гинэ вордћськем кунянзэ лушкало кожаз-а, мар-а. Кызьы коргидысь потӥ - уг тодӥськы ини. Но визьмы тырмем кесиськем киме анаелэн чылкыт кышетэныз керттылыны. Гусеничной тракторе пуксьытыса, монэ келязы Вуж Мӧньяла, отысен - Пичи Пурга больницае. Ку вылын гинэ ошиськыса кыллись киям 16 вурыс лэсьтӥзы. Берло ини эмъясьёс мемиелы вераллям, бадӟым вирсэрыз, пе, вандӥськымтэ, соин кизэ быдэс кельтыны быгатӥмы.Мар эшшо тодам на? Анае туж кибашлы вал. љытъёсы чильпаське-керттћське, нош мон солы шара книга лыдњисько. Синкылиез потыса ик, «Катя» повестез кылзћськылћз. Мынам но улонэ сыџе ик вал, шуылћз. Егит вакытаз Итэшпочинка гуртысь вань кышномуртъёслы удмурт дэремъёс вурылэм. Мон но солэсь адӟем карыны малпай. Мырдэм шедьтэм 5 метр басмазэ, аслым удмурт дэрем вуро ай шуыса, куаӵ-куаӵ вандылӥ. Отысь, оло, 4-5 но дэрем потысал. Но мыным одӥгезлы но со ӧз тырмы... Озьы ке но вуриськыны дыши. Удмурт кун университетэ дышетскыны аслам вурем дэременым мынћ.Туннэ валасько ини: анае но тятяе милемлы - нылпиоссылы - ужез яратон мылкыд пыӵатӥзы лӧпкытъян пыр. Тодӥськомы вал: бадӟым уж лэсьтӥмы ке, милемыз одно ик шумпотон возьма. Тятя быдэс коробка вафли басьтыса вае вал ини. Солэн ческыт шӧмыз туннэ но тодам. Ма, колхоз но мылкыдмес ӝуткалляз. Кин гужем каникулъёсы отын тыршиз, 1-тӥ куарусёнэ кузьымен бертылӥз. Мыным ачим быдӟа ик мунё сётӥзы вал. Ой, кыӵе соку аслым шудо потылӥ. Анайме-тятяме но колхоз лӧпкытӥз - трос аръёс ӵоже ӟеч ужамзы понна «Запорожец» машинаен тау каризы.Дышетсконэз гажан- Школаын котьку ӟеч дышетски. Одӥг ужрадъёслэсь но ӧй кыльылы. Я эктон, я кылбур малпаса, Света эшеным Итэшпочинка гуртозямы 4-5 час но бертылэммы вань. Пыдын, куасэн бызьылонъя, гимнастикая ӵошатсконъёсты но ӧй палэнтылы. Толыке вал яке ӧй - али уг валаськы ни. Но тодӥсько на: физкультурая дышетӥсьмы Виктор Николаевич Семёнов удысэз сярысь сыӵе тунсыко маде вал, пыдъёс асьсэос тапыр бызьылыны-тэтчаны кутско.Зэм, дышетӥсьёсын та улонын мыным туж удалтӥз. Анна Фадеевна Петрова, Мария Михайловна Кузьмина, Нина Семёновна Имполитова покчи классъёсысен ик мыным кылэз но литератураез гажан мылкыд пыӵатӥзы. 6-тӥ классысен ветлыны кутски удмурт писательлэн Владимир Самсоновлэн литературая кружоказ. Школаямы со, кружок сяна, крезьгуръя урокъёс но нуылӥз. Киысьтыз баянэз ноку но ӧз усьылы. Озьы солэн жингрес гуръёсыз улсын вордӥськизы нырысетӥ гожъямъёсы. Итэшпочинка гуртэ сярысь зарисовка гожтӥ но «Дась лу!» газетэ ыстӥ. Газетлэн соку редакторез, нылпи кылбурчи Герман Ходырев гожтэт ыстэм. Ужед умой пӧрмем, пе, азьланяз но гожъяськы. Та кылъёс мынэсьтым мылкыдме эшшо но зол ӝутӥзы! Егит семья.Владимир Александрович но быгатэ вал пиналъёсын одӥг кыл шедьтыны. Гуртъёсы автобусъёс азьвыл уг ветло вал. Озьы ке но, кытысь ке машина шедьтыса, Самсонов милемды ӵемысь Иже потталляз. Удмурт газет-журналъёслэн редакциосазы, телевидение, радиое пырталляз.Одӥг пол уж сётӥз. Кисыысьтыз вуюись кадь чебер ручказэ поттӥз но шуиз: гожтэ, пе, та сярысь. Ручка зэмзэ но выжыкылысь кадь вал. Таӵезэ ми ӧм ик адӟылэ. Соин ик, сое ушъяса, кин кылбур пӧраз, кин зарисовка гожтӥз. Мон но кылбур дасяй. Аслым со туж ӟеч потӥз. Нош Самсонов ваньмылэсь ужъёсмес учкиз но бакомытӥз: огеныды но, пе, соглаш ӧвӧл. Ручказэ выльысь кияз кутӥз но пушкысьтыз пастазэ поттыны кутскиз. Нош отын пастаез чик но вылымтэ. Озьы со ручка пыр милемлы визь-нод сётӥз: чакласьконо, пе, нырысь ик адямилэсь сюлэм чеберзэ учконо.Классэн кивалтӥсьмы Лидия Васильевна Абрамова милемыз выльзэ, тунсыкозэ утчаны дышетћз. Сое ёртытэк, ужрадъёслы дӥсь но, кырӟан но, эктон но - ваньзэ асьмеос дасяса пукылӥмы. Ноку вунонтэм кылизы Ленинской зачётъёс, экскурсиос. Дышетћсьёс, пиналъёс, анай-атайёс - одћг семья кадь.Азьло аръёсы школаын нылпиослы ог-огдэ гажан, юрттыны тыршон сямъёсты пионер, комсомол огазеяськонъёс пыр зол пыӵатыны быгато вал. Производственной бригадаос пиналлы азьтэмъяськыны маза ик ӧз сётылэ. Устооссэ ӟеч кузьымен пусйылӥзы. Сыӵеос пӧлы мон но сюрылӥ. 8-тӥ классын дышетскыкум, Москвае путёвка кузьмазы. Кунмылэсь шоркарзэ адӟыса, мыным вань инвисъёс усьтӥськизы кадь.Гожъяськонэн висён- Школаез йылпумъяса кытчы дышетскыны пырон сярысь юанъёсын йырме ӧй тӥялля. Малпанэ угось одӥг вал - Удмурт кун университетысь филология факультет. Отчы капчиен дышетскыны пыри. Группаям трос тунсыко адямиос, вуоно гожъяськисьёс, журналистъёс шедизы: Рашид Хайдаров, Михаил Федотов, Анна Федотова, Валентина Гребина, Николай Танаев, Пётр Сергеев но мукет.Школаын сямен ик, университетлэн но улоназ быдэсак зыми. Соку ик преподавательлэн, кылбурчилэн Даниил Яшинлэн «Пинал куараос» кружоказ ветлыны кутски. Дышетскон вискамы ветлылӥмы «Советской Удмуртия» газетлэн литобъединенияз. Сое писатель Семён Самсонов нуэ вал. Трос удмурт азьветлӥсьёсын милемыз тодматӥз.Практикаосы ортчылӥзы «Дась лу!» газетын. Герман Ходыревен ӵош пӧртэм ёросъёсысь нылпиос доры поталлямы. Пинал усточиослы гожтэтъёс ысъяллямы. Паймисько вал: арнялы быдэ редакцие быдэс песьтэр гожтэтъёс, ужъёс вуыло, ява.Но гожъяськон гинэ мыным тунсыко ӧй вал. Гимнастика мылкыдме бичатыса улӥз. УдГУ-ысь гимнастикая секцие нырысьсэ лыктӥ но тренерлы быгатэмме возьматӥ. Сюлэмы дырекъя: кутоз яке уз меда? Угось гимнастика секцие огшоры студентъёс уг сюро. Быгытъёс юнэсь луыны кулэ. Монэ учкемез бере дышетӥсьмы юа: спортъя кыӵе школаез йылпумъяды? Паймиз, огшоры школаын физкультураез сыӵе ӟеч дышето шуыса.Озьы валаса но ӧй вуы, кызьы университетын 5 ар ортчиз. Кыӵе удысэн азьлань улонме герӟано? Школае яке газет-журналэ ужаны интыяськоно? Та юанъёсын йырме тӥяно ӧз луы. Лёня туганэ - вуоно кузпалы - ӝот-ӝот вераз: уломы, ужаломы Вуж Мӧньялан!Саклыкез кырмон Нылпиосын.- Вуж Мӧнья школаын мыным инты ӧз сюры. Со понна шумпотыса кутӥзы нылпи садэ. Покчиосын ужаны капчи ӧй вал - группаям 43 нылэз-пиез вайизы. Та тэшкылиосты мон ноку но уг вунэты. Нырысь садын соосты 5 ар визьмай. Собере, школае ужаны выжыса, 11-тӥ классозь дышетӥ на. 30 ар ужатозям, 5 выпуске вал.Азьло аръёсы дышетӥсьёс усьтэм урокъёс туж ӵем ортчытъяллязы. Нырысетӥ урокам Калыкез дышетонъя министерствоысь, роноысь ужасьёс, Герман Ходырев пыризы. Мынам пыдъёсы шальтразы. Дыр соку туж кема кыстӥськиз кадь. Нылпиосын «Бубылиос» кылбурез озьы но, тазьы но сэрттӥмы-пертчимы, суред но лэсьтӥмы, кырӟан но кырӟамы. Но час шоры учкисько но - урок бырытозь, 10 минут кылемын. Мар кароно? Паймыса, укно шоры жӧлмаса, сылӥсько. Нош урамын лымы пырыос лэй-лэй васько. Соку ик йырам малпан чилектӥз: нылпиосын школа азбаре потоно, пырыос - со сыӵе ик бубылиос ук! Озьы ваньмы потӥмы, инкуазь чеберез учкыса, сылӥмы. Пиналъёслы гинэ ӧвӧл, куноослы но уроке кельшиз. Тау шуыны кулэ Нина Фоминична Михайловалы. Та дышетӥсь мыным, али гинэ та удыс борды кутскисьлы, керӟегъяськытэк валэктылӥз школа улонлэсь радлыксэ.Мукетаз урокам нош ик куноос вуизы. Вань пиналъёсы лад-лад пуко, косэм ужез быдэсто. Огез пияше гинэ йырзэ ялан берыкъя. Туж адӟемез потэ, кыӵе дышетӥсьёс тыбыр сьӧраз пуко. Эн берыкъяськы шуыса, огпол, кык пол, куинь пол верай. Уг кылзӥськы. Ньылетӥзэ вераны умой ӧвӧл ини кадь. Дораз матэктӥ но макессэ пичияк чепыльтӥ. Урок йылпумъяськем бере ини огез дышетћсь та пияш доры лыктэм но юам: кыӵе дышетскиськод? Умой, вазем таиз. Нош дышетӥсед кельше-а? Кельше, пе, но только ӧжыт чепылляське вылэм... "Пичи Пурга ёрослэн дано нылыз" ним сётыкуШколаын кӧня ужасько ини, литературая кружок ялан нуисько. Пиналъёслэн гожъямъёссы сомында люкаськемын - коть али ик 10 книга потты. Бадӟым юрттэт сётӥзы «Пурга кизилиос» литобъединение, сое радъясьёс Никвлад Самсонов, Зинаида Титова. 19 ар пала пиналъёсты арнялы быдэ Пичи Пурга черкогуртэ нуллылӥ. Нылпиос отысь котьку ӝутскем мылкыдын бертылӥзы. Гожъямъёссы муресь но муресь луылӥзы.Туннэ шумпотӥсько, ас вакытаз монэ гожъяськыны дышетӥзы шуыса. Школаын та быгатонлыктэк номыр карыны кадь потэ. Угось нылпиослэсь саклыксэс ялан бордад возьыны туж секыт. Соосты нуналысь нуналэ выленыз паймытоно.Удмурт литература уроклы методикая ужъёсы трос люкаськизы. Маргарита Долганова дышетӥсен кужыммес огазе карыса, 5-тӥ-9-тӥ классъёслы чаклам «Дышетонъя юрттэт» бичет поттӥмы. Таӵе книгазы удмурт кыллы но литературалы визьнодасьёслэн ӧй вал на.Школаысьтымы музеямы но нылпиослэн куараоссы уг чалмыло. Отын трос ужрадъёс ортчытъяськом. Вуж Мӧнья котырысь вань гуртъёслэсь кылдэмзэс, инты нимъёсты, Быдӟым ожын быремъёслэсь, отчы пыриськемъёслэсь нимтулъёссэс, улэм-вылэмзэс гожъяса кельтӥмы. Пересьёслэсь юалляськон вискамы ик музеямы трос вашкала арбериос шедьтӥмы.Шонер визьман- Туннэ валасько ини: мурт пиналъёсты визьмаса, асламъёсызлы - Лена но Оля нылъёсылы, Женя пиелы - саклыкме туж ичи висъяськем. Соос монтэк будӥзы шуи ке, уг янгыша. Умой-а, урод-а - тросэзлэн дышетӥсьёслэн адӟонзы сыӵе.Лена но Оля ялан ӵошен шудылӥзы, ужазы, дышетскизы. Женя вынзэс но соос ик будэтӥзы. Соин ик мыным паймымон: кыкназы но бырйизы гожъяськонэз. Йылпумъязы Удмурт кун университетысь журналистикая факультетэз, «Удмурт дунне» газетын ужало. Женяе атаезлэсь адӟем кариз, техникаез яратон мылкыдыз вормиз.Туннэ, ортчем аръёсме, дышетэм пиналъёсме малпаса, аслэсьтым юасько: шонер-а меда визьнодалляй? Совето Союзысь тодмо педагог, писатель Антон Макаренко шуылоз вал: «Самой умой визьнодан - со куке дышетћсь ялан пиналъёс пќлын, соослэн улонэнызы улэ». Озьы ке, соку шонер, дыр, ужай но ужасько. Туннэ но пиналъёсты школаын шумпотыса пумитасько, лумбыт соос котырын бергасько.Валентина ЕМЕЛЬЯНОВА Теги: даноадямиос | Улон-вылон |
Виталий Пронин В. Высоцкийлы сӥзем сквер.Туспуктӥз Андрей Поздеев Воткаын шутэтскон интыосты выльдон чырмыт мынэ. Городын улон-вылонэз ӟечомытонлы сӥзем нацпроект чотын та нуналъёсы тупатъяны кутскизы Шор скверез. Кылем арын отысь Быдӟым Вормонлы сӥзем мемориалэз, пыдын ветлон сюресъёсты выльдӥзы ни вал. Матысь дыре быдэсак дась луоз П. Чайковскийлэн «Арлэн вакытъёсыз» паркез но. Отын кылдозы нылпиослы шудон, спортэн эшъяськон площадкаос, ву вылын сцена, юсьёслэн карзы но трос мукетыз. Талы коньдон сюриз Воткалэн Россиысь пичи городъёс но исторической поселениос куспын вожвылъяськонын вормемез бере. Сергей Захаров Теги: Воткинск | Иворъёс |
Виталий Пронин Туннэ Ижысь Шор стадионын шаерысьтымы инвалид спортсменъёслэн 3-тӥ спартакиадазы ортче.Бызьылэм сяна, спортсменъёс уялозы, дартсэн но ӝӧк выл теннисэн шудозы, ыбылӥськозы. Таӵе ужрадлы нимысьтыз саклыксэ висъя Вавож ёросысь Нюрдор-Котья каргуртын улӥсь Ольга Мурашова. Бен, великен ворттылӥсьёс понна таӵе ӵошатскон малпамын ӧвӧл ке но, инвалид спортсменъёслэсь улонзэс нылмурт син азяз возе.- Шудтэм учыр монэн луиз 14 аресам, умойтэм усьыса, пыды шуккиськиз, собере висьылыны кутскиз, - шуэ О. Мурашова. - Вирсэры пӧсьтэм, эмъясьёс висёнме дыраз ӧз шараялэ. Озьы пал пыд кыли. Ма карод, улон азьланьтӥське, ӵуказе нунал сярысь малпаськоно. Дышетски пал пыд вылам вамышъяны.Школаез йылпумъяса, нылкышно тодон-валан люказ Сарапулысь училищеын. Экономист-бухгалтере дышетскемез бере вордскем палъёсаз бертӥз. Егит специалистэз гурт администрацие ужаны кутӥзы. Кӧня ке ар ортчыса, улоназ бадӟымесь воштӥськонъёс ортчизы.- Семья кылдытӥ, кык пинал вайи, - веранзэ азьланьтэ О. Мурашова. - Ваньмыз радъяськиз ни вал кадь. Но отӥяз ужтэк кыли. Ма карыны паймемысьтым суй-пыдъёсы ик юскиськизы. Ярано коть, ӟеч адямиос шедизы. Гуртысьтымы ачим кадь сӧсыр воргорон Юрий Широбоков трос аръёс ӵоже ини Удмуртиысь инвалидъёслэн командаязы следж-хоккеен шудэ, Россилэн чемпионэз но луиз. Озьы монэ сьӧраз - спортэ - валтӥз.Нырысь-валысь Юрий Иванович сое кыскыны выриз следж-хоккее. Но йӧ вылын шудон егит муртэ сокем бордаз кыскымтэ. Нош кылем арын асьме шаерысь инвалидъёс великен ворттылыны кутскизы. Таяз учыре О. Мурашова трос ӧз малпаськы ни - спортэ вамыштӥз. Бен, азьвыл аръёсы но со великен ворттылыны выриз, но зэмос спортэн эшъяськоз шуыса, ноку ӧз малпалля.Шаерысьтымы Инвалид спортсменъёслэн огазеяськонэнызы ӟеч кусыпъёс тупатэмез бере нылкышно аслыз ачиз паймиз кадь. Мукет ласянь, куалектӥзгес но: кызьы пал пыдын велик руль сьӧры пуксёд, педалез лёгалод?! Протезэн ворттылӥз ик, нош табере - чылкак пал пыдын. Косэмын бере, быдэстоно, малпаз нылмурт.- Озьы педаль бергатыны кутски, - тодаз вайиз спортсменка. - Усемелэсь кышкайгес ик, нош кыкетӥ пыдме вӧсь карыны шедьтӥ ке? Велик сётӥзы бере - ворттылоно. Педаль бергатыны йӧндыремме адӟыса, куд-ог гуртоос огпалмем мурт шоры кадь чиньыен возьматъязы. Бен, педалез бергатыны секытгес вал, но дыши.Ар но ӧз ортчы - ваньмыз радъяськиз. Куд-ог дыръя ваньзэ куштыса, гуртаз бертыса шутэтскемез потылӥз, нылпиосызлэсь мӧзмылӥз ке но, спортэ биниськем муртлэн озьы гинэ мозмытскемез ӧз луы ни. Ярано коть, нылпиосыз ӧжытак будӥзы. 4 но 6 аресъем пиналъёсыз но анайзы сямен великен ворттылыны дасясько ни.Ар ӵоже питран лёганы дышетскемез О. Мурашовалы вормонъёс кузьманы кутскиз. Та вие со Россиысь инвалид спортсменъёслэн командаязы шедемын. Нырысьсэ кунгож сьӧры потамез ик вормон вайиз. Кылем арын августэ, великен ворттылыны кутскемез бере 4 толэзь ортчыса, Европалэн чемпионатаз пыриськиз. Чехиысь туй медален бертӥз. Нош туэ февраль толэзе дуннелэн чемпионатаз пыриськиз. Лос-Анджелесын ортчем ӵошатсконын Удмуртиысь Сергей Пудов, Арслан Гильмутдинов но Ольга Мурашова Россилэсь данзэ утизы. Воргорон спортсменъёс вормисьёс пӧлы шедизы, нош удмурт нылашмы трек амалъя ворттылонын 9-тӥ, шоссе вылын ворттылонын 8-тӥ инты басьтӥз. Гуртысь нылмурт понна со но бадӟым дан вал.- Дуннеысь ӵошатсконэ пыриськеме бере эшшо но кужмогес луэме потӥз, - шуэ великен ворттылӥсь. - Мугор кыдатонлы эшшо бадӟымгес саклык висъяно кариськи. Но... малпамтэ шорысь мукет сюлмаськон шедиз. Анаймы улонысь кошкиз. Нылпиосмес та дырозь со утиз вал.Пиналъёссэ нокытчы кельтыны шуыса, О. Мурашовалы тренировкаослэсь огдырлы люкиськоно луиз. Гуртаз пуке, ваньмон дыръяз питран бергатэ. Бен, тренировкаослы чаклам великсэ гуртэ вайыны жаляз, сюресъёс ӧвӧлэн со ӝог шальтралоз, пе. Мылкыдыз вал ни Лондонын ортчоно Паралимпиадае но мыныны. Но Россиысь пара-велоспортэ кык муртэ гинэ кутӥллям. Удмуртиысь спортсменъёс отчы ӧз шеде.Валентина Емельянова. Теги: Адемкарымон | Спорт |
Виталий Пронин Киргизиысь Тянь-Шань гурезьёсы вуылэмзы бере Ижысь Шулаков кузпалъёслэн мылкыдзы пӧзе. Инкуазьзэ, калыксэ нокыӵе Египетэн, Турциен, Вьетнамен уд ӵошаты, пе! Сюрес уг жадьыты- Кема малпаськимы, кытчы шутэтскыны мыномы шуыса, - веранзэ мытӥз Наталья Шулакова. - Таиландэ, Вьетнаме, Турцие, Египетэ вуылӥмы ини. Зарезь дурын шунды улын вез-вез кыллеммы ӧз поты. Сюлэммы куриз маке но аспӧртэмлыкозэ. Озьы Интернетысь бугыръяськонъямы ӝимимы «Бадӟым гонка» огазеяськон вылэ. Солэн кивалтӥсез отчы гожтэм, Тянь-Шань гурезьёсы группа, пе, люкасько. Туспуктэмъёсыз милемды гочатӥзы. Но соку ик сюлмаськыны кутским: кытын сиён пӧраломы, кытын изёмы, кытын пинь сузяломы? Нош учкод ке, дуннеез котыръянлэн ческытэз ӵапак та бордын вылэм.Ми кадь мылкыдъёсын улӥсьёс трос вылӥллям - группаямы 22 адями люкаськиз. Уксё трос ӧз куре - котькуд адямилы 24 сюрс манет. Отчы пыре: кӧттырон, страховка, сюрес, сётӥзы на палатка-спальник. Киргизиозь мынӥмы автобусэн 2 но ӝыны нунал. Паймоно кадь: сюрес чик ӧз жадьыты. Автобус угось ӟеч, вӧл-вӧл вал.Киргизие потӥмы Казахстан пыр. Милемлы со шӧггес потӥз - оло ширтӥськод, оло уд - укно сьӧрысь суред уг воштӥськы: ӵошкыт бусыос, ӵужпыръем возьёс-куакъёс. Но мар луэ отын, тӧлпери потэ ке! Номыр уг адскы - омырын ӵуж-ӵуж луо бугыръяське. Киргизъёс будэто верблюд но вал.Киргизие пыреммы бере милемыз автобусысь 2 «Газеле» интыязы. Угось гурезь сюресъёстӥ ширтыны таосын умойгес. Отысь водительёс мынэсьтым кӧтме но шурдытъязы, серемме но поттылӥзы. Гань-ганесь. Руль бергатӥсьмылэн 1 кияз - кыскон, мукетаз - телефон. Визьтэммыса мынэ, ай 3 полэс обгонэ потэ! Одӥг пол нош воксё ышиз. «Газельмы» сюрес шорын ик сылэ. Бӧрсямы машинаослэсь кузь-кузь черод кылдӥз ини, пипкето. Кытӥ ке ӧвӧл дорамы тодмотэм пиосмурт пыриз. «Газельмес» сюрес дуре дугдытӥз но ышиз.Совето Союзлэсь мӧзмонКиргизиын 6 миллион пала адями улэ. Шӧдӥське: татын ӟучъёсты гажало, ӟуч сямен вольыт вераськыны быгато. Шуныт кылъёсын тодазы ваё Совето Союзэз. Соку, пе, алилэсь ӟечгес улӥськомы вал. Зэм, куанер улэм-вылэмзы адске: выль коркаос уг ӝутӥсько, син шоры йӧто пурысь «хрущёвкаос» гинэ.Гуртъёсын улонзы эшшо но начар. Корка нерге пуктыны кирпич асьсэос дасяло. Куроез луоен суралто но шунды шорын пыжо. Яке юртаосын уло. Пуэз кечат-вамат пукто но сое куроен шобырто. Зоръёслэсь уд кышкаське-а, юаськомы. Татын, пе, со ӧжыт кыдыртэ. Юртаын ми но одӥг уймес ортчытӥмы. Ижын сыӵе ческыт мон ноку ӧй изьылы, дыр. Юрта пуктӥске чаляк.Уждунъёссы татын пичиесь. Шуом, милициын ужасьёссы, асьме коньдонэн вераса, 10-12 сюрс манет басьто. 15 сюрс манет уждун отын бусьтыр лыдъяське ини. Коньдонэз воштоно ке, 1 сом понна сёто 1 манет. Дунъёссы пӧртэмесь: асьсэ будэтэм-поттэмзы сылэ дунтэм, ваемез - дуно. Кылсярысь, Россиысь ваем канфетэз татын вузало 2 поллы дуногес.Дыр Киргизиын, Удмурт шаерын сярысь, 2 часлы вазьгес мынэ. Соин ик кивалтӥсьмы кема изьыны маза ӧз сётылы. Асьме дорын 6 час ке, отын 4 - та дыре ми султӥськомы вал ини. Угось шуак пеймыт кариське - лампочкаез кысэм кадь. Шунды гурезьёс сьӧры хоп! кошке - ульчаын ӝомал кузёяськыны ӧдъя.Кампетэн ӝукМи кузпалэным кутӥмы вал 2 рюкзак - 70 но 20 литръем. Группаен кивалтӥсь Паша эшшо сётӥз на... 120 литръемзэ. Маиз но отын ӧвӧл: тушёнка, кеньыр, изён котыръёс, палатка... Нырысь нуналаз мон сое ӝутыны ӧй вормы: юрттэ! - черекъясько. Собере ини мугор дышиз, лэся. Гурезьёсын солэсь секталазэ ӧй ик шӧдылы. Юрттӥзы на бодыос. Соос мыным эш интыын вал. Группаысьтымы дуннеез котыръям адямиос визьмоесь вылӥллям - магазинысь боды басьтӥллям. Тубыку вакчи кариське, васькыку кузёмытыны луэ. Гурезь висёнэн ӧм курадӟе. Но мукет группаысь дырекъясь нылашез берлань васькытӥзы ик.Олеген ми котьку пелотонын - лидеръёслэн группаязы - шаплы вамышъяллямы. Паша ушъятэк ӧз чидалля: вот, шуэ, соку ик, пе, адске - таос гуртын будэмын! Ма, кивалтӥсьмы ачиз но - паймымон воргорон. Сое нырысьсэ адӟи но, синъёсы питыръяськизы: мугорыз нычыр-начыр гинэ. Малпай, кызьы меда та бадӟым песьтэръёсын гурезьёсы тубоз?! Но учкод ке - макем кужмо, чидась вылэм! Аслэсьтыз песьтэръёссэ ӝог нуоз, мукетъёсызлы юрттӥськоз на.Пусйысал на созэ но: Паша валаса бырйылӥз шутэтскылон-изён интыосмес но. Йыр выламы одӥг пичи кӧльы но ӧз усьы, одӥг чибинь но ӧз куртчы. Нош огзэ группаез бадӟым изъёс согиллям. Ӵапак гурезьысь кӧльыос усьылон-васькон интые шутэтскыны выдӥллям. Одӥг нылашез гинэ улэпен поттӥллям... Токтогульской тыметэз котырто гольык гурезьёс.Сиён дасяллямы асьмеос ик. Кин шаплыгес мынэ, со ик пӧраськыны кутске. Ми весь пелотонын вал бере, пурты котырын ӵем бергалляно луылӥз. Мукетъёссэ витьытозь угось, кӧт тыбыре лякиськоз.Сиён-юонмес чаклатэк кутӥськеммы. Берло нуналъёсаз кылизы на рис но кампет гинэ. Ма карод - кампетэн ӝук пӧзьтӥмы. Озьы ик луиз шыдэн: пуртые мар кылем куямы, пакетысь курег лымез суралтӥмы на чорыг консерваен. Инкуазьын сыӵе но сиён верантэм ческыт кошке вылэм!Кыл быре, чеберез адӟыса- Тани Тянь-Шань гурезьёс! - яркыт мылкыдъёссэ кисьтэ Наталья. - Кызьы соослэсь чеберзэс кылъёсын вераны - мон уг тодӥськы. Туспуктэм но сое пыр-пыр адӟытыны уз быгаты. Тянь-Шань герӟа 4 кунэз: Киргизиез, Китаез, Казахстанэз но Узбекистанэз. Китай кылысь берыктыса, нимыз ин гурезьёс шуэмез возьматэ. Котырак учкиськод - паймиськод: одӥг буш сэрегез но ӧвӧл! Вылысьтыз вылаз гурезьёс, гурезьёс... Соос сомында кадь - но ваньзы пӧртэмесь. Огезлэн йылаз лымы, йӧ кылле. Мукетыз ӝужыт-ӝужыт, вож-вож кызъёсын шобырскемын. Куинетӥез горд, ӵуж буёлъёсыныз синъёсты палёмытэ. Тянь-Шаньын гурезьёс пӧлысь ог 30-эз тужгес ӝужыт - 6 сюрс иськеме вӧлско. Пӧлысьтызы тужгес ӝужытэз - Вормон пик. Ӝуждалаез 7 сюрс 440 иськем.Киргизъёс татын трос вал будэто. Пегӟозы шуыса кышканзы ӧвӧл - соосты кыӵе ке ущельее пырто но возё. Шӧдӥське: инкуазьзэс ту-у-уж! утьыса возё. Нокытысь но уд адӟы лошъяськись жуг-жагез. Котырак чылк-чылк. Инкуазь татын гань-гань шока! Гурезь йылэ тубыны капчи ӧвӧл.Ми 3 озерое вуылӥмы: Токтогульской тыметэ, Иссык-Куле но Ала-Кёле. Токтогульской тымет макем лыз-лыз, вуэз макем чылк-чылк! Пыласькытэк ӧм чидалэ. Солэсь котырзэ учкыса, Марсэ вуи кадь потӥз. Гурезьёс гольыкесь. Отын одӥг турын но, писпу но уг буды. Улӥын ог 40 градус пӧсь. Вылӥегес тубиськод - ӝокытэз уд шӧдӥськы. Мугорлы сыӵе капчи.Ала-Кёль но буёлэныз синэз кыске. Югыт-лыз ву ӵашаын кадь шыпыт кылле. Мурдалаез ог 70 метр. Ву ледникъёсысь но водопадъёсысь ваське. Соин но со ӵаж-ӵаж кезьыт. Омырез но салкым вал. Вылысьтыз вылаз шуныт дӥсь дӥсяй. Тӧдьы бус ты вылэ я ваське, я нош ыше.Тужгес зол паймытӥз Иссык-Куль. Пӧсь ты шуэмез возьматэ. Вуэз ноку уг кынмылы. Тӥни кытчы нылпиосын шутэтскыны ветлоно! Сьӧд зарезь дурын сямен ик пӧсь, ярдурын луо, вуэз чылк-чылк. Иссык-Куль Киргизиысь тужгес бадӟымез озеро лыдъяське. Мурдалаезъя дуннеысь тужгес мур 6 озероос пӧлы пыре. Угось 80 пала пичи шуръёс отчы васько.Мон, созэ-тазэ мудрон интыосты адӟыса, кивалтӥсьмылы шуисько: талэсь чебер интыос ӧвӧл ини, дыр! Нош со эшшо гочатэ: ойдо, азьлань, отын эшшо но чебергес!Огаз озерое вуиськом - пуксиськом. Шыпыт. Адями, таӵе чеберлыкез адӟыса, кылзэ ик ньылэ кадь. Мукетаз мынӥськом - шыпытаськом. Нош ик инкуазьлы абдраськом. Россиысь калык, Киргизиын шутэтскыны луэ шуыса, уггес тоды. Со понна Европаысь туристъёс татын кӧня!Тубонлэсь секытгес васькон Сиён-юонмес чаклатэк кутӥськеммы. Берло нуналъёсаз кылизы на рис но кампет гинэ.Озероосы сяна, вуылӥмы 3 ущельее: Аламедин, Каракол но Арашан. Котькудаз ущельее шедён понна ог 15 иськемез пыдын ортчимы. Ваньмыз соос туж пӧртэмесь: Аламединын инкуазь Альпийской гурезьёслы тупа. Караколын - выжыкылын кадь ӝужыт, веськрес нюлэс. Арашан гурезьёс кӧльыё. Группаысьтымы пиос серекъяса Пашалы шуо, кызьы, пе, милемыз паспорттэк-визатэк Швейцарие вайыны быгатӥд?Каракол ущельее огшоры гинэ сюрыны ӧм быгатэ - сюресэз ву басьтэм. Ӧраз изъёс куяса, мырдэм но кызьы потӥмы. Гурезьёс ултӥ ву урмыса кошке - мон быдӟа изъёсты пыгыр-погыр гинэ питыръя. Соку ини валаськод: та ӧре шедид ке, нокызьы но улэп уд кыльы. Туэ гужем Киргизиын туж пӧсь улэм. Гурезь йылъёсысь трос лымы шунам. Соин ик шуръёс ярдуръёсысь потэмын. Вӧзтӥз ик сюрес кошке. Со но ву пӧлын. Нош кыӵе кезьыт со! Асьме дорын вумы толалтэ но сыӵе юзмыт уг луы. Пинез миськыны уд быгаты - ваньмыз шальтрак куашкалозы кадь.Гурезьёсын ӝоглыкмы час куспын 2 иськем гинэ вал. Ма, тыпыр-тапыр тубыны уг но яра - мугор омырлы, давленилы дышыса мед вуттоз. Лёгиськиськод но, пыд улысь векчи кӧльы, шур сямен, уллань кошке. Я азяд лол-лоп из шеде. Со вылэ тубыны курадњиськод. Озьы 3 сюрс 915 метре тубыны быгатӥмы - пилемъёслэсь вылие. Отын выжыкыл кузёяське: зор шапыкъёс я улӥысен вылӥе, я паллянысен буре ветло. Пилемъёсын тӧлъёс озьы кузёясько вылэм.Витьымтэ шорысь кытысь ке дымбыр-йыг куараос шуккиськизы. Ваньмы шулӟектӥмы: самолёт усе, кытын ке бомба пуштӥз?! Паша гань-гань валэктӥз, озьы, пе, гурезьёсысь изъёс куашкало. Ми 3 озерое вуылӥмы: Токтогульской тыметэ, Иссык-Куле но Ала-Кёле.Арашан бере кынмем, жадем мугоръёсмес небӟытӥмы Пӧсь ошмесын. Йӧнатӥсь вуэз 54 градус шуныт. Кема пукыны ӧм чидалэ. Озьы ке но эмъясь кужымез пыӵаса вуэм ик. Уйин сайкай но шӧдӥсько: пушкысь сыӵе пӧсь потэ кадь...Удмурт шаере бертонмы азьын кожатэк ӧм кыле Бишкекысь базаре. Со Можга городмы быдӟа. Ай 2 этажъем. Поезд вагонъёс вылысьтыз вылаз тыремын. Нырысетӥяз вуз каро, кыкетӥзэ склад интыын возё.Киргизиысь бертэме бере йырам трос малпанъёс тымиськизы. Сюлэм нош ик сюрес вылэ куриське кадь. Угось вань кинъёслэсь адӟем карыны. Группаысьтымы тужгес пиналэзлы туристлы 9 арес сяна ӧй вал. Пияш одӥг пол но ӧз бӧрды, ӧз нургеты. Со вӧзын мыным возьыт но потылӥз - быдэс дуннеез котыръямын ини, ява. Тӥни кызьы нылпиосты будэтоно-дышетоно!Ольга Корепанова Теги: дуннекотырес | Улон-вылон |
Виталий Пронин Тулыс-гужем егитэзлэн но, мӧйыэзлэн но матысь эшез луэ велосипед. Таин валче великен герӟаськем кышкыт учыръёс, лушкаськонъёс йыло. Тулыс вуэ гинэ - велосипед лушкан учыръёс йыло Туспуктӥз: М. ЕгоровАпрель толэзь пумын патрулья но постъя службаысь полицейскойёс Ижысен кырмизы Дэри ёросын вордскем 42 аресъем воргоронэз. Кыл кутон улэ трос пол шедьылэм пиосмурт 17 велосипедэз лушкам март-апрель толэзьёсы. Кырсь ужзэ Ижысь Устинов, Первомай но Индустриальной ёросъёсысь трос квартираем выль коркаос котырын лэсьям. Великъёсты ульчаетӥ ветлӥсьёслы дунтэм дунын вузам но 230 сюрс манетлы узырмем. Ӝутэмын уголовной уж. Мукетыз учыр. Ижысь пиосмурт велопрокатысь «кык пыдоез» курем. Кӧт тырымоназ ворттылэм но Ижысь Дзержинской ульчаысь ломбардэ 4 сюрс манет тыр вузам. Телефонзэ кысэм. Малпаз, вылды: лушкаськемзэ нокин но уз шарая. Янгышаз. Югдурез утисьёс пусъё: арысь аре тулыс-гужем шаерамы велосипед лушкан учыръёс йыло. Соин ик котькуд ар «Велосипед» ужрад орчытъяло. Кылсярысь, миым апрель-июнь толэзьёсы Ижын 70-лэсь ятыр учыр пусъемын вал, туэ та дырлы — 29. Та пӧлысь 12-ез сэрттэмын-пертчемын, ваньбур кузёезлы берыктэмын ини. Тужгес трос лушкасько Ижын. Йыртэмасьёс ӵем гожеръяло паркъёс, скверъёс, стадионъёс но скейт-площадкаос котыртӥ. Уг вунэто магазинъёсты, улон коркаосысь подъездъёсты. Бадӟым люкетэз лушкаськонъёс подъездъёсын луо. Йыртэмасьёс юртэ шедё пырась-потасьёсын ӵош. Озьы уг пӧрмы ке, домофонэ жингырто, эмъясь, куно яке курьер кариськыса. Полицейскойёс чакламъя, великъёс ӵем дыръя ышо бер ӝыт, уйин. Соин ик велозамокъёслы оскиськыны уг яра, ворттылон арбериез корка пыртоно. Усто луоз, бордаз кыӵе ке пус лэсьтыса — марысь-мар ке, со возьматоз, велик зэмзэ но тӥляд шуыса. Лушкам ваньбурез кузёезлы берыктыны ӝог уг луы, али котькытын видеокамераос пуктылэмын ке но. Угось йыртэмасьёс кескичесь — капыртэм арберизэс документъёстэк Интернетысь сайтъёс пыр шаплы вузало яке ломбардэ сёто. Мар кароно, велосипед ышыку? Полицие, ваньзэ тыро-пыдо валэктыса, заявление гожтоно. Та бере лушкаськем интые следственно-оперативной группа потэ. Велик, шуом, магазин азьысь нуэмын ке, кырсь ужез сэрттоз-пертчоз дознаватель. Пытсам сэрегысь, замокез тӥяса ик, лушкамын ке, ки пытьыосты эскероз следователь. Ышем арберилэсь номерзэ базае пырто. Соя патрулья но постъя службаысь полицейскойёс ульчаосысь велосипедъёсты учкылыса пото. Озьы соос арлы быдэ ог 2 но ӝыны сюрс великъёсты эскерыло. Инспекторъёс ӝот-ӝот валэкто: 14 аресозь нылъёслы-пиослы ворттылыны уг яра машинаослы чаклам сюрес вылтӥ, сюрес вамен выжыку, велик вылысь васьконо. Усто, велосипед бордын пиштӥсь арбери вань ке. Кылем арын шаерамы велосипедистъёсын герӟаськем 26 шудтэм учыр пусъемын вал. Туэ 2 шуккиськон учыр но вал ини. Ольга Корепанова | Югдурез утён |
Виталий Пронин Шаерамы улӥсьёс 4 нунал ӵоже 18 представление учкизы. Та фестивале пыриськизы 200 пала артистъёс, пуктэмын вал 21 номер. Шаерамы улӥсьёс 4 нунал ӵоже 18 представление учкизы. Пусйыны кулэ, 1-тӥ мартэ цирке билетъёс ӧй ни вал. Та фестивальын 4 Туй, 4 Азвесь но 2 Зарни гондыръёс люкылэмын вал. Туй гондыръёсты утӥзы: клоун КокосОФФ но юрттӥсез Александр Тарасенко (Россия), жонглёр Влад Мягкоступов (США), акробатка Дарья Винтилова (Канада) но каучук-ныл Джордан (США). Азвесь гондырен пусъемын: акробатъёс Густаво Сартори (Бразилия) но Сауло Сармиенто (Испания), каучук-пи Александр Батуев (Россия). Зарни гондыръёс сётэмын Монголиысь но Китайысь артистъёслы. Галина Савина Туспуктӥз П. Шрамковский | Лулчеберет |
Виталий Пронин А. Волков 12 аресысен турнаны дышизГербер праздникез быдэс республикаен пусйыны кутскизы 1992-тӥ арысен. Нырысетӥез сыӵе ужрад ортчиз Алнаш ёросысь Кузёбай гуртын. Пӧртэм ёросъёсы вуылыса, туэ со нош ик ӧръяськиз Алнаш черкогуртын.Берло аръёссэ Гербер ортчылӥз Дэри ёросысь Лудорвай музей-заповедникын. Удмурт шӧмын пыӵам интые республикаысьтымы котькыӵе ёросысь лыктэмъёслы огкузьдагес сюрес ортчоно вал. Нош Алнаш пала мынонэз ваньгес ик, уката ик - уйпалъёслы. Соин но, лэся, нырысь-валысь вераськонъёс ветлӥзы: алнашъёс калыкез люканы быгатозы меда? Но нациосын ужан политикая министр Владимир Завалин шуиз: 13 ар ужатозям, тамында калыкез ӧй на адӟы. Ма, удмуртъёс сяна, татчы вуэмын вал Финляндиысь, Эстониысь, Пермьысь, Татариысь, Кировысь куноос.Котькуд ёросысь куноосты пумитаны нимысьтыз азбар лэсьтэмын. Ёросысь котькуд гурт поселенилы уксё висъямын вал: кулэ материалъёс шедьтыны, ӝӧк пуктыны. Кӧня ке нунал ӵоже тӥръёсын-молотъёсын ужамысь ӧз дугдылэ татын гуртоос. Ог-огзы куспын вожвылъяськизы но: кинлэн азбарез устогес луоз. Турын ӝоктон вакыт вуэмын шуыса, ужлэсь огез но ӧз палэнтӥськы. Коркась корка пыраса, шедьтӥзы 30 чугун пурты. Ӵапак отын 3 центнер чабейлэсь кӧжыен-сӥлен ӝук пӧзьтӥзы.Концерт пуктонэ кыскемын вал ог 60 коллектив. Туэ нырысьсэ Герберлы сӥзем гимн чузъяськиз. Кылъёссэ гожтӥз Алнаш ёросысь Туймыйыл гуртысь кылбурчи, ёросысь Ашальчи Оки нимо премиен пусъем Татьяна Пчельникова, гурзэ малпаз Удмуртиысь культура удысысь дано ужась, композитор Вячеслав Адаков. Валъёсын ворттылонГимн малпам сяна, алнашъёс выль ӵошатсконъёсты но вашкалаысь улӟытӥллям. Тужгес паймытӥз валъёсын ворттылон. Ваньзэ-ӧвӧлзэ таяз вожвылъяськонэ пыриськизы Алнаш, Грак, Можга ёросъёсысь, Татариысь Менделеевскысь но Елабугаысь 31 валъёс. Пӧлазы вал огшоры ужасьёсыз но, чылкыт арабской выжыысь потэмъёсыз но. Тузон пурӟытыса ик, ворттӥзы. Кызьы адямиос вал вылазы возиськизы на - ӧйтӧд. Вормисьёс куспазы люкизы 80 сюрс манетэз.Быдэс нунал ӵоже калык ӧз бырылы нюръяськисьёсты учконысь но. Шунды пыже, нош ог-огзэс тыбыр вылазы уськытыны турттӥсьёс вужер утчаны ӧз ик дыртэ. Зэм, куд-огез, кужмо нюръяськисьёс шоры учкыса, кужымзэ мертаны ӧз дӥсьты, ассэ списоке пыртӥз вал ке но. Озьы таяз ӵошатсконэ пыриськиз 10 мурт.Пу вандӥсьёс но, пукыӵен ыбылӥськисьёс но вал. Но тужгес секыт йӧтӥз турикукен ветлӥсьёслы. Гопо-нюко сюресэн но ӵышкем турынэн сэрен одӥг-кык метр кеме но мыныны ӧз быгатылэ. Но огзы но ӧз ӝожоме.Ӵошатсконъёсы пыриськизы республикаысьтымы вылӥ кивалтӥсьёс нӧ таосты ӧтизы возез турнаны. Турынзэс, юромо ву кисьтаса, удобрение пазяса, будэтӥллям. Гуртоослэсь 19 кусо куриллям. Шерыса дасямын. Учкомы, пе, кызьы кивалтӥсьёс кусо возьыны быгато.Литовкаез нырысь ик кутӥз Президент Александр Волков. Калык синъёсызлы ӧз оскы. Сипыртыны ӧдъяӟ таид, пе, турнаны быгатэ шат? Нош Александр Александрович вылысьтыз пенжаксэ ик куштӥз, саесъёссэ пужалляз но удыссэ мытӥз. Паськыт басьтэ, турынэз огкадь шонер выдэ. Талы паймемъёс чабыны кутскемзэс но ӧз валалэ. Нош Президент шуиӟ- Мон музъем ужез адӟылымтэ мурт ӧвӧл. Пичи дыръям милям асьмелэн хозяйствомы, асьмелэн скалмы вал. 12 аресысен киям кусо кутӥ. Зэмос воргорон уж со.Отӥяз Александр Волков музон кивалтӥсьёслы валэктыны ӧдъяз, кызьыгес кусоез кутоно. Ма, соос ваньзы сямен ик гуртъёсын будэмын ке но, куд-огез киын мурт кусо соку ик ӧз кылзӥськы. Кун Кенешлэн Тӧроезлы Владимир Невоструевлы урод кусо сюрем - уг ӵогы. Но мылкыдзэ ӧз юскы - гурт удысъя но сиён-юонъя министрлэсь Алексей Стрелковлэсь литовказэ кутӥз но аслэсьтыз чурзэ пумозяз нуиз. Озьы син куспын ӝужыт турын погыртэмын вал.Озьыен, кивалтӥсьёслы но, огшоры ужасьёслы но Герберын мӧзмыны маза ӧй вал.«Удмурт дуннеос» но калык пӧлы потӥзы. Азбарамы кожасьёсты пумитаны, соосты шулдыртыны но пӧрам-пыжиськемъёсынызы утялтыны юрттӥськиз Пичи Пурга ёросысь Яган-Докъя гуртысь «Буртчин» ансамбль. Эшъяськонмы кыкетӥ арзэ азьланьтӥське ни.Вуоноез Гербер ортчоз Ярын.Елена СараматоваТуспуктэмез: udmfoto.ru Теги: Алнаш Гербер | Иворъёс |
Туспуктӥз Максим Егоров Арлэн кутсконысеныз 12 семья одӥг пол сётӥськись 100 сюрсъем пособие дуре вазиськиз ни. 10-эз соос пӧлысь выплатаез басьтӥз ни, 2-ез — оштолэзе басьтоз. Таӵе выплата сётӥське, 2021-тӥ-2022-тӥ аръёсы вордӥськем нылпилэн анаез но атаез но вузын яке техникумын дышетско ке. Кылем арын Удмуртиын таӵе выплата шаерысьтымы 120 семья басьтӥз. Туэ Удмуртилэн бюджетаз солы 13 миллион манет висъямын. | Улон-вылон |
Виталий Пронин Удмуртилэн Йырызлэсь ужзэ быдэсъясьлэн резиденциез котыре люкаськизы "ИжГЭТ" предприятиын тыршисьёс. Соослэн куронзы - уждунзэс йылтон. Люкаськемъёсын пумиськизы Удмуртилэн Йырызлэсь ужзэ быдэсъясь А. Соловьёв, Удмурт Республикаысь валтӥсь федерал инспектор Д. Мусин, Иж город муниципал кылдытэтлэн йырыз А. Ушаков. А. Соловьёв оскытӥз: уждун пумысен огкылэ вуом.Наталья Седова Туспуктэм: kp.by Теги: Иж калык | Иворъёс |
Виталий Пронин Арнянуналэ «Лудорвай» музей-заповедникын «Дауро Тќл вуко» ужрад ортчоз. Со сћземын тќл вуколы 100 ар тырмонлы но чечы спаслы.Тӧл вукоез музей-заповеднике вайизы Алнаш ёросысь Тыло (Чем.-Куюк) гуртысь. Таџе вуко республикаямы одӥг гинэ на.Ужрадын луозы шулдыръяськонъёс, эктонъёс, кырњанъёс, шудонъёс. Куноосты музейын ужасьёс пӧсь чаен но сӥльын ӝукен куноятозы. Ярмаркаысь басьтыны луоз чечы, чабей но њег нянь. Радъяськоз «Тќл вуколэн ватосъёсыз» адњытон. Отын музейлы сћзьыса лэсьтэм арбериослы нимысьтыз конкурс ортчоз. Кибашлыос мастер-класс возьматозы, нош Брангуртысь песянайёс капчи мылкыд сётозы.Ужрад кутскоз 12 часын.Любовь Тихонова. Теги: Лудорваймузей | Лулчеберет |
Виталий Пронин 9-тӥ майлы сӥзем ужрадъёс апреле ортчылыны кутскизы ни. Пукон, эктон ӝытъёс, концертъёс радъяло культурая но дышетонъя учреждениос. 6-тӥ майысен Ижысь Шор площадьын волонтёръёс люкылыны кутскозы Георгиевской лентаос. Нош 9-тӥ мае соос быдэс городэ пазьгиськозы.Азьло аръёсы сямен ик, 9-тӥ май кутскоз Ялан ӝуась тыл доры сяська керттэтъёс тыронэн. Митинг чакламын 9.00 часлы.10.00 часын Шор площадьын кутскоз парад. Отчы пыриськозы республикаысьтымы воинской подразделениос, югдурез утёнъя, кышкытлыклэсь утиськонъя ёзъёс, промышленной предприятиосын ужасьёс. Поттэмын луоз ож техника.11.00 часын ветеранъёслы концерт кутскоз, соослы нимысьтыз ӝӧк пуктэмын луоз. Та вакытэ ик вамыштыны луоз ни пӧртэм адӟытонъёсы - Национальной музее, «Галерея» центре, М. Калашников нимо музее.10.00 часын пӧртэм шудонъёс-ӵошатсконъёс кутскозы Эшъяськон монумент азьын, Иж тымет дурын.11. 00 часын Шор площаде потозы республикаысьтымы вылӥ кивалтӥсьёс. Президент А. Волков ветеранъёсты но люкаськем калыкез праздникен ӟечкылалоз. Та вакытэ ик Правительстволэн азбараз калыкез шулдыртыны кутскозы районъёсысь вуэм кырӟась-эктӥсь коллективъёс.12 час 45 минутэ таза улонэн но спортэн эшъяськисьёс потозы Эшъяськон эстафета сюрес вылэ. Чакламъя отчы ог 1 сюрс но ӝыны мурт пыриськыны кулэ.17.00 часысен чакламын бадӟым концерт. Отчы пыриськозы искусствоосъя школаосы ветлӥсь нылпиос, шаерамы но палэнын тодмо луэм коллективъёс, Удмурт кун филармониысь артистъёс. Йылпумъялоз концертэз «Айкай» театр.18 час 55 минутэ - быдэс Россиын 1 минут ӵоже шып улон.21.00 часын фейерверк.Ужрадъёс та нуналэ чакламын городысь вань ёросъёсын.Туспуктэмез: susanin.udm.ru Теги: Вормоннунал Иж | Иворъёс |
Виталий Пронин Можга Ваньзэс вормим! Можга авиаклубысь пиос но нылъёс пыриськизы Россиысь парапланэн лобанъя ӵошатсконъёсы. Пятигорскысь уно медальёсын берытскизы.Пиос пӧлын нырысетӥ инты басьтӥз Константин Кудряшов, азвесь медаль утӥз Данил Лебедев, туйзэ - Александр Петров. Можга командаысь нылъёс но нокинлы ӧз сётске. Зарни медален бертӥз Анастасия Жильцова, азвесен - Елена Федотова, нош туй медаль басьтӥз Анастасия Куликова. Вераны кулэ, Россиысь командаос пӧлын Удмуртия 14-тӥ арзэ ни ваньзэс азьпалтэ.Балезино Урмемъёс йыло Балезино ёросысь Юнда муниципал кылдытэтын ялэмын бешенствоя карантин. Али отын уг яра пудо-животъёсын вуз карыны, соосты палэнэ поттаны, Юнда нюлэсъёсын пӧйшураны.Балезино ёросысь урмемъёсын герӟаськем учыръёслэн лыдзы будэ. Алигес Кӧльыёмувыр гуртын енот пуны шаянтӥз, Бадӟымшурын - ӟичы. Гуртъёсысь куртчылэм пудо-животъёс быдтэмын.Пичи Пурга Дунне котырес, сюрес кышкыт 15-тӥ гудырикошконэ гуртысьтызы кошкизы 15 но 16 аресъем нылашъёс. Огез - Агрызысь, мукетыз - Пичи Пургалась. Таос тодматскиллям Интернет пыр но малпаллям Москвае вуылыны, отысен - Екатеринбурге.Дуннеез котыръясьёсты утчаз быдэс Россия. Сюризы нылъёс, арня ортчыса, Москва улосысь Иваново карысь. Отысь пияшен озьы ик Интернет пыр тодматскиллям, солэн квартираяз уло вылэм. Пичи Пургалась ныл азьвыл но гуртысьтыз пегам ни.Кияса Тужгес чеберез урам Ёросын ялэмын вал «Тужгес чеберез урам» вожвылъяськон.Муниципал кылдытэтъёсысь устооссэ гурт урамъёсты бырйыны капчи ӧй вал ке но, вормисьёс тодмо луизы: Первомайской черкогуртысь Рябиновой урам, Уддядиысь - Туганай, Выль Тӥгырменысь - Лесной ульча. Вожвылъяськонын эскериськиз урамлэн чылкытлыкез: отын медаз луэ лэсьтӥськон материалъёс, эстӥськон пу, кулэтэм арбериос, жуг-жаг.Нош Юрмалай поселениын вожвылъяськон азьланьтӥське. Татын быръёзы тужгес чебер юртъерез, тужгес чебер сад, сяська будэтӥсьёсты но мукет. Вормисьёс пусъемын луозы дипломъёсын но коньдон премиен.Ижкар Чудьяосын тодматскон 2-тӥ куарусёнэ 19 часын Шор площадьысь шатёрын ортчоз «Чудья Promo» творчествоя группаен пумиськон ӝыт.«Чудья Promo» творчествоя группаысь котькудӥз егит усточи паймымон. Ужрадэ вуэмъёс трос пӧртэм зарезьёсы выёзы. Женя Бикузинлэсь кубызэн шудэмзэ кылзозы, Лиля Леонтьеваен но Таня Тихоноваен быдэстэм удмурт кырӟанъёслэн тулкымъёссы вылын веттаськозы, Богдан Анфиногеновлэн кылбуръёсаз зымозы. Озьы ик, Марина Сергеевалэн юрттэменыз, дышетскозы тодмо удмурт блогер луыны! 12+Дэбес Дышетӥсьёслы ёрмон24-тӥ августэ ортчем конференциязы дышетӥсьёс пусйизы: нылпиослы тодон-валан сётӥсьёс уг тырмо.Ёросысь школаосы таяз дышетскон арлы 20 пала специалистъёс кулэ ке, туэ 3 мурт гинэ ужаны лыктӥз. Арлыдзы вуэм дышетӥсьёсты егитъёс воштыны уг дырто. Тани Дэбес шор ёзо школае ик кулэ физикаен но математикаен визьнодасьёс.Глазов Батыр - Павел Ульянов Глазов ёросысь вашкала удмуртъёслэн улэм интыязы - Иднакарын - кужымзэс мертазы нылъёс но пиос.Глазов ёросысь пиналъёс сяна, «Идна-батыр» вожвылъяськонэ пыриськизы Ижысь но Воткаысь нылпиос. Сэзь, лэчыт синмо луэмзэс возьматћзы. Кужымзэс мертазы корт манетэз молотэн шуккылонын - вашкала дыръя, пе, батыръёс сое огшуккеменызы паньгатъязы.Та сяна, пиналъёс дышетскизы горд сюйлэсь арбериос лэсьтыны, куиськыны, вашкала удмурт шудонъёсын тодматскизы. «Тужгес кужмо батыр» нимын пусъемын Глазов палъёсысь пияш Павел Ульянов.Ува Трос пумо «Кросна» Узей-Тукля гуртын ортчиз куиськонъя «Кросна» фестиваль. Быдэс Россиысь, озьы ик Белоруссиысь, Германиысь но Эстониысь 150 пала усточиос ува музъем вылын пумиськизы.Фестиваль киужез яратӥсьёс понна туж пайдаё ортчиз. Асьсэ быгатонлыкъёссэс возьматэм сяна, соос киужын кутӥськись выль амалъёслы дышетскизы. Кин ке воксё мукет уж борды кутскиз - пужыятскиз, чильтэр лэсьтӥз, басма юдэсъёслэсь шобрет вуриз.Фестиваль дыръя ортчиз конференция, отын усточиос вераськизы куиськонэз улӟытон но азинтон сярысь.Кизнер Кытын вордскид, отын ярад Туэ ёросысь но гуртъёсысь школаосы нырысетӥ классэ мынозы 307 тэшкылиос. Кылем арен ӵошатыса, со 47 пиналлы тросгес.Шумпотто егит дышетӥсьёс но. Школаосы но нылпи садъёсы лыктоз 11 егит специалист. Озьы Кизнер ёросын кылдӥзы историен, математикаен, информатикаен, суредаськонэн, мугорез кыдатон культураен но пичи классъёсты визьнодась пинал дышетӥсьёс. Ваньзы соос та ёросысь потэмъёс ик."УД" Теги: ёросъёс | Улон-вылон |
Виталий Пронин Правительствоын кылдӥзы выль ёзъёс — Туризмъя но Егитъёсын ужан политикая агенствоос. Туспуктэм udmurt.ru сайтысь.Та сярысь туннэ, 23-тӥ ноябре, Кун Кенешлэн сессияз ивортӥз Удмуртилэн Тӧроез Александр Бречалов. Нырысетӥезлэсь агенстволэн ужзэ валтоз экономика удысъёс понна кыл кутӥсь вице-премьер. Нош кыкетӥез оскемын спорт но культура удысъёс понна кыл кутӥсь вице-премьерлы. — Туризмез юнме шорысь нимаз карыны ӧм чаклалэ, — пусйиз Тӧро. — Талы кӧня ке мугъёс вань. Валтӥсез — асьмелы кулэ та удысэз азинтыны-юнматыны кулэ, со чотын элькунмылэсь экономиказэ но юнмытыны луоз. А. Бречалов верамъя, выль сямен ужаны кулэ егитъёсын но. МВД-лэн, Прокуратуралэн отчётъёсысьтызы адӟисько, быдэ вуымтэос пӧлын ӧжыт ӧвӧл йыртэменъёс, алямын кудӟытӥсь юонъёсын, наркотикъёсын кушласькон. Теги: выльёзъёс ивор | Иворъёс |
Виталий Пронин Огназы улӥсь арлыдоослы чаклам юртъёс Глазов ёросын 2: Слудка но Пӧжы гуртъёсын. Берлоез пыре Понино муниципал кылдытэтэ. Та вакытэ отын 26 пересьёс уло. Глазов ёросысь Пӧжыысь арлыдоослэн интернатазыулонзы юн шулдыр.Туспуктӥз Максим Егоров.Кык этажъем чебер юрт нылпи садлы шуыса пуктэмын вылэм. Али отын огназы улӥсь арлыдоос понна интернат усьтӥзы. Юртсэ выльдӥзы-тупатъязы, пичи квартираослы люкылӥзы — соос гостинкаослы укшало. Котькуд квартираын кухня, душ но туалет вань. Та вакытэ интернатын 24 квартира лыдъяське, бадӟымъёсаз кузпалъёс уло: одӥгез семья ӝуаны шедем, нош мукетыз Харьковысь вуэм. — Вань арлыдоосты татчы уг куто: огназы кылемын яке нылпиоссы Удмуртилэн палэназ уло ке, соку гинэ, — шуэ интернатын ужась Надежда Золотарёва. — Буш местаосмы уг луо — татчы интыяськон понна адямиос черодын сыло. Интернатын улӥсьёс пӧлысь тужгес егитэз 1954-тӥ арын вордскемын, нош арлыдоез — 1935-тӥ арын. Кивалтӥсь сяна, татын тыршо 2 социальной ужасьёс но 5 диспетчеръёс. Арлыдоослэн нырысетӥ юрттӥсьёссы — социальной ужасьёс. Кулэ дыръяз соос сиён но пӧрало, дӥсьсэс но, выжзэс но мисько. Диспетчеръёслэн но ужзы тачак: телефон дорын дежурить карем сяна, пырись-потӥсьёсты сак эскеро, юртъер котырез утялто. Нош арлыдоослэсь тазалыксэс эскере гуртысь фельдшер. Пӧжы гуртысь ФАП интыяськемын интернатэн артэгес ик. Геннадий Баженов интернатын 3 арзэ гинэ улэ ай.Пӧжы гуртын улӥсьёс но та вакытэ самоизоляциез чаклало. Интернатлэн палэназ арлыдоослы потаны лэземын ӧвӧл. Поръян интызы окмымон. Тулыс вуэмен, ужзы но йылэ. Мылкыд карисьёс интернат котырез утялто, музъем кесэгъёсазы бугыръясько. Участокъёссы убоослы люкылэмын, ӵужкушман, гордкушман, сугон, кубиста мертто, виктория будэто, нош емышъёссэс юртлэн гулбечаз возё. Отын но котькуд квартиралэн аслаз тыриськон интыез. Интернатын улӥсьёс пӧлын котькыӵеез вань. Кин ке гань-гань кариськемын, кин ке татын но коньдон поттон амал шедьтэ. Геннадий Баженов интернатын 3 арзэ гинэ улэ ай. Ачиз со Глазов ёросысь ик Эбгашур гуртысь, вочак огназ улэмын, ас вакытаз колхозын тракторист луыса тыршемын. Урод сямъёсын уг эшъяськы, маке ӟечсэ лэсьтон сярысь малпаське. Интернатын кӧня ке улыса, валам, душ мунчоез уз вошты шуыса. Бугро басьтэм, интернатысь диспетчеръёсын ӵош мунчо пуктӥллям, пу ачиз ик дася. Табере мунчое пырыны мылкыд карисьёс черодэ султэмын, куд-ог дыръя 8 мурт но люкаське, пе. Нош Геннадий Владимировичлы со ик кулэ, мунчое пырисьёс солы кӧня ке манет тыро. Балезино ёросысь Юнда палъёсысь 65 аресъем Галина Перевощикова интернатын 9-тӥ арзэ улэ. Шумпотэ, татчы вуыса гинэ, пе, ӟеч улонэз валаны кутски. — Адӟонэ сыӵе, лэся, мужикен ӧз удалты, юэ, жугиськылэ вал, ӵемысь гуртысь пегӟылӥ, — шуэ Галина Михайловна. — 3 пол ӝуаны шедьылӥмы, мужике юонъяз ик бырыны шедиз. Табере 17-тӥ арзэ огнам улӥсько. Одӥг пиналмы, со Свердловск улосын улэ, нош мынам кыдёке кошкеме уг поты ни. Улон интые ӧй вал бере, интернатэ инты ӵектӥзы. Мон шумпотыса мынӥ. Галина Михайловналы табере Глазов палъёс но вордскем гуртэз кадь мусо пото ни. Татын, пе, анай-атайёсы но агай-сузэръёсы. Озьы со шунытак вера интернатын ужасьёс но ӵош улӥсь эшъёсыз сярысь. Ваньмон дыръяз бакчаын бугыръяське, маке-маке мерттӥське, толалтэзэ лымы мычыны юрттэ, нош ӝытъёсы киужен выре. Коронавирус сэрен пытсаськемзылэсь азьвыл арлыдоос магазинэ потало вал, кинлэн тазалыкез вань, гужем но сӥзьыл ӵашшае ветло: узы-борыяны, губияны. Интернатлэн сьӧраз потӥсьёслэсь кытчы мынэмзэс, кӧня часлы кошкемзэс диспетчеръёс тупен-тупен гожто. Татын ужасьёс уг вато, пересьёс пӧлын, пе, лушкемен тамак пурккетӥсез но, юисез но вань. Озьы ке но огъя улонын соос куронъёсты быдэсъяло. Татын улӥсь арлыдоослэн вераськыны котьку эшъёссы-бускельёссы вань, интернатын ужасьёс дырыз дыръя юрттэт сёто. Соин но, лэся, песянай-песятайёс улонзылы уг ӝожтӥсько. Егит дырзэс тодазы вайыкузы гинэ, синвуаськыло. Оген улэмзэс тодазы ваемзы но уг поты, азьвыл, пе, косякысь косяке ветлӥмы, ульчаетӥ ортчись адямиосты учкылыса, мӧзмыса пукылӥмы. Нош татын вордскем нуналъёссэс, праздникъёсты котьку дэмен ортчыто. ________ Валентина Емельянова | Иворъёс |
Виталий Пронин «Гурт адями-2017» конкурсын 3 номинация:«устоез кивалтӥсь» - колхоз кузё, ужбергатӥсь, кун яке муниципал службаысь ужась, предприятиысь-учреждениысь кивалтӥсь;«выжыоссэ утись» - удмуртлыкез утён но азинтон понна сюлмаськись;«ӟеч сюлэм» - калык понна маке пайдаё уж лэсьтӥсь, гуртоосызлы юрттӥсь.Адӟем карымон муртсэс одно ик дэмланы кулэ асьсэос гуртоос. Ӟеч адями сярысь пыр-поч гожтэм борды одно ик возьмаськомы туспуктэмъёссэ но. Текстъёстэс ар пумозь лэзьыны куриськом. Ӵектэм муртъёсын быдэсак список поттэм бере яломы куара сётон. Лыдэ басьтӥськозы ӵектэм муртъёс понна бумага вылын кинюртэмъёсын списокъёс но «Удмурт дуннелэн» сайтаз, соцвотэсъёсысь группаосаз куара сётон.Кинюртэмъёсын гожтэтъёстэс лэзьыны луоз udmdunne@yandex.ru электрон почтаямы, озьы ик луэ гожтэтъёсты келяны факс пыр яке конвертэн редакцилэн адресаз: Ижкар, Карл Маркс ульча, 274 номеро юрт. Конкурслэн ортчемез сярысь быгатӥськоды юалляськыны 43-33-42 яке 8-951-195-37-65 телефон номеръёсъя. | Иворъёс |
Виталий Пронин Нырысетӥ сентябрь. Школа. Дышетӥсь. Та кылъёс котькуд адямилэн лул-вираз пыӵаса кылё. Нырысьсэ школае вамыштэмзы сярысь туннэ верало шаерысьтымы тодмо адямиос.Владимир Владыкин, история наукаосъя доктор, профессор: - Нырысетӥ классэ мынэме дырысен 68 ар ортчиз ини! Со аръёсты лыдъяны ик шурдӥсько. Но со нуналэз али кадь ик тодӥсько. Школае монэ, китӥм кутыса, анае нуиз. Медам пегӟы, шуиз, дыр. Кез посёлокын улӥмы. Отын школа юрт одӥг гинэ ӧй вал. Муми кык этажъем пичи юртэ пыртӥз: таязын, пе, дышетскод, берло эн сураськы. Школалэн кенер сьӧраз чебересь шундыберганъёс будо вал. Со шундыберганъёс улытозям син азям кылизы. Али но, Ван Гоглэсь шундыберган сярысь суредзэ адӟыса, соку ик тодам лыктэ пичи дыры.Нырысетӥ дышетӥсе туж визьмо но чебер потӥз. Дунне вылын сыӵе адямиос ик ӧвӧл, дыр, малпай. Сокем мон солы синмаськи. Ӵуказеяз шуизы, мыным, пе, куд-ог нылпиосын ӵош мукет классэ выжоно луоз. Анае ньыль пиосты огназ будэтӥз. Атаймы войнае быриз. Со вакытэ но адямиосты умойлы но, аламалы люко вал. Анае милемыз огназ будэтэ бере, озьыен, нылпиоссэ тыро-пыдо пыд йылаз ӝутыны уз быгаты, малпазы, дыр. Тетрадьме, ручкаме басьтӥ но мукет классэ мынӥ. Мария Ивановна Наумова доры шеди. Паймымон ӟеч адями вал со. Мария Ивановна мынэсьтым быдэс улонме берыктӥз. 3-тӥ классын дышетскыкум, со монэ пиналъёслэсь тетрадьёссэс эскерыны ӧтчалляз. Варенняен чай секталляз. Сыӵе ческыт варенняез улытозям ӧй сиылы ни.Георгий Карманов, медицина удысысь подполковник, чугун сюрес вылын ужасьёслэн больницаысьтызы эмчи:- Ми, гуртын будӥсь нылпиос, ваньмы синтэм коӵышпиос кадь школае мынӥмы. Со вакытэ нэнэе Сарапулын ветеринаръёслэсь тодон-валанзэс будэтон курсъёсын дышетскиз. Валамон ини, бертыны ӧз лэзе. Тятяе Пензае суредасе дышетскыны кошкемын. Ми доре кылемын пересь анаеным но Виктор агаеным. Нырысетӥ сентябре бакча берамы, тузон поттыса, Бигра Петя эшеным тракторен шудӥськом. Оломар вискын дорамы агае вуиз: тон мар кариськод, малы школае уд мынӥськы, шуэ. Тонэ, пе, туэ нырысетӥ классэ гожтӥзы ук, ойдо чаляк. Пельпумам пастухе ветлон выллем сумка ошиз но келяз. Школа азбаре одӥг строе султытӥзы.- Мон, Таисия Фёдоровна Андриянова, тӥляд дышетӥсьты луо, - шуиз чебер дӥсяськем нылкышно.Собере, шорамы кема учкыса сылэмез бере, будэтӥз:- Таӵе дӥськутэн, нылпиос, школае ветлыны уг яра. Ӵуказе, пыдкутчан кутчаса, лыктэ, йырсидэс ӵышке.Собере чингыли жингыртӥз. Милемыз югыт но чебер классъёсы пыртӥзы...Таисия Фёдоровна милемыз адямие поттӥз. Тау солы. Со улонысь кошкемын ни ке но, солэн визьмо тусбуез ноку йырысь уз поты.Владимир Соловьёв, егитъёсын ужанъя министр:- Ми школае мынон вакыт Алнаш ёросысь Туймыйыламы шор ёзо школамы ӧй вал на. Бадӟым классъёсын дышетскисьёс милемыз, китӥмы кутыса, покчи классъем школае, палэнэ, нуизы. Школае мынӥсько шуыса, курданэ ӧй вал. Нырысетӥ классэ ӝутскем мылкыдын мынӥ. Улонад бадӟым вамыш лэсьтӥськод ук. Но вазен малы ке но школае мынонэз но, вордскем нуналъёсмес но туала аръёсы сямен ӧм пусйылэ.Ми, удмурт гуртъёсын будӥсь нылпиос, школае мынытозямы, ӟуч кылэз ӧм тодылэ. Одӥг пол ӟуч кылын дышетӥсь мынэсьтым мар ке но сьӧд буёл сярысь юаз. Дорам мынам сьӧд-сьӧд пуные вал. Соку ик син азям сое пуктӥ. Солы луыса, шонер валэктон сётыны быгатӥ: чёрный, шуи. Али талы серем потэ, нош соку чик но серем ӧй вал.Наталья Ушакова, «Шулдыр ӝыт» ансамбльысь кырӟась:- Мон пичи дыръям нылпи садэ ӧй ветлы. Анай-атае артистъёс вал бере, куинь аресысен кутскыса, ялан сьӧразы гастрольёсы нуллӥзы. Дышетскыны паймыса мынӥ. Куд-огез покчиос угось ог-огзэс ӟеч тодо ни вал, ваче верасько, шудо. Кышкаса кадь учкылӥ: быгато-а мон соосын эшъяськыны. Ми нырысьсэ Кузебай Герд нимо гимназие мынӥмы. Шумпотӥ, мыным соку выль сумка, дӥськут но туфли басьтӥзы. Гимназие мынонмы милям калыклэсь пӧртэмгес луиз: нырысетӥ сентябре сое усьтыса ӧз вуттэ, тупатъян ужъёссы кылемын на вылэм. Дышетскыны 20-тӥ сентябре гинэ кутскимы ай.Тодӥсько на, шорам соку тросэз учкылӥзы: та, пе, Анатолий Ушаковлэн но Галина Платоновалэн нылзы. Нырысетӥ дышетӥселы шумпотыса сяськаосме кузьмай. Мон солы соку ик синмаськи: пичи гинэ мугоро, тӧдьы йырсиё. Со вал Татьяна Михайловна Волкова.Линейкамы гимназилэн азбараз ортчиз. Отын, милесьтым азьло дышетскисьёс ӧй вал на бере, нырысетӥ классэ мынӥсьёс, дышетӥсьёс но анай-атайёс гинэ сылӥзы. Директормы Ольга Константиновна Шилова шуиз: татын дышетскозы удмурт элиталэн нылпиосыз. Ми, покчиос, со кылэз соку ӧм валаллялэ на.Любовь Тихонова. | Улон-вылон |
Виталий Пронин Ужъёс мытэмын ни. Туэ етӥн улэ 4 сюрс 363 гектар бусыосты висъяны медо. Кин тодэ, лыдпус йылыны но, оло, быгатоз. Туэ угось лудъёсты паськытатон, заводъёсты выльдон, техника басьтон вылысь федерал бюджетысь но республикалэн казнаысьтыз оглом висъямын 50 миллион манет.Азинсконлы осконъёс вань. Азьвыл хозяйствоосмы етӥн кидыс кытчы вузаны ик паймо вал. Али сюрес усьтӥськиз кунгож сьӧры. Россельхознадзорлэн управлениысьтыз кун инспектор М. Потапова ивортэмъя, туэ апрель толэзе Словение, Германие, Великобритание келямын 110 тонна етӥн кидыс. Со дыре ик кунгож сьӧрысь шаерамы одӥг грамм но кидыс та толэзе вуттымтэ. Зэм, ар кутсконысен Киров улосэ но Удмурт Республикае палэнысь 286 тонна импортной кидыс ваемын ик. Но 352 тонна кидыс палэнэ вузамын. 2017-тӥ арын экспорт 242 тонна люкаськиз, шаерамы но Киров пала вуттӥмы 3 сюрс 2 тонна кидыс. Туэ хозяйствоосмы пӧрмытӥзы асьсэос кидыс люканы. Ужез радъян-азинтон понна Удмуртиысь делегация кемалась ӧвӧл Белоруссие но вуылӥз, татын ужаменызы тодматскиз. Али шаерамы оглом 2 сюрс 259 гектар вылэ етӥн киземын ни. Чакламлэсь со 52 процент. Шарканъёс ужзэс быдтӥзы ни. 64 процентсэ кизёнзэс быдэстӥзы можгаос. Соос мышкын юкаменскъёс. Миым та вакытэ 1 сюрс 575 гектар гинэ киземын вал ай.Елена СараматоваТуспуктэм: udmdunne.ru | Иворъёс |
Виталий Пронин Оло, ӝоген Ханты-Мансийскысь "Торум Маа " выллем этнографи музейёсысь гинэ угор калыкъёс сярысь тодомы наХанты-Манси автономной округысь «Ханты ясанг» газетлы туэ 55 ар тырме. Та газетэз яратыса лыдӟо хантыос - анай кылзэс тодӥсьёс. Угось издание ханты кыллэн кӧня ке диалектэныз потэ.Юбилеен валче туэ 13-тӥ-16-тӥ ноябре Ханты-Мансийскын сӥё-дано ужрадъёс ортчозы. Радъяськоз бадӟым конференция но - «Фин-угор но самодий кылъёсты иворъёсты вӧлмытон ёзъёс пыр пыӵатон: ваньмызлы огъя тупасез но нимаз висъямонэз». Та конференцие пыриськозы журналистика удысысь специалистъёс, ӧжыт лыдъем калыкъёслэсь культуразэс, кылзэс эскерисьёс.Туннэ нуналлы Россиын 30 сюрслэсь трос хантыос уло. Лыдзы арысь аре йылэ ке но, анай кылынызы вольыт вераськисез кулэсме. Хантыослэн кылзы трос пӧртэм диалектъёслы люкиське. Соин но, вылды, «Ханты ясанг» газетлэн тиражез 800-900 экземпляр сяна уг возиськы.Елена Миннигараева | Иворъёс |
Виталий Пронин Адӟытон усьтӥськиз 19-тӥ сентябре «Воршуд» фестиваль улсын.Туспуктӥз Мария Векшина«Лудорвай» музейын усьтӥськиз бесерманъёслы сӥзем адӟытон (0+). «Бесермяне. Возрождённая красота» выставкаын люкамын этнографической экспедициосысь ваем дӥсь, юрт котыр, туспуктэмъёс. Адӟытонэз дасяны юрттӥзы бесерманъёслэсь культуразэс утись но калык киужъёссэс азинтӥсь мукет учреждениос но: Балезиноысь киужъёсъя юрт, Глазовысь шаертодонъя музей, Юкаменскысь но Ярысь киужъёсъя центръёс. Татысь кибашлыос, бесерманъёслэсь вашкала сям-йылолъёссэс улӟытыса, выль киужъёс лэсьяло. Соос но выставкае поттэмын. Адӟытон усьтӥськиз 19-тӥ сентябре «Воршуд» фестиваль улсын. Концерт сётӥзы Марий Элысь, Коми Элькунысь но мукет улосъёсысь егитъёслэн коллективъёссы. Нялтас вераса, туэ октябрьлэн пумаз «Лудорвайын»усьтӥськоз бесерманъёслы сӥзем усадьба. Виктория Крамова | Лулчеберет |
Виталий Пронин Крымысь Гурзуф палъёсын сылэ А. Чеховлэн дачаез.Кык ар талэсь азьло 18-тӥ мартэ Россия Крымен огазеяськиз. Озьы та музъем кесэг калыкмылэн яратоно шутэтскон интыезлы пӧрмиз. Кылем арын Ижысь Каракуловъёслэн семьязы Крымысь Гурзуф палъёсын шутэтскиз. Огезлэн нылзылэн тыосыз висё. Соин анай-атай малпазы: зарезь дурысь йодэн узыр омыр дыдыез йӧнатоз.- Крымлэсь картазэ солань но, талань но кема бергатӥмы, - вера Оксана. - Отын сомында шулдыр интыос вылӥллям - кудзэ бырйыны ик паймимы. Тодмоосмы шуо: мынэ Феодосие - отысь ярдуръёсын луо. Мукет тодмоосмы ӵекто: Алуштаын инкуазез верантэм шулдыр. Но ми кельшытӥмы Гурзуфез. Нылмылэн эмъясез визьнодаз: отысь ӝужыт гурезьёс, пе, тӧлъёслы поръяны уг сёто. Соин омырез тужгес йӧнатӥсь.Каракуловъёс Казаньысен пырак Симферополёзь лобизы самолётэн. Кузпалъёс нырысь малпазы вал: Крыме ширтозы машинаен. Но тодмооссы дугдытӥзы: Оксаналэн правоез ӧвӧл, нош картэзлы огназлы 2 уй но нунал руль сьӧрын пукыны секыт йӧтоз. Поездэн мыныса но, ӟигар быре.- 3-4 час ортчиз гинэ, ми Крым музъем вылын вал ини, - веранзэ азьланьтэ Оксана. - Симферопольысен Гурзуфозь милемыз автобусэн вайизы. Улон инты ӵектӥзы. Озьы нылпиосын солань-талань кыстаськоно чик ӧз луы.Каракуловъёс зарезез нырысьсэ адӟизы. Кышномурт аслыз ачиз тумошо потыны кутскиз. Шуныт палъёсын шутэтскылӥсь эшъёсызлы угось ӵем шуылоз вал: кызьы зарезь дурын шунды улын нуналъёсын-нуналъёсын вез-вез кылльыны луэ?! Учкод ке - татчы вуыса, мугор ачиз ланьырске, шутэтскыны кутске вылэм.- Маиз паймытӥз - Крымысь котькуд инты герӟаськемын кыӵе ке но учырен, адямиен, - маде Оксана. - Тани Гурзуфын пыласькон интыямы пичигес гурезь вал. Нылъёсылы шуисько: учке ай, макем со утюглы укша. Берло тодӥмы: гурезь огшоры вылымтэ - кырӟасьлы Фёдор Шаляпинлы сӥземын. Татын со кема аръёс ӵоже улэм. Татчы ик искусстволы сӥзем корка лэсьтыны малпа вылэм. Но кенерзэ гинэ пуктыса вуттэм.Гурзуф - пичигес черкогурт. Ялта городлэн оглюкетэныз лыдъяське. Ӝужыт юртъёсты, ульча тыр тымиськем машинаосты отысь уд синйылты. Калыкез но Симферопольын, Севастопольын кадь лачак ӧвӧл.- Ми Крымын шутэтскимы ке, тодмоосмы - кунгож сьӧрын, - вера Оксана. - Вордскем палъёсамы берытскимы но пумиськимы, дуннеез котыръяммы сярысь мадимы. Валамы: милям шутэтсконмы тунсыкогес вылэм. Тани Египетын зарезь ярдуръёс отельёслы люкылэмын. Мукет отельлэн ярдураз лёгиськыны шедьтӥд ке, тонэ уллялозы. Нош ми Сьӧд зарезьлэсь кӧня иськем ярдуръёссэ учкыса потӥмы меда!Та вакытэ Каракуловъёс нош ик коньдон люкало. Пӧсьтолэзе Крыме мынозы. Оксаналэн сюлэмыз интыяз ӧвӧл ини: самолётэ билетъёс вузан мынэ ини, пе. Нылмурт лыдъям: али 1 адямилы билет 7 сюрс котыр сылэ. Нош гужем со ог 12 сюрсозь будоз.Ольга Корепанова Теги: Крым шутэтскон | Иворъёс |
Виталий Пронин Кисьмаз газетмылы мукетыз кузьым - «4 тулыспал» нимо пичи книга. Соин тодматскыны быгатоды 12-тӥ инвожое Кызьпу арамаын ортчись Лыдӟисьлэн фестиваляз.Литературалы сӥзем араз «Удмурт дунне» редакция аслыз ачиз трос гинэ кузьым лэсьтӥз. Алигес калык тодматскиз журналистъёслэн Елена Сараматовалэн, Лия Малыхлэн, Галина Савиналэн книгаосынызы. Ӵуказе Эшъяськон юртын «Удмурт дунне» газетлы - 100 ар. Аръёс. Адямиос. Вакытъёс» энциклопедилы презентация ортчоз. Но тани эшшо мукетыз кузьым - 4-тӥ тулыспаллы сӥзем пичи книга. Тайзэ адӟыны луоз Лыдӟисьёслэн фестивалязы ИнГОЖлэн сэрегысьтыз. Та книга аспӧртэмлыко, со возьматэ шаермылэсь одӥг нуналъем историязэ, 2015-тӥ арлэсь 4-тӥ тулыспалзэ. Ӵапак соку 100 ар тырмиз «Удмурт дунне» газетлы. Та нунал «Удмурт дунне» газетлэн тодаз кылиз узыр нуналэн: 100 ӟечкыланъёсын, 100 перепечъёсын, 100 лыдпусо фейерверкен. Писатель Вячеслав Ар-Серги та нуналэ тодӥз, со литературая калыккуспо «Югра» премилэн огез вормисез луиз шуыса. Параолимпиец Владислав Лекомцев Америкаын ортчем ӵошатсконъёсысь зарни но азвесь медальёсын бертӥз. Нош кызьы 4-тӥ тулыспалзы ортчиз мукет тодмо адямиослэн, блогеръёслэн, писательёслэн, озьы ик гуртысь калыклэн, лыдӟе «4-тӥ тулыспал» книгалэн бамъёсысьтыз.УД Теги: 100ар 4тулыспал вылькнига удмуртдунне фин-угорпрессалэнфестивалез | Иворъёс |
Виталий Пронин Кызьы ми гожтӥм статья йӧспӧртэм адямиос сярысь Та номермес нылкышноослы но пиосмуртъёслы сӥзиськом бере, малпамы бугыртыны сыӵе юанъёсты, кудъёсыз сярысь асьмеос вераськыны дышемын ӧвӧл. Гожтэт Терминологимы но ӧвӧл со сярысь вераськыны. Нош адямиос котырамы - вань. Улэп адямиос, кудъёсыз висъясько калыкен, обществоен пуктэм кабъёслэсь, адямиос, кудъёсыз - ма ватонэз - ӵемысь курадӟо со катъёсын йырин. Вераськон мынэ гейёс, трансгендеръёс сярысь.Малпамы вераськыны калыклэсь пӧртэм адямиен.Нырысь ик, 2 арня ӵоже, дыр, малпаським, кызьы но ма солы гожтоно, оло, гожтыны но кулэ ӧвӧл - этика ласянь ке учконо? Оло, со юан сокем висьытӥсь со понна, пал кыл но поттылэмез уг поты? Нош мукет паласен учконо ке, оло, адямилэн сюлэм бугыръяськонъёссэ шара поттэмез, адямиослы вазиськемез кемалась потэ вал, но со уг вала, кызьы? Малпаськыса, кенешыса, кӧтшугъяськыса гожтӥм ик со адямилы. Валаса, со адями милемыз кыдёке келяны быгатоз шуыса - асьмеос ик янгыш. Гожтӥм, келям, пӧсьвуаським.Ответ лэзиз со милемлы. Туж кышкыт вал учкыны - оло, ми мылмы потытэк адямиез вӧсь карим? Ваньмыз умой. Сыӵе югыт со вылэм! «Мон адями. Улонэз яратӥсько. Тае гинэ вераны быгатӥсько. Ваньзэ умойзэ тӥледлы», - сыӵе вал веранэз. Зэм но, нимдэ-ымнырдэ усьтытэк ке но, секыт ик висьытӥсь малпанъёс сярысь вераськыны.Ӝыны час ортчыса, со выльысь гожтӥз.Мон малпаськи но валай: мынам вань ик, ма вераны. Пусъем потэ, таӵе югдур чик но капчи ӧвӧл шуыса. Улыны туж секыт, нош ӵемысь - нокыӵе кужым уг тырмы, ваньмыз чидантэм потэ. Туж трос возисько пушкам, ма сярысь нокин ноку но уг малпаськы. Малпасько, та пушкын бугыръяськыны но кулэ ӧвӧл. Мон ачим куддыр уг валаськы, ма со - оло, зэм но висён, нормалэсь палэнскон. Уг тодӥськы! Куд-ог адямиос та пыр ортчо пинал дыръязы, собере воштӥсько. Нош адямиос, общество кылдытэмын озьы - куке соослы валэктыны тыршиськод мае ке, мае соос уг валало, ма соослы тодмотэм, соос мыжгыны дасесь. Одӥгзэ вераме потэ: луэ лякытэсь но мукетъёссэ чидасесь, луэ нырысь ик АДЯМИОС.Валантэм ке, кулэ ӧвӧл?Та вакчи гожтэмез пыр тодыны уг луы, кыӵе шуг-секытъёсын пумиськылӥз та адями улонэз ӵоже. Кызьы учкизы со шоры анай-атайёсыз, эшъёсыз, ӵошен дышетскись пиналъёс, бускельёсыз, ӵыжы-выжыосыз. Кыӵе секыт вал солы школаын, кытын ваньзэс, кин мукетызлы уг кельшы, капчиен саптало но дэрие лёгало асьсэос ик пиналъёс. Но озьы ке но, юзыр-кезьыр луоно, тае гинэ но лыдӟыса, валано, кыӵе секыт улыны мукет адямиослы, тужгес но обществоын, кудӥз та юанъёсты яке чылкак палэнын возе, яке сьӧд буёл пыр гинэ возьматэ. Нош ми ай вераським адямиен, кудӥз (палэнысен ке учконо) туж шаплыен, дуннелы усьтӥськыны кышкасьтэмен адӟиське. Но солы но та сярысь вераськыны секыт - ма ини веранэз востэм, ватӥськем адямиос сярысь, кудъёсыз асьсэос асьсэзыз яратыны, асьсэлы усьтӥськыны дась ӧвӧл, кудъёсызлэн пушказы ялан мынэ нюръяськон. Соос уло, асьсэзыз адӟемпотостэм карыса. Куке учёнойёс верало, со висён ӧвӧл шуыса, куке мукет кунъёсын ужало мукет луись егитъёслы юрттӥсь организациос, дышето соосты асьсэзыз валаны - асьмелэн кутӥсько гей пропагандаен нюръяськись законъёс. Вань пӧртэмез, валантэмез - со, пе, кышкыт но кулэтэм.Егит актриса Эллен Пейдж, «Адямилэн правоосыз понна кампанилэн» конференцияз вераськыкуз, таӵе кылъёс вераз: «Та дунне трос поллы умойгес луысалыз, асьмеос огшоры тыршысалмы ке ӧжытгес уродзэ лэсьтыны но уродзэ малпаны мукет адямиос сярысь». Уд ке быгатӥськы умойзэ лэсьтыны - эн люкеты мукетъёсызлы асьсэзыс утчаны, асьсэзыс шудо карыны. Оло, со инкуазьлэн янгышез, куке нылмуртлэн мугораз пиосмурт лул пыре яке пиосмурт ассэ нылмуртэн шӧдэ? Куд-огезлэн, зэм но, вань луонлыкез тае тупатыны (операциосын, гормонъёсын). Учке ай Лана Вачовски шоры - (азьвыл со вал Ларри - «Матрица» кинолэн огез кылдытӥсез) - ма воштӥськиз, со сю поллы тросгес мыняны но йырсизэ льӧль буяны кутскем сяна? Сыӵе ик, копак сыӵе ик быгатӥсь адямиен кылиз, шудогес гинэ луиз, дыр.Игорь Кон социолог верамъя, учёнойёс али но быдэсак уг валало валэктыны, малы генетикалэн логикаез кулэтэм ӧз кары гомосексуальностез, солэн нокыӵе биологической кулэлыкез ӧвӧл ке, оло, солэн вань мукет кулэлыкез, кудзэ наука ӧз на быгаты усьтыны. Асьмеос гетеросексуальной кусыпъёсты утьыны тыршиськом, со инкуазен сётэмын, нош гомосексуализм эволюцилы но адямилэн йылон-пушъёнэзлы люкетэ шуыса.Али Западын тросэз серекъяса верало: ӝоген кулэ луоз утьыны тӧдьы таза гетеросексуальной пиосмуртлэсь правооссэ - малы ке шуоно отын тыршо меньшинствоослэсь улонзэс умойгес карыны. Но асьмелы со сярысь вераськыны вазь на - асьмелы ай тыршоно адӟыны мукет адямиослэсь шуг-секытъёссэс, дышоно луыны - возьматэк куремез - шарагес но лякытгес. Анастасия ШумиловаВера Штыкова Теги: ужпум | Улон-вылон |
Виталий Пронин Мар интыяськоз Удмурт коркан?7-тӥ инвожое 18.00 часын Ижысь филармониын Удмурт корка пумысен кылзонъёс ортчозы. Вань мылкыд карисьёс малпанзэс вераны быгатозы, мар интыяськыны кулэ Удмурт коркан. Вань дэмланъёс проект лэсьтӥсьёсын лыдэ басьтӥськозы. Тодады вайытом, Ижысь В. Короленко нимо ӟуч театрлэн вуж юртаз Удмурт культурая центр усьтыны чакламын. Со сярысь вераськон ӝутӥзы «Удмурт Кенеш» огазеяськонлэн азьветлӥсьёсыз, Удмуртилэн Тӧроезлэсь ужзэ быдэсъясен А. Бречаловен пумиськылыкузы. Шуэмын: Удмурт корка 2019-тӥ арлы усьтӥськыны кулэ ни.Али «Удмурт Кенеш» огазеяськон вотэсын юалляськон ортчытэ, мар интыяськыны кулэ Удмурт коркан. Вуизы ни трос пӧртэм дэмланъёс. Кылсярысь, тросэз куро та юртын одно ик удмурт кылъя, эктонъёсъя дунтэк занятиос мед ортчылозы шуыса. Покчи кырӟасьёслэн «Камали» студизылы но татын инты, пе, ярасал. Егитъёслэн «Шунды» огазеяськонысьтызы егитъёс шуо: умой луысал, быдэс ар ужась «Шундыкар» усьтӥськысал ке. Соку нылпиос пӧртэм ӧръёсъя кружокъёсы ветлысалзы. Егит анайёс радъяны косо нылпиослы «Шудон корка». Мукетъёсыз верало, кулэ, пе, удмурт сиён-юонъёсын кафе-ресторан, адӟытонъёсын зал, музей, удмурт книгаосын вуз карись магазин, IT парк, спортзал но мукет. Тӥ но, гажано эшъёс, быгатӥськоды пыриськыны та эчешонэ. Мария Векшина Туспуктэмез А. Горбуновлэн | Лулчеберет |
Виталий Пронин Дэмласьком «Гурт адями» конкурслэн «Выжыоссэ утись» номинацияз Грак ёросысь Вылӥ Эгра черкогуртысь тунсыко удмурт кышномуртэз Любовь Леонидовна Долговаез. Со быдэс улонзэ калыкез дышетонлы, шаертодонлы сӥзиз, бадӟым уж нуэ гуртысь исторической музеез но М. Атамановлэсь музей-корказэ азинтон бордын. Ми Любовь Леонидовнаен кема аръёс ӵош ужамын. Визьмо, сабырлы адями 38 ар нылпиосты ӟуч кыллы но литературалы дышетэ. Солэн валтэмез улсын пиналъёс кыстӥсько вылез борды, тунсыкъясько историенымы, дышетско гожъяськон удысэ нырысетӥ вамышъёс лэсьтыны. Любовь Леонидовна сюлмаське нылпиослэсь ӟеч адями будэтон, анай-атаез, бадӟымъёсты гажан, аслэсьтыд музъемдэ яратон но утён мылкыд пыӵатон понна. Со пыриськылэмын «Образование» проект-конкурсэ. Таукаронэн пусъемын «Лучший урок письма» методической разработкаез понна. Солэн пиналъёсыз ӵемысь вормыло шаертодонъя олимпиадаосын, пӧртэм конкурсъёсын.Берло аръёсы Ижысь Д. Красильниковлэн музей-коркаез кичӧлтэмъя ортчылӥз «Кабинет начинающего писателя» вожвылъяськон. Милям пиналъёсмы отчы 3 ар ӵоже пыриськыло ни. Дипломъёсын но синпель кузьымъёсын пусйылэмын. Нош «Сплетались времена, сплетались судьбы» конкурсын солэн кыкез дышетскисьёсыз «Орлёнок» но «Артек» лагерьёсы путёвка утӥзы.Кызё аръёс та мыло-кыдо кышномурт гуртысь музеймылэн кивалтӥсез луэ. Отын уно ужрадъёс ортчыло, нимаз висъет усьтэмын, аспал адямимылы М. Атамановлы сӥзьыса. Музейын бадӟым саклык висъяське утчаськон ужлы, выльдӥсько адӟытонъёс. Озьы ик Любовь Леонидовна трос ужа экскурсоводъёсты дасян бордын. Музейын возьматэмын Вылӥ Эгра муниципал кылдытэтлэн азьвыл улэмез но туала нуналыз. Бадӟым инты висъяське школалэн историезлы, колхозын ужам адямиосты данъянлы. Стендъёс пӧлын вань ёрослэн литературной картаез. Отысь тодыны луэ ми палан вордӥськем, ужам гожъяськисьёс - А. Оки, Д. Майоров, Н. Корнилов, Р. Валишин, Россиысь огъя дышетон удысысь дано ужась, Удмуртиысь дышетон удысысь дано ужась, Т. Ныркова, Л. Долгова, М. Козлов, Л. Кривошеев - сярысь. Ваньмыз та материал бичамын Любовь Леонидовна кивалтэм улсын. Музеен тодматскыны вуыло ёросысь но палэнысь адямиос - куноязы ни Уваысь шаерчиос, Алнашысь ветеранъёс, Можгаысь дышетӥсьёсты дасянъя колледжысь студентъёс но мукет. Адӟем карымон дышетӥсь луэ Д. Майоров нимо премилэн лауреатэз. Со кылдытэмын Вылӥ Эгра муниципал кылдытэтын «Родина» хозяйство сюлмаськемъя. Озьы ик Любовь Леонидовна - А. Оки нимо ёрос премилэн лауреатэз. Та данъетъёс возьмато дышетӥсьмылэн туж шырыт сюлэмо, чырмыт луэмзэ, ас калыкезлы пайда сётыса ужамзэ. Солэн вань вылӥ данъетъёсыз но: ужысь ветеран.Любовь Леонидовна ог 25 аръёс луэ ни «Сельская новь» ёрос газетлэн внештатной корреспондентэз. Статьяосаз геройёс - котырамы улӥсь но ужась огшоры адямиос. Со котькудӥз сярысь ӟеч кылъёс шедьтэ, быгатэ возьматыны соослэсь лулчеберзэс. Любовь Леонидовналэн потӥзы ни 2 книгаосыз: одӥгез кылбуръёсын, мукетыз прозаен. Гожтэм чуръёсыз сюлэме пыро, возьмато адямилэсь кельтэм пытьызэ. Быгатӥсь кышномурт кырӟанъёс но малпалля. Соос сӥземын аслаз дышетӥсьёсызлы, вордӥськем музъемезлы. Эгра гуртэзлы сӥзем кырӟанэз чузъяськиз «Элькуновидениын».Любовь Леонидовна паймытэ аслаз лулкужыменыз, пуксисьтэм мылкыдыныз. Со котьку дась - визь-кенешен но ужен юрттӥськыны. Соин ик Любовь Леонидовна сярысь вань калык умоен, гажаса гинэ вера. | Иворъёс |
Виталий Пронин Али шаерамы сыӵе МФЦ-ос 25 луизы ини.Элькунмылэн вордӥськем нуналыз азьын Дэриын усьтӥськиз выль многофункциональной центр.Татын калыклы ог 100 пумо юрттэт сёто. Со понна 15 укно ужа. Интыез бадӟым, лыктыны луэ, кӧня ке нуналлы азьвылгес гожтӥськыса. Инвалидъёс юрт пушкы нокыӵе могӟетъёстэк пырыны быгато.Али шаерамы сыӵе МФЦ-ос 25 луизы ини. Кызьы шуиз Дэриысь центрез усьтонын Удмуртилэн Тӧроез А. Соловьёв, вуоно арын 1-тӥ январьысен городъёсын но ёрос центръёсын 32 МФЦ-ос ужалозы ини. Бадӟым гуртъёсын кылдозы на соослэн ёзъёссы, чыры-пыры справка басьтон понна гинэ но ёрос центре яке воксё Иже мыноно медаз луы шуыса."УД" Туспуктэм: Удмуртилэн Тӧроезлэн пресс-службаез Теги: Дэриёрос | Улон-вылон |
Виталий Пронин Удмурт ужрадъёсъя «Зарни перепеч» центрысь егитъёс тэк пуконэз уг валало. Соослэн кичӧлтэмзыя алигес ортчиз «Элькуновидение» ӵошатскон, табере ӧсэ йыгаське ни мукетыз конкурс - «Пичи «Зарни перепеч». Отын быгатонлыкъёссэс эскерозы покчи кырӟасьёс. Соослы юрттозы нимо-дано артистъёс.«Пичи «Зарни перепеч» ӵошатскон покчиос понна выль ӧвӧл ни, шуыны луоз. Угось усточи пиналъёс понна арлы быдэ сямен ортчыло «Ӝужась кизилиос», «Пичи уӵыпи» выллем конкурсъёс. Но удмурт ужрадъёсъя «Зарни перепеч» центрысь азьветлӥсьёс Роман Дементьев но Семон Семёнов, озьы ик режиссёр Павел Поздеев покчиос пӧлын ӵошатсконэз мукет сямен радъяны малпазы. Маин висъяськоз «Пичи «Зарни перепеч» мукет конкурсъёслэсь? Таӵеез ӧй вал на: покчи кырӟасьёс сцена вылэ потозы тодмо артистъёсын - соосын ӵош кырӟанзэс быдэстозы. Озьыен, учкись кык кечез кутыны быгатоз: яратоно артистъёсызлэсь кырӟамзэс кылоз, тэшкылиослэсь быгатонлыкъёссэс дунъялоз. Конкурсэ пыриськыны мылкыд карисьёс пӧлысь тужгес но пичиез алигес пусйиз 6 арес тырмонзэ!«Пичи «Зарни перепеч» ӵошатскон пумысен кенешиськомы «Зарни перепеч» центрлэн ёзчиеныз, удмурт ужбергатӥсен Семон Семёновен.- Малпасько, покчиослы зэмос артистъёсын ӵош сцена вылэ потон котыр ласянь пайдаё: тэшкылиос дышетскозы асьсэды сцена вылын возьыны, возьдаськонзэс быдтыны, куаразэс пуктыны. Со гинэ мар! Вормисе потэм покчи артистлы луонлык сётӥськоз клип лэсьтыны. Та ласянь юрттоз «Мынам Удмуртие» телерадиокомпания, - пусйиз Семон.Конкурсэ пыриськыны мылкыд карем пиналъёс та дыре нуналлы быдэ сямен пумиськыло артистъёсын. Кылсярысь, Удмуртиысь калык артист Анна Плотникова аслэсьтыз нылзэ кадь яратӥз ни пичи Карина Северьяноваез. Нуналлы быдэ угось репетициосын адскыло: кизилилэсь верамъёссэ Карина санэ басьтэ, анаезлэсь кадь кылӟиське. Эх, усто пӧрмоз дуэт! Мукетъёсыз но бере уг кылё, конкурс кутскемлэсь азьло быгатонлыкъёссэс волято. Кылсярысь, тодмо артист, диджей Анатолий Эркишев нуналлы быдэ кырӟа-эктэ ӝужась кизилиен Марийка Камалиен. Солэсь бере уг кылё Валентина Пудова, Геннадий Бекманов, Марина Галичанина, Иван Григорьевых но мукетъёсыз. Ваньзэ-ӧвӧлзэ кырӟалоз-вералоз 12 дуэт.- Тодмо артистъёсмы мылысь-кыдысь басьтӥськизы покчиосын ужаны - ас мылкыдзыя, сюлэм куремзыя, - шуиз Семён Семёнов. - Та понна соослы туж бадӟым тау кареме потэ. Малпасько, та ужрад пыр асьмеос быгатомы удмурт культурамес азинтыны, соин тунсыкъяськонэз пичиысен ик пыӵатыны. Азьланяз тыршомы та проектэз арлы быдэ ортчытъяны, удмурт пиналъёслэсь быгатонлыкъёссэс шараяны но соосты бадӟым сцена вылэ поттыны. Озьы пичи ке но пайда ваёмы удмурт культурамес азинтонын.Кызьы радъяськоз вормисе потэмъёсты быръён? Артистъёслэсь быгатонлыкъёссэс дунъялозы «Айкай» кун театрлэн кивалтӥсез Пётр Данилов, Удмурт театрлэн директорез Андрей Ураськин, егитъёсын ужанъя министр Владимир Соловьёв, «Мынам Удмуртие» телекомпаниысь журналист, «Шудон корка» телепроектэз нуись Ольга Ардашева но мукетъёсыз.Тужгес но усто кырӟась-эктӥсь нылпилы кузьым - планшет компьютер. Пусйыны кулэ: «Пичи «Зарни перепеч» ӵошатсконэ пыриськемъёс пӧлысь котькудӥз пусйиськоз синпель кузьымен. Кызьы сотэк! Покчи артистъёслэсь мылкыдзэс бурдъяны кулэ ук!Елена Тугашова Теги: Зарниперепеч | Иворъёс |
Виталий Пронин Журналистъёсын пумиськылӥз Кун Кенешысь Бюджетъя, вытъя но коньдон ужпумъёсъя ялан ужась комиссилэн кивалтӥсез Юрий Тюрин. Кун Кенешысь ялан ужась комиссиен кивалтӥсь Ю. Тюрин.- Берло кык арзэ бюджетэз поттӥськом калык лыдӟонъёс пыр, - пусйиз ялан ужась комиссиен кивалтӥсь. - 2017-тӥ арын, кылсярысь, кылзонъёсы 200 пала адями пыриськиз. Бюджетэз кутыку, валтӥсь ужпум пуктэмын вал: уждун, пенсиос, компенсациос но калыклы мукет тыриськонъёс дыраз вуыны кулэ. Со сяна, пыриськоно софинансирование амалэн ужась федерал программаосы, шуом, трос калык люкаськылон интыосты тупатъянлы, культурая юртъёсты выльдонлы сӥземъёсаз. Вылаз ик, сюлмаськоно элькун пунэмъёсты пичиен-пичиен ке но кулэстон сярысь - берло 9 ар ӵоже соос 49 миллиард манетлэсь ортчизы ни вал.Оскон вань, пе, улон-вылонмы ӟеч луыны кутскоз шуыса. Угось туэ январь-февраль ӵоже элькун бюджетэ, кылем арын сярысь, 6 процентлы тросгес выт люкаськиз. Талы луыса феврале ортчем сессиын бюджет сярысь законэ воштонъёс пыртэмын - доход люкетэз 3 миллиард 745 миллион манетлы, нош расход люкетэз 4 миллиард 469 миллион манетлы йылтэмын. Озьы ватсаса коньдон чакламын сакыр диабетэн, лек пыктосъёсын но шер пумиськылӥсь висёнъёсын курадӟисьёслы эмъюмен юрттонлы, нылпиосты дышетонлы но ваньмон дырзэс радъянлы.Ужбергатӥсьёслы ужаны каньылгес мед луоз шуыса, берло дыре гинэ 2 законъёсы воштонъёс пыртэмын ни. Одӥгез соос пӧлысь - 2021-тӥ арозь нуйтэмын патент басьтыса яке упрощённой системая ужась ужбергатӥсьёслы нулевой ставкаен каникулъёс. Кыкетӥез - упрощённой системая налог тырисьёслы 5, 10 но 15 процентъем ставкаос юнматэмын. Калыклы услугаос сётонэн вырисьёслы тужгес пичиез ставка тупатэмын.Юрий Тюрин матысь дыре комиссиен быдэстоно ужпумъёс вылэ но дугдӥз. Данакез соос герӟаськемын Россилэн Президентэзлэн Федерал Собранилы посланиеныз. Кылсярысь, В. Путинлэн одӥгез поручениез - ваньбурлы кадастровой дун пуктонэз тыро-пыдо радъяно, со дуногес медаз луы рынокын дунлэсь.Элина Кумачёва Туспуктэм: udmgossovet.ru | Улон-вылон |
Виталий Пронин 144 мурт вылэ административной уж ӝутэмын. Югдурез утисьёс кунгож сьӧрысь вуэм 530 адямилэн улон но ужан интыосаз вуылӥзы. Югдурез утёнъя министерствоысь миграция ужпумъёсъя управленилэн кивалтӥсез Константин Дубровин ивортэмъя, 144 мурт вылэ административной уж ӝутэмын. Документъёсазы трос тырмымтэос шараямын, азьло аръёсы сямен ик, лэсьтӥськон удысын тыршись мигрантъёслэн.- Матысь дыре Узбекистанысь 2 воргоронэз келяломы вордскем палъёсазы, - вераз Константин Сергеевич. - Депортацилы коньдон висъя элькун бюджет. Кылсярысь, Узбекистанэ билет сылэ ог 15 сюрс манет. Но талы ӵем дыръя уксё сёто шаерысьтымы пӧртэм выжы калыкъёслэн огазеяськонъёссы.Паласькись висёнъёсын яке терроризм мылкыдъёсын кунамы вуись адямиосты шараян вылысь мигрантъёсты тыро-пыдо эскеро специалистъёс: фтизиатръёс, венерологъёс, психолог-психиатръёс, наркологъёс.- Зол эскериськомы ке но, пӧлазы шедё укылтэмъёсыз, - шуиз К. Дубровин. - Та вакытлы ӝутэмын 15 уголовной уж. Узбекистанысь но Украинаысь вуэм 2 воргоронэз пытсэт сьӧры келямы ини. Соос адямиослэсь ваньбурзэс талаллям.Ольга Корепанова Туспуктэм: nazaccent.ru | Улон-вылон |
Виталий Пронин Мынам атае, Никита Байтеряков, быдэс улонзэ чотъёсын шальтыртыса ортчытӥз — колхозын валтӥсь бухгалтер луыса ужаз. Ваньмон дыръяз туж тунсыкъяськиз матысь гуртъёслэн историенызы. Атае Сталинэн герӟаськем 2 учыр сярысь мадьыса кельтӥз. Гуртын улӥсьлэн педло потан интыез ӵемгес коргид берынгес луэ вал. Куд-огез бакчаязы гинэ капчиятӥськылӥзы. Озьы ик лэсьтэм одӥгез воргорон но, бервылаз газет кесэг кельтэм. Нунал ортчыса, дораз 2 милицаос пыро. — Ну, Пильып, та тынад-а газет кесэгед? — кеськиз одӥгез милица. — Ӧйтӧд, — вазе воргорон. — Тынад, — аслэсьтыз каре милица, — сое ми доры бускелед Тихон Миронович вуттӥз. Возьматӥзы со саптаськем газет юдэсэз. Нош отын — Сталинлэн туспуктэмез. Со дырысен Пильыпез нокин ӧз адӟылы ни. Репрессилэн машинаез ньылӥз, луоз... Кыкетӥяз учыре ӝимиз Ондыръян Миклай. Гуртысьтымы уноез мӧйыгес воргоронъёс ужзы бере люкаськылӥзы пулэсь арбериос лэсьтон-вӧлон мастерское. Картаен, доминоен бер уёзь шальккетъязы. Нош кӧня меда бинялтэм-чильым пурккетъязы! Татчы ӵем гинэ кожалляз Ондыръян Миклай но. Со котьку но ӧжытак шӧмаськемын луылӥз.Кузёезлэсь уг кыльы валБыжтэм нимо пуныез. Одӥг ӝытэ Миклай ушъяськыны шӧтам: — Малы мынам пуные котьку сьӧрам калге? Со уго Сталин кадь визьмо... Тазэ но воргоронэз огдырлы пытсэт сьӧры келязы. Кема ӧз возе — 58-тӥ статья лякыны ӧз быгатэ. Озьы тӥни. Кылдэ котьку пинь сьӧрад возёно. ________ Николай БАЙТЕРЯКОВ | Иворъёс |
Виталий Пронин Пӧсь ӧй вал ай ке но, шаерысьтымы 6 мурт выйиз ни. Воложкаын пичи выж вылысен 11-15 аресъем 4 кузя пиналъёс вуэ тэтчаса шудӥллям но, одӥгез эшсы вуысь потымтэ. Туспуктӥз Э. СтепановРоссиысь МЧС-лэн Удмурт Республикая Валтӥсь управлениысьтыз шуръёс вылын кышкытлыклэсь утёнъя ёзэн кивалтӥсь Алексей Анохин ивортэмъя, берло нуналъёсы гинэ шудтэм учыръёс пусъемын вал. Кылсярысь, 15-тӥ июне спасательёслы 2 интыысь жингыртӥзы. Воложкаын пичи выж вылысен 11-15 аресъем 4 кузя пиналъёс вуэ тэтчаса шудӥллям но, одӥгез эшсы вуысь потымтэ. Соосты синйылтэм 67 аресъем Александр Козырев. Вуэ тэтчем пияшез шедьтыса, ярдуре поттэм но нырысетӥ юрттэт сётэм. Эмчиос верамъя, эшшо 1 минут ортчысал на ке, нылпиез утьыны ӧз луысал ни. Мукетыз учыр вылэм Воткаын: 1984-тӥ арын вордӥськем воргоронлы вуысь улэпкын потыны кылдымтэ ни. — Быдэ вуымтэ нылпиос шуре огназы ветлыны кулэ ӧвӧл, — шуэ Алексей Анохин. — Жаляса верано, арлы быдэ шудтэм учыръёс кылдо. 2018-тӥ арын шаерысьтымы 7 пинал вуэ выйиз, 2019-тӥ арын — 6 пинал. Оскем потэ, туэ лыдпус ичигес кылёз шуыса. Арлыдоосты но алэм потэ: шуре пыроно сазь йырын. Лыдпусъёс возьмато: вуэ выйисьёс пӧлысь ог 90 процентэз шӧмаськемын. Бадӟым шуръёс дорын котьку но спасательёс ужало, адямиосты гочато гуртъёс котырысь пичи шуръёс. Туннэ нуналлы Ижын но Глазовын пыласькон интыос дась ни. Матысь дыре соослэн лыдзы йылыны кулэ, та бордын рос-прос ужало ёросъёсысь муниципал кылдытэтъёсын кивалтӥсьёс. Пыласькон интыез усьтэмлэсь азьло шурлэсь пыдэссэ эскерыны кулэ водолазъёс, нош Роспотребнадзорын ужасьёс — вулэсь ӟечлыксэ, шур дурын кылдыны кулэ спасательёслэн постъёссы. ________ Валентина ЕМЕЛЬЯНОВА Теги: ву гужем югдур | Югдурез утён |
Виталий Пронин Озьы кылдӥзы культурая юрт но, черк но Татарстанысь Кукмор ёросысь Лельвиж мукет удмурт гуртъёслэсь палэнэ пуксемын, бускельёсыз луо бигер Сардекбаш, крашин Унгурт но Поршур. Бигере потӥды ке, узырмоды Лельвиж урам.Лельвижлэсь сыӵе «нимаз кариськемезлэсь» мугзэ историысь югдур валэктэ. Котырысьтыз удмурт гуртъёс бигермизы. Инты нимъёс гинэ возьмато на, куке но отын асьме выжыос улӥзы шуыса. Калыкын бигере пырон сярысь таӵе веран кылемын: «Огпол бигеръёс удмуртъёслы шуиллям: бигере потӥды ке, узырмытом. Удмуртъёсыд таре, бигер дӥсьёсын дӥсяськыса, потӥллям. Бигеръёс адӟиллям но эй! серекъяло ук, «маскара, маскара!» шуыса. Тӥни озьы Маскара бигер гуртлэн нимыз потэм».Лельвиж кызьы ке удмурт кылзэ но асваланзэ утем. Оло, бадӟым луэменыз сям-йылолъёссэ возем? Со Кукмор но Балтась ёросъёсысь удмурт гуртъёс пӧлын тужгес но бадӟымез луэ. Али гурт чеберске. Со пуксемын шур дуре, ярдуртӥ одӥг но ӝыны иськем кыстӥське. Урамтӥ ортчыку, адӟисько пӧртэм буёло сайдинген шобыртэм коркаос но 2 этажъем кирпич юртъёс, соос вадьсын сыло кирпичлэсь пуктэм гидъёс, яркыт буёлъёсын пиштӥсь корт капкаос. Пулэсь лэсьтэм юртъеръёс пумен ышо ни.Выль урамысь синйылтоно извесен (известь) маялтэм юбоен капкаез. Та коркан улӥсез ӧвӧл. Юрт ортчем даурлэн синпелетэз выллем сылэ. Гуртоос верало, сыӵе капкаос трос ӧй вал, соосты 1920-тӥ аръёсы узыр муртъёс пуктылӥллям. Куке но та йыг-йыг капкаос Ӟыккан, Педор, Пошто, Кобы семьяослэсь юртъерзэс чебер кариллям но ваньбурзэс утиллям. И. Васильев Светлана нылыныз но Михаил эмеспиеныз. Нылпиос вордско ке но, коркаос бушалоУллапалась Починка ураме тубон сямен куинь кебит (магазин) вӧзтӥ ортчиськод. Гуртлэн шораз вуыса, адӟиськод 2 этажъем кирпич школаез. Кыдёкын ик ӧвӧл, сюрес вӧзын, выль черк но лулчеберетъя юрт. Сюреслэн мукет палаз - Вахитов нимо азьмынӥсь, узыр хозяйстволэн ю-нянь возён кеносъёсыз, вӧл-вӧл гидъёсыз, отын скал, парсь, кунян, вал будэто.Вахитов нимо кооперативлэн кивалтӥсез Нафик Хусаинов тыршемен, Лельвижын ӝыны ар куспын культурая юрт пуктӥзы. Солэн липет улаз интыяськемын библиотека но сельсовет. Сельсоветлэн йырыз - бигер воргорон Раис Хусаенов, со ик хозяйствоысь ужасьёсын кивалтэ.Сельсоветын ужась Светлана Петрова гурт сярысь тазьы вера:- Лельвиж гурт огназ кылдытэ сельской поселение. Гуртын 141 корка, улэ 558 адями. Берло аръёсы, путинской программа потэм бере, тросгес нылпи вордӥськиз. Азьло семьяын 2 нылпи гинэ ваё ке вал, табере 3 но, солэсь но трос нылпи вордо. Садике 22 нылпи ветлэ, школаын 53 адями дышетске. 102 мурт тырше колхозын, 60-лэсь тросэз ужаны палэнэ ветло. Вахит колхозэн огазеяськеммы бере калык уксё басьтыны кутскиз. Солэсь азьло куд-ог семьяос пызь басьтыны но ёрмо вал. Сельсоветын ужасьёс С. Петрова но Р. Хусаенов.Света апай будэтэ на: арлы быдэ пенсие кошке 1-2 адями, нош куатез-сизьымез 60-70 аресаз кулэ. Тани туэ 7 адями кулӥз, кылем арын - 9-эз. Озьы тӥни, гуртысь калык арлы быдэ кулэсме, 12 корка буш сылэ ини.Гуртын одӥгез пересез - Иван Павлович Васильев, «Укмыстонлэн витетӥ пагжаяз (пагӟаяз) тубисько», - серектэ. Иван Павлович улытозяз троссэ адӟемын. Пичи дырыз колхоз кылдытон вакытэ учыраз. Со тодэ на, кызьы, Вӧсяськон лудысь бадӟым вашкала пужымъёсты кораса, колхоз амбар пуктӥзы, но со кема ӧз сылы - ӝуаз. Иван Павловичлэн егит дырыз Быдӟым ож вакытэ тупаз. Войнаысь бертыса, колхозын ужаз, парторг вал. «Вить пол тюрьмалэсь кыли», - шуэ. «Кызьы бќн?» - юасько. «Мон честный вал, ӧй алдаськылы». Иван Павлович улэ покчи нылыз дорын, Починкаын. Ӵем дыръя васькалля Выллапал ураме, мукетыз нылыз доры куное. Шумотлы быдэ литургия Черкез ӝутӥз калык.Лулчеберетъя юрт вӧзын интыяськемын дун-чылкыт Вениаминлы сӥзем черк. Сое пуктон понна ар но ӝыны кулэ луиз. Мария Мефодиева, Лельвиж школаысь азьвыл дышетӥсь, тазьы вера черк ӝутэмзы сярысь:- Пичи гинэ алтарь но колокольня ке но лэсьтом шуыса кутскимы. Потӥмы асьме гурт кузьда (кузя). Бускель крашин гуртъёсы, Балтась ёросысь Турьяла мынӥмы, Кукмор ёросысь одӥг удмурт гуртэз но ӧм кельтэ. Юрттӥз Кукморысь металлопосуда поттӥсь завод, Удмуртиысь Перевозное селоысь монастырь, Вятские Поляныысь кышномуртъёслэн монастырьзы, Вахитов нимо колхоз. Сисьмем липетэз воштӥмы, кылем арын июль толэзе колокольня пуктӥмы, туэ гырлыос вайимы. Гуртысь калык куремъя службаос нуыны ӧтимы Нырья черкысь отец Леонидэз. Со шумотлы (субботалы) быдэ литургиез ортчытыны лыктэ.Тӥни озьы лельвижъёс огъя кужымен уксё шедьтӥзы но черк пуктӥзы.Лельвиж гуртлэн берло вакытэ азинскемез но чеберскемез герӟаськемын бигер колхозэн огазеяськеменыз. Но со сяна, татын адӟиське удмурт калыклэн но туж тыршись, ужаны яратӥсь сямыз.Лариса Дмитриева Теги: сюсюрес Татарстан | Улон-вылон |
Виталий Пронин 8-тӥ июле Россиын пусъё Семьялэсь но яратонлэсь нуналзэс. Таин валче шаерысьтымы котыр ласянь адӟем карымон 81 кузпалъёсты данъязы «За любовь и верность» гадьпусэн. 7-тӥ июле сое сётӥзы Алнаш ёросысь Кузёбай гуртысь Елена но Юрий Прокопьевъёслы но. Алнаш ёросысь Кузёбайысь Елена но Юрий Прокопьевъёс бадӟыменыз нылынызы.Туспуктӥз Людмила СурчаковаПрокопьевъёслэн семьязы 29 ар талэсь азьло кылдӥз, 5-тӥ классысен ӵош дышетскизы. Фамилиоссы но огкадь вылэм. — Туж умой тодӥсько на, школаын дышетскыкумы, математикаен дышетӥсьмы, журналэ оценка пуктыкуз, милемыз «Прокопьевъёс» гинэ шуылӥз, — вера Елена Михайловна. — Озьы верамез мыным ӧз кельшылы, вожме поттылӥз, нош али малпасько ке, озьы вазиськемез ик милемыз ог-огмы шоры сакгес учкыны косӥз, дыр. Студент дыръямы валамы ини, милемлы ӵошен умой шуыса. Школаез йылпумъяса, Прокопьевъёс Удмурт кун университетын вылӥ образование басьтӥзы. Кыкназы ик Кузёбай школае ужаны берытскизы. Елена Михайловна ӟуч но удмурт кылъёсъя урокъёсты нуэ, трос аръёс ӵоже директорлэн воспитательной ужъя воштӥсез вал. Юрий Николаевич география предметэз нуиз, 24 ар школаын ужа ни ке, 13-зэ школалэн кивалтӥсез вал, али обществознанилы но историлы дышетэ. Кузпалъёс общественной ужлы но бадӟым саклык висъяло. Кыкназы но кӧня ке пол бырйылэмын Кузёбай муниципал кылдытэтысь Депутатъёслэн Кенешазы. — Ӵошен улыны кутскеммы дырысен оломае но адӟим ини, аръёс милемыз кыдато, матэгес каро, — шуэ Елена Михайловна. — Улонлы бадӟым тау, вӧзам яратоно но монэ валась адямие вань шуыса. Ваньмыз возиське яратон, гажан, ог-огдэ валан бордын. Дорын-а, ужын-а, ми котьку артэ, ог-огмылы юрттӥськиськомы, дурбасьтӥськомы но одӥг ӧретӥ мынӥськомы. Прокопьевъёслэн шумпотонзы — нылъёссы. Бадӟымез Ольгазы ужбергатӥсь луыса ужа. Пичиез Татьяна анай-атайзылэн пытьыетӥзы вамыштӥз, дышетске УдГУ-ын исторической факультетын. Кузпалъёс уг вато: школаын ужаса, куд-ог дыръя асьсэ пиналъёссылы тырмыт саклык висъяны ӧз быгатылэ. Сыӵе дыръя котьку но бордазы вал Юрий Николаевичлэн анаез, ас вакытаз со но школаын ужамын. Елена но Юрий Прокопьевъёслэн туала улонлэсь бере кылемзы уг поты, ужазы выль технологиосты кутыны тыршо. Нылпиосын артэ вамыштон понна, пе, аслэсьтыд тодон-валандэ будэтоно. Шутэтскон дыръязы художественной литература лыдӟыны, кроссворд лэсьтыны ярато. Юрий Николаевич яратэ на чорыганы но губияны. Гужемлы быдэ семьяенызы ӵош Удмуртилэн палэназ шутэтскыны ветло, мылкыдзы вань на Байкалэ вуылыны, нимысьтыз маршрут но малпаллям ни. ________ Людмила СУРЧАКОВА Теги: адямиоссярысь семья | Улон-вылон |
Виталий Пронин Кыӵе выль амалъёсты куто мошенникъёс? Кызьы валано, кин тӥледлы жингыртэ — банкын зэмос ужась яке лушкаськись? Кызьы утиськоно телефонады пуктэм приложениос яке сайтъёс пыр уксёез лушкан учыръёслэсь? Кыӵе амалъёсты куто мошенникъёс, валэктэ Финансовой просвещениея центрын ужась Елена Запольских. Туала вакытэ коньдон качан понна телефон но карта гинэ кулэ.Туспуктӥз Максим ЕГОРОВКредит Телефонэ жингырто но шуо: тӥледлы жингыртэ банкын ужась, мошенникъёс тӥ вылэ кредит басьтыны выро. Медаз быгатэ шуыса, тӥледлы банке мыноно но зэмос кредит басьтоно. Но сое басьтыкуды, банкын ужасьёслы номыр эн вералэ — соослэсь ивор вуыны быгатоз тӥ вылэ пунэмаськыны вырись мошенникъёслы. Адями куалектэ, оске, кредит басьтэ. Банкын ужась адямилы жингыръямысь уг дугды: табере мошенникъёс уз быгатэ тӥ вылэ выльзэ кредитэз басьтыны. Но табере со коньдонэз нимысьтыз счётэ пононо: отчы лушкаськисьёслэн кизы уз вуы. Яке шуо: тӥ вылэ кредит басьтыны вуттӥллям ни, выленыз тӥ созэ пытсалоды, сыӵе-таӵе счётэ келяса. Куалектэм кабеныз адями уксёзэ банкомат пыр келя. Со малпа: смс-ивортонъёс банклэн номеръёсызъя вуо ук, кызьы оскытэк! Нош лушкаськисьёс телефонэ жингыртыны я смс келяны быгато Интернет пыр дуннелэн котькыӵе сэрегысьтыз банкъёслэн кадь номеръёсысь. Озьы адямилэн коньдонэз лушкаськисьёс кие вуэ, банкын ужась но жингыръямысь дугдэ. Со номеръя жингыртыны выриды на ке но, вазись уз луы ни. Кредитъёсын герӟаськем мукетыз пӧяськон амал — пӧртэм банкъёсын кредит ӵектӥсь сервисъёс-сайтъёс. Отын одӥг пол анкета гожтӥськод — куриськонэд вуэ уно дасо банкъёсы. Адямилы жингырто кыӵе ке банкысь, шуо: куриськондыя положительной решение кутэмын, кредитэз келян понна картадылэн даннойёсыз кулэ. Уксёлы кулэяськись мурт картаезлэсь вань лыдпусъёссэ ивортэ. Валамон, нокыӵе кредит отчы уг вуы, отын утиськись уксё шупче. Эн вунэтэ: банкъёсын зэмос ужасьёс ноку но уг куро адямилэн счётъёсыз сярысь ивортыны. Тӥ вылэ кредит басьтыны выро шуыса жингыртӥсьёс луизы ке, соосын вераськоно ӧвӧл — жингыртоно банклэн «пӧсь» телефонъёсызъя: соос пусъемын карта вылын. Кун услугаосъя портал Улонамы паськытгес но паськытгес кутӥськомы ни кун услугаосъя огъя порталэз. Со пыр пӧртэм юрттэт басьтыны луэ, дорысь потатэк. Мошенникъёслы та ик кулэ — кизэс отчы но вуттӥзы ни. Адямилы электрон почтаяз яке телефоназ Viber, WhatsApp сетьёс пыр но, смс-эн но вуэ огъя порталысь ссылкаен ивортон: тӥляд, пе, пытсамтэ тыриськонды вань. Учконо ке, порталлэн адресэз но, реквизитъёсыз но шонер пусъемын — gosuslugi.ru, ссылкая пыриськод ке, порталын сямен ик, пусъёс, гожъямъёс, суредъёс усьтӥсько. Но маиз тӥледыз паймытоз — со пытсамтэ тыриськонлэн быдӟалаез: 10-20 манет. Адями малпа: тыриськонъёссэ азьвыл пытсакуз, тамында уксёез, иське, ӧз тырмы вал. Малы бен тамындазэ гинэ тыронтэм? Озьы усьтӥськем бамын пусъе картаезлэсь лыдпусъёссэ, мышпалысьтыз CVC-кодзэ, телефоназ вуэм паролез. Лушкаськисьёслы усьтӥсько адямилэн вань даннойёсыз, счётъёсыз. Та учырын кызьы утиськоно? Ноку но усьяно ӧвӧл телефонады яке электрон почтаяды вуись ссылкаосты — соос вуэмын ке огъя порталысь, тыриськонъёсты вань шуыса. Пыроно кун услугаосъя огъя порталлэн зэмос сайтаз: экран вылын, кытын пусйиське сайтлэн адресэз, одно ик луыны кулэ замок кадь пусэз. Нош эшшо ӟечгес: вань тыриськонъёстэс чакласа возёно. Кешбэк Адямилы жингыртэ банкын ужась, шуэ: картаеныды, безналичной амалэн басьяськемды понна бонусъёсты люкаськемын. Соосты уксёен басьтыны мылкыд уд каре-а? Таӵе ӵектон уноезлэсь йырзэс поромытоз, вылды. Но визьмо веранын сямен, та учырын но шуыны луоз: дунтэмез гонтэм. Адями уксё басьтыны соглаш кариське. Банкын ужась вераны куре телефоназ вуэм кодъёсты но парольёсты — озьы кулэ, пе, сотэк уксё уз вуы. Адями оске, ваньзэ, мар куро, вера-шарая. Валамон, банкысь ужась — мошенник. Кодъёсты, парольёсты тодыса, адямилэн счётъёсысьтыз-картаосысьтыз уксёзэ син куспын лушка. Осконо ӧвӧл бадӟым скидкаос, бонусъёс сярысь ивортонъёслы. Усьяно ӧвӧл ссылкаосты. Пӧртмаськись приложениос Смартфонъёсы пуктылӥськом пӧртэм приложениосты: я социальной сетьёслэсь, я магазинъёслэсь, я банкъёслэсь. Телефонэ клавиатура яке фотокамера пуктон понна гинэ но нимысьтыз приложениосты скачать карыны луэ. Мошенникъёслы та иназ: сыӵе-таӵе приложениосты ӵектыса, ивортонъёс келяло. Со ссылкаосты усьтӥськод, скачать кариськод ке, телефонэ пуксё пӧяськись приложениос. Соос пыр мошенникъёс адӟыны кутско телефонэн герӟам картаосты, счётъёсты. Озьы кредитъёс но тӥ вылэ басьтыны быгато. Тодмотэм ссылкаосты зӥбылоно ӧвӧл. Озьы ик осконо ӧвӧл пӧртэм конкурсъёсын вормисе потэмды сярысь ивортонъёслы, пыриськоно ӧвӧл юалляськонъёсы (опрос). Кыӵе ке приложение пуктоно луиз ке, осконо зэмос сервисъёслы гинэ. Эн вунэтэ телефонысьтыды антивирусной программазэ выльдылыны. Картаосысь-счётъёсысь лушкаськон учыръёсы ӝегатскытэк жингыртоно нырысь ик банке (карта вылэ пусъем номеръёсъя), та бӧрсьы югдурез утисьёслы 02 яке 102 (мобильнойёсысь) номеръёсъя. Елена Тугашова | Югдурез утён |
Виталий Пронин Москвае Кайгырон борддор лэсьтон вылысь Удмуртия изъёс келяз. Со сярысь ивортэ иворъёсъя «Удмуртия» агентство.Мемориаллэн авторез малпаз вал, ужаз кунмылэн пӧртэм сэрегъёсысьтыз изъёсты кутоз шуыса. Но соос луыны кулэ политической репрессиосын герӟаськем интыосысь: кытын калыкез ыбылӥзы, репрессированнойёслы лагерьёс вал, озьы ик со улосъёсысь, кытысь трос калыкез депортировать каризы.Тодады вайытом, Кайгырон борддор Москваын усьтӥськоз туэ 30-тӥ октябре - политической репрессиос улэ шедемъёсты буре ваён нуналэ. Мемориаллэн авторез - тодмо скульптор, Россиысь калык суредась Георгий Франгулян.Елена Рябина | Улон-вылон |
Виталий Пронин Шаерысьтымы Прокуратуралэн пресс-службаез ивортэмъя,кыл кутытонэ кыскемын Ижын улӥсь 42 аресъем нылкышно. Со янгыше уськытэмын шоркарамы проституциез вӧлмытэмез понна. Со арендае басьтылэм Ижысь одӥгысьтыз кунокуаысь (гостиницаысь) комнатаоссэ, отчы ӧтчам мугорзэс вузаса уксё поттӥсь куать кышномуртъёсты. Та учырез шараян понна уже пыриськоно луизы югдурез утисьёс: одӥгез полицейской кузё-нылкышнолы вазиськиз, солы уксё сётыкуз, амало кышномурт ӝегатэмын вал. Со одӥг но ӝыны ар ӵоже условно кыл кутон улэ кыскемын.Наталья Седова Туспуктэм: gorodskoyportal.ru Теги: законэзтян прокуратура | Иворъёс |
Виталий Пронин В. Петров вордскем гуртэныз но калыкеныз данъяське.Пичи Пурга урдсын Пичи Бӧдья гурт Пичи Пурга черкогуртлэсь 2 иськеме интыяськемын. Татын асьсэлэн гинэ вераськон манерзы вань: «адӟи», «лыдӟи» интые, «адзи», «лыдзи» шуо. Кышкыт инты- Гуртын 4 ульчазы. Староста луэ Сергей Ворончихин. Дачникъёс улыны лыктэмен, гурт арлы быдэ бадӟыма, выль коркаос ялан ӝутско. Туннэ нуналлы отын 147 хозяйство ини, нош кыӵе пичи гурт вал, - вера Постол муниципал кылдытэтысь специалист Екатерина Титова.Гурт шортӥ ик Можга - Сарапул бадӟым сюрес кошке, мыд-мыд палтӥз - чугун сюрес. Нырысь ик туж бадӟым но ӵыж-выль чебер корка йыгаськи.- Кышкыт интыын улӥськоды ук. Гуртты пыр сомында сюресъёс кошко, городысь татчы потӥз шат лыктэмды? - юасько Шепелёв кузпалъёслэсь.- Али ми выжыкылын кадь чебер интыын улӥськом. Нырысь ик бадӟым Трактовой ульчае юрт басьтӥмы вал. Коркамы пырак кожонын сылӥз. Уйёсы машина куараен но югдытӥсь фараосын кӧламмы ик ӧз луылы. Гужем чипы-курегез ульчае поттаны кышкаллямы, поглянъёс улэ шедёзы шуыса. Таяз ульчаын милемлы туж кельше, машинаос сокем трос уг ветло. Олег но Андрей пиосмы семьяосынызы Ижын уло. Но соос ми доры арнялы быдэ бертыло, атайзылы лэсьтӥськыны юрттӥсько.- Пичи Бӧдья гурт маин бордаз кыскиз?- Та гурт Ижлы но, Пичи Пургалы но матын, соин, дыр. Иже капчи мыныны, электричкаен сяна, Яган каргуртысь рейсовой автобус гуртмы пыртӥ ветлэ на. Азьло Пургае пыдын гинэ ветлӥськом вал, сюрес дуре мерттэм пужымъёс пӧлтӥ. табере капчи улонлы дышимы, капка азямы такси ӧтиськом но, 100 манет тырыса, райцентре вуиськом. Сельсоветмы Миндэр гуртэ интыяськемын, соин ик отчы Пичи Пурга пыр ветлоно луэ. Гуртысь арлыдоосын кивалтэ А. Бочкарёва.Гуртысь арлыдоосын, пе, кивалтэ Александра Бочкарёва. Шепелёвъёс сое телефон пыр доразы ӧтизы. Александра Леонидовна утыр ик вуиз, сьӧраз кутэм на 29-тӥ толшоре 91 арес тырмем бускель кышноез Ульяна Зотоваез. Соиз, эсьмаса, тур-тур ик, сцена вылэ потоно кадь, удмурт дӥськутэн дӥсяськыса лыктэм.Ферма быриз- Улон монэ пичиысен жугиз - сюрмумы вӧзын будӥ, - шуэ Ульяна апай. - Одӥг нунал но школае пыраме ӧвӧл, нош кыӵе потэ вал дышетскеме. Ужась киос кулэ шуыса, сюрмумые монэ пичиысен уж борды думиз. Пересьмытозям везде ужай: Ижевск - Балезино сюресэз но лэсьтӥ, нюлэс но корай, путь (чугун сюрес) вылын но, колхозын но тырши. Инмарлы тау, ужамме синйылтӥзы, ужысь ветеран каризы. Укно чильтэръёс коркаез чебермало.- Нырысь ик колхозмы «Шормуӵ» шуыса нимаськиз. Кивалтэм соин ӟуч воргорон Иван Нагорных. Война вакытэ - Захар Аитов. Захар Трофимович асьме гуртысь ик вал. Вазен кӧня пудо вордо вал! Гурт пумын скал но, вал но, курег гидъёс но сылӥзы. Ай курка гинэ но вордӥзы. Собере милемыз «Малопургинский» совхоз борды каризы. Гурезь йылэ фермаос ӝутӥзы. Оломалы бӧрысь соосты кир-пазь каризы, сэрттӥзы, быдтӥзы, адямиос ужтэк кылизы. Вазен гуртын маке быдӟа яблок садмы вал. Собере сое жаг куян интылы пӧрмытӥзы, гуртлэсь чеберзэ быдтӥзы. Бакча берамы ик маке быдӟа кызьпу арама сылӥз. Сое но, чугун сюрес лэсьтыкузы, кораса быдтӥзы, кыр инты кельтӥзы. Таре турнан инты но тачак, но пудо воземысь дугдӥзы. Ай мон но синмы вань дыръя весь пудоен улӥ, таре моӵ быриз, арлыд бадӟым луиз, чипы-курег но уг возиськы ни, - вера Зоя Иванова.- Быдэс гуртэз басьтоно ке, скал но ветыл 24 хозяйствоын сяна уг ни вордо, - валэктэ Александра Леонидовна. - Кин но со ыж возиськом на. Нош татчы бызён аръёсам ваньмыз скалэн уло вал али.- Гуртмы азьло трослы пичи вал, - веранзэ азинтэ Ульяна апай. - Ай коркаос но кык укноен гинэ, лапегесь лэсьтылӥзы. Огвакытэ дото калык алама улӥз, лэсьтӥськись ик ӧй вал. Таре ог-огзылэсь адӟем карыса, лэся, кыӵе гинэ уг пуктӥсько ни. Пичи бќдьяослэн уг луы на карнанлэсь люкиськемзы.Дано адямиосАлександра Бочкарёва гуртысь нылкышноос сярысь нимысьтыз альбом лэсьтэм. Ульяна Николаевна сяна, эшшо кык 90 аресъем нылкышноос отчы шедемын - Клавдия Пономарёва но Ирина Попова.Вазен Пичи Бӧдьяын клубзы но покчи классъем школазы вылэм. Клубзэс быдтӥллям, нош школазэс ворсаны сётӥллямтэ, нылпи сад кариллям. Гуртоос котькыӵе ужрадъёссэс отын ортчытъяло. Солэн азбараз Быдӟым оже быремъёслы синпелет пуктэмын. Табере нылпиос тодон-валан люканы Пичи Пурга черкогуртэ ветло. Туннэ нуналлы нылпи садэ 14 тэшкыли ветлэ.- Медпунктмы пулэсь лэсьтэмын вал, - верало гуртоос. - Со ӝуаны сюриз, ярано, воксё ӧз быдтэ, выльзэ лэсьтӥзы. Гурт шортӥ ик Можга - Сарапул бадӟым сюрес кошке, мыд-мыд палтӥз - чугун сюрес.Калыкез эмъя Светлана Викулова. Гуртоос эмчизэс гажало но ярато, «Удмурт дунне» газетэ «Гурт адями» вожвылъяськонэ нимзэ сётъязы.Пичи Бӧдья гуртын 1919-тӥ арын вордскемын Удмуртиысь калык артистка Анна Рыбакова. Со «Италмас» ансамбльын кырӟамын. Та ансамбле нырысь вуэм но балетмейстер луыса ужам Пичи Бӧдьяысь ик Андрей Шочев (малы ке но со котькытын Щечев шуыса гожъямын). Ӵапак со Нюралэсь чебер кырӟамзэ шӧдэм но «Италмасэ» интыям.Пичи Бӧдья гуртын озьы ик вордскемын Удмуртиысь дано врач Зоя Широбокова. Ижысь гурт удысъя академиын дышетэ Наталья Итешина.Любовь Тихонова | Улон-вылон |
Виталий Пронин В. Емельянова25-тӥ толшоре ӝыт Удмуртиысь журналистъёс пусйизы удыс нуналзэс. Нуназе культурая но печатья министерствоын данъязы журналистъёслэн конкурсазы вормисьёсты. Дипломъёс сётъяз Удмуртиысь Президентлэн Администрациеныз кивалтӥсь Александр Горяинов но Культурая, печатья министрлэн воштӥсез Сергей Васильев."Удмурт дуннелэн" валтӥсь редакторез Зинаида Рябинина приёмысь 4 дипломен берытскиз!!! Редакциысь творческой коллектив устоен пусъемын наркотикъёсын, коррупциен нюръяськонлы сӥзем но "Россилэн патриотэз" конкурсъёсын. Авторъёс пӧлысь нимысьтыз пусъемын Елена Фёдорова но Зинаида Рябинина.Ӝытазе балын Лулчеберетъя, ивортодэтъя но печатья министерстволэн Данъян грамотаеныз пусйизы валтӥсь бухгалтерез Сергей Марковез но ивор ёзэтысь корреспондентэз Валентина Емельяноваез. Теги: 25январь Россилэнпатриотэз удмуртдунне | Иворъёс |
Виталий Пронин Толон, 27-тӥ сентябре, Ижысь адӟытонъёс ортчытъянъя центрын (Кооперативной урам, 9) усьтӥськиз бадӟым ярмарка.Одӥг липет улын вуз каро шаерысьтымы но палэнысь 170 предприятиос. Татысь шедьтыны луоз сиён-юон, дӥськут, сад-бакча но юрт котырын кулэ луись арбериос. Нош эшшо тӥледыз татын возьма… «Удмурт дунне»! Туннэ но ӵуказе милемды тӥ шедьтоды сцена палась - 29/6 секциысь. Милям ужасьёсмы тӥледын лулысь-сюлмысь кенешозы, газетлы гожтӥськытозы, книга кузьмалозы.27-тӥ-29-тӥ сентябре вуоно арлы «Удмурт дунне» газетлы ярмаркаын гожтӥськем муртъёс пӧлын редакция радъя лотерея. Со ортчоз 1-тӥ октябре редакциын. Шудо муртлы подписка понна тырем дуныз берыктӥськоз! Кузьымез басьтыны луоз та нуналэ ик редакциысь. Теги: гожтськон | Иворъёс |
Виталий Пронин Мед, пе, анайёс нылпиоссылы выжыкыл лыдӟозы но сое, видео пуктыса, Интернетэ поттозы.Та нуналъёсы люкаськылӥз «Удмурт нылкышно кенешлэн» правлениез.Анайлэн нуналэзлы сӥзьыса, удмурт азьветлӥсьёслэн кенешон куспазы выль проектсы вордӥськиз. Огазеяськонлэн ёзчиез, егит анай Евгения Лекомцева тунсыко кичӧлтонэн потӥз - мед, пе, анайёс нылпиоссылы выжыкыл лыдӟозы но сое, видео пуктыса, Интернетэ поттозы.- Удмурт кыл Интернетын тросгес мед чузъяськоз, - вераз Е. Лекомцева. - Соин дэмласько социальной сетьёсы («ВКонтакте», «Фейсбук», «Инстаграм») #анайвыжыкыл яке #маминысказки хэштэген видео пуктыны. Соин котькуд мылкыд карись тодматскыны быгатоз. Видео лэсьтыны али луэ телефонэн гинэ но. Лыдӟыны луоз удмуртсэ, ӟучысь удмуртэ берыктэмзэ, оло, кин ке ачиз но гожъяськыны усточи. Выжыкыл 3 минутлэсь кема медаз кыстӥськы.Анайёслэсь видео ужъёссэс учкыны луоз матысь дыре «Удмурт Нылкышно кенешлэн» «ВКонтакте» бамысьтыз. Та ужрад борды итӥськыны куро вань анай-атайёсты но.https://youtu.be/9kgMjWwy8UoАнгелина Снигирёва | Улон-вылон |
Виталий Пронин Туэ со «Удмуртская правда» газетлэн 100 арьем юбилеезлы сӥземын.Туннэ, 27-тӥ толшоре, шаерысьтымы люкаськизы. Туэ со «Удмуртская правда» газетлэн 100 арьем юбилеезлы сӥземын.Газетчиосты, ас дораз сӥё-дано приём ортчытыса, сӥлы кариз Удмуртилэн Тӧроез Александр Бречалов. Журналистлэн ужаз валтӥсез - со иворез шонер сётон, - пусйиз Александр Владимирович.Нош собере журналистьёс котрес ӝӧк сьӧры пуксьыса, кенешизы, кызьы ӟечгес ужано вуоно вакытысь лыдӟись понна.Ужрадэ пыриськизы Кун Думаысь депутат Алексей Загребин, Кун Кенешысь ялан ужась комиссиослэн тӧроосы Татьяна Ишматова но Елена Дербилова, Печатья но ивор вӧлмытонъя агентстволэн кивалтӥсез Алексей Воронцов, «Удмуртская правда» газетлэн валтӥсь редакторез Энвиль Касимов.Зинаида Кириллова Туспуктэм: udmurt.ru | Улон-вылон |
Виталий Пронин «Фаворит» типографиен кивалтӥсь Ю. Мишкин.Вуонозэ шӧдыса «Фаворит» типография - Ижысь огез тодмоез, азьмынӥсез. 10 ар куспын со возьматӥз ни: печатлало ӝог, ӟеч но чебер. Ас удыссэ валаса, туала улонлэсь куронъёссэ лыдэ басьтыса, «Фаворитэн» кивалтэ удмурт воргорон Юрий Мишкин. Ӝог Нациосын ужан политикая министерстволэн юрттэмезъя «Удмурт дунне» газет егит гожъяськисьёслы «Ингож» семинар радъяз. Дыр трос ӧй вал - семинарлы блокнотъёс печатлано, ручкаос лэсьтоно, папкаос шедьтоно. Юрттэт вуиз «Фаворит» типографиысь. Нунал куспын отын лэсьтӥзы ӟеч блокнотъёс, ручкаос, папкаос. Кызьы вера Юрий Мишкин, типографиын ужез автоматизировать карыны туртто. Одӥг адями одӥг дыре 2-3 аппаратэн ужаны быгатэ. Туала техника ваньзэ ӟеч лэсьтэ.«Фаворит» типографиын тырше, кивалтӥсеныз валче, 6 адями, ӝыныез - удмуртъёс. Ваньзы соос ог-огзэсты воштыны быгато. Юрий Алексеевич ачиз но, вань машинаосын вырем сяна, вала дизайн программаосты.Юрий Алексеевич Мишкин вордӥськиз 1979-тӥ арын Пичи Пурга ёросысь Пуро-Можга гуртын. 9-тӥ классозь дышетскиз Брангуртын. Дышетӥсьёсызлэн дэмламзыя 10-тӥ классэ Ижысь 56-тӥ гимназие лыктӥз, математикаен олимпиадаосын вормылӥз. Пыриз Удмурт кун университетысь математикая факультетэ, но калыкен ужан, студентъёслэн «Долг» поисковой отрядэнызы кивалтон кыскиз сое мукет ӧре - соин ик выжиз социальной коммуникациосъя факультетэ. Кема аръёс ӵоже Кун Думаысь депутатлэн Н. Сапожниковлэн юрттӥсез вал. «Россиысь коммунистъёс» партилэн удмурт ёзэныз кивалтэ. Кылдэм дырысеныз валтэ «Фаворит» типографиез. Кылем арын «Удмурт Кенеш» огазеяськонлэн Индустриальной ёросысь ёзэзлы тӧрое быръемын. Малпа: удмурт огазеяськонэ кыскыны кулэ егитъёсты. Со понна уж вылын возьматоно, «Удмурт Кенеш» - со калыклэсь ужпумъёссэ сэрттыны-пертчыны быгатӥсь туала огазеяськон.- Ужмес кутскыкумы, конкурентъёсмы чиньыен лыдъямон гинэ вал. Али типографиос - вамышлы быдэ, - вера Юрий Мишкин. - Зэм, печатез ӝог, чаляк но чебер лэсьтӥсьёсыз ӧжыт. Али милям печатлась машинамы - городысь огез кужмоез. Ижысь тросэз типографиос сямен, ми заказъёсты ум келяське мукет интые - ваньзэ асьмеос лэсьтӥськом. Техникамы тырмыт.«Фаворит» аслэсьтыз ужзэ мытӥз 2005-тӥ арын. Соку басьтэмын вал турлы буёлъёсын печатлась пичи аппарат. Куинь ар ортчыса, типография таръяны быгатӥз ни бадӟым печатлась машина. Со дырысен ик производствозы но паськытаз. «Фаворит» типографиын ужасьёс. Ӟеч Туала вакытэ клиентэз шедьтыны шуг. Но ужзэ ӟеч быдэсъясь огазеяськонэ вазиськисьёс уг кулэсмо. «Фаворит» типографие арлы быдэ 250-лэсь ятыр компаниос но нимаз муртъёс куронъёсынызы вуо. Адӟем карымон мукетыз но: типография мылысь-кыдысь юрттӥське нылпиослы, дышетон удысын тыршисьёслы.- Благотворительной акциосты ортчытъясьёслэн, библиотекаослэн, нылпи садъёслэн, школаослэн кисызы тыр ӧвӧл, - вера Юрий Алексеевич. - Соин ик соослы ми юрттыны тыршиськом: пичиятэм дунын яке дунтэк печатласьком. Пиналъёс пичи блокнотлы, календарьлы но шумпото! Техникумын дышетскисьёс дорамы практикае ветло, школаын дышетскисьёс - экскурсие. Пиналъёсты ӝог гинэ фотое пуктыса, календарь лэсьтӥськом, утыр поттӥськом ни. Пиналъёс паймо. Кусып возиськом Ижысь визь сынанъя «Шудком» но «60 секунд» клубъёсты радъясьёсын.«Фаворитын» тодо: котькуд ужез ӟеч лэсьтоно - соку клиент тон доры огпол гинэ уз вуы. Озьы типографилэн ужамез сярысь ивор вӧлме ымысь ыме, пельысь пеле. Заказъёс шаерысьтымы городъёсысь но ёросъёсысь (Сюмси, Алнаш, Пичи Пурга) гинэ уг, палэнысь но вуо.- Вал сыӵе учыр но, - вера Юрий Мишкин. - Ижын семинар ортчиз, лектор Санкт-Петербургысь вуиз. Интернет пыр милемыз шедьтыса, жингыртэ. Мон, пе, самолётын ни, ыстэм файлъёсме печатласа семинаре вуттэ вал. Вуттӥм! Али Москва улосвылысь Люберцы карысь кылбурчи вазиськиз - солы книга печатласьком. «Удмурт Кенешлы» сћзем блокнот. Чебер Типографиын лэсьто реклама сётӥсь кагазъёс (визиткаос, буклетъёс), собере - вузаны чаклам изданиос, газетъёс, журналъёс, книгаос - таоссэ поттыны дуно техника кулэ, сотэк чебер но тузӥ уг луы. Со сяна, театръёслы кулэ билетъёс, огазеяськонъёслэн, предприятиослэн поттэм техниказылы паспорт. «Фаворит» типография лэсьтэ ваньзэ: визиткаысен кутскыса книгаозь. Со сяна, татын кружка вылэ суред пукто, значокъёс но пӧртэм синпель кузьымъёс лэсьто. Типография, котькуд клиентлэсь мылкыдзэ но туала куронъёсты лыдэ басьтыса, ужа. Соин ик поттэ чебер продукция - татын вань асьсэлэн дизайнерзы.- Огезлы клиентлы таӵе арбери кулэ, мукетызлы - сыӵе. Ӝажыосмы вылын дась визиткаос, блокнотъёс, книгаос уг кыллё, - вера Юрий Мишкин. - Ми чакланы тыршиськом, кыӵе туала амалъёс пыӵало печать удысэ дуннеын, мар куре туала клиент. Туэ, кылсярысь, «Бессмертный полк» акцие пыриськисьёс трос вазиськылӥзы. Азьлане мыныса гинэ, ужбергатондэ азинтод, соин ик типографимы интыяз уг сылы: выль техника басьтоно, адямиослы выль услугаос дэмлано. Ми шӧдыны кулэ, мар куроз ӵуказе нунал.Соин ик типография ялан выль амалъёсты утча, мылысь-кыдысь пыриське семинаръёсы, «Бизнес-инкубаторлэн» но Ужбергатонэз азинтонъя центрлэн ужазы.«Фаворит» типография интыяськемын Ижысь Дзержинский урамысь 77-тӥ юртын, вазиськыны луэ 67-65-48 телефон номеръя. Типографилэн вань аслаз сайтэз - ct-favorit.ru.Мария Векшина Теги: реклама | Улон-вылон |
Виталий Пронин Вормонлы 75 тырмон аре ӵектӥськом тӥледлы Быдӟым ож сярысь тодон-валандэс эскерыны. Та викториналэн нырысетӥ 1-тӥ люкетэз. Ольга Лекомцевалэн ужез.1. Немецъёс СССР-ез ӝог вормыны малпало вал, со понна 1940-тӥ-1941-тӥ аръёсы нимысьтыз план кылдытӥзы. Кызьы сое нимазы? А. Драугенгер Б. Изабелла В. Барбаросса Г. Феликс 2. Кыӵе крепостез 1941-тӥ арын 22-тӥ июньысен 23-тӥ июлёзь солдатъёс утьыны выризы? А. Смоленской Б. Орешек В. Брестской Г. Шлиссельбургской 3. Та ожмаськон ортчиз 1941-тӥ арын 10-тӥ июльысен 10-тӥ сентябрёзь, солы луыса Москваез обороналы дасяны вуттӥзы. Кызьы нимаськиз та ожмаськон? А. Брестской крепость понна ожмаськон Б. Смоленск понна ожмаськон В. Сталинград понна ожмаськон Г. Курск котырын ожмаськон 4. Кыӵе город вылэ 1942-тӥ арын гужем урдскиз немецъёслэн армизы Паулюс кивалтэм улсын? А. Ленинград Б. Севастополь В. Сталинград Г. Москва 5. Быдӟым ож кутскем бере ик А. Александров композитор В. Лебедев-Кумач поэтлэн кылбурезъя кырӟан гожтӥз. Та кырӟан калыке вӧлмиз. Кызьы со нимаське? А. Тёмная ночь Б. Катюша В. Священная война Г. Журавли 6. Кин суредаз «Родина-мать зовёт!» плакатэз? А. Алексей Кокорекин Б. Борис Кустодиев В. Ираклий Тоидзе Г. Виктор Корецкий 7. Со лыдӟылӥз Совинформбюролэсь иворъёссэ, Верховной Главнокомандующийлэсь Иосиф Сталинлэсь вазиськонъёссэ. Кыӵе тодмо дикторлэн куараез чузъяськылӥз радио пыр? А. Игорь Кириллов Б. Александр Бовин В. Юрий Сенкевич Г. Юрий Левитан 8. Кыӵе город-героез нокыӵе тушмон огпол но киултыны ӧз быгаты? А. Одесса Б. Ленинград В. Севастополь Г. Керчь 9. Кӧня нунал ӵоже армия утиз Ленинградэз? А. 600 Б. 1 сюрс В. 900 Г. 872 10. Кызьы калыкын нимало вал 227 номеро приказэз? А. «Ни шагу назад» Б. «Всё для фронта, всё для победы» В. «За Родину» Г. «Вперёд к победе» 11. Кызьы нимазы немецъёс Москваез киултонъя планзэс? А. Барбаросса Б. Тайфун В. Цитадель Г. Феликс 12. 1943-тӥ арын сентябрь но октябрысь толэзьёсы ог 120 сюрс партизанъёс бадӟым операция ортчытӥзы. Отчы пыриськизы Белоруссиысь, Прибалтикаысь, Карелиысь, Крымысь, Ленинград но Калинин улосъёсысь партизанъёслэн 193 огазеяськонъёссы. Кызьы нимаськиз та операция? А. Концерт Б. Багратион В. Уран Г. Кольцо 13. Кыӵе тодмо лётчик, Совето Союзысь 3 пол Герой тушмонлэсь 62 самолётсэ уськытӥз? А. Александр Покрышкин Б. Николай Гулаев В. Григорий Речкалов Г. Иван Кожедуб 14. Кыӵе тодмо кинорежиссёр пуктӥз «Мечта», «Человек №217» но «Обыкновенный фашизм» фильмъёсты? А. Михаил Ромм Б. Абрам Роом В. Сергей Эйзенштейн Г. Илья Копалин 15. Кызьы нимаськиз Белоруссиез мозмытонъя операция? А. Уран Б. Рельсовая война В. Ясско-Кишеневская Г. Багратион 16. Фашистъёслы пумит ожмаськисьёслы США юрттӥз, пыӵал тӥрлык, техника, сиён-юон вуттыса. Кызьы нимаськиз США-лэн юрттэт сётонъя программаез? А. Дороги жизни Б. Ленд-лиз В. Нормандская операция Г. Оверлород 17. Кыӵе операция ортчиз Overlord нимын? А. США-лэсь армизэ Нормандие васькытон Б. Франциез фашистъёслэсь мозмытон В. Италиысь фашистъёсты уллян Г. Балкан полуостровез мозмытон 18. Кыӵе арын асьме ожгарчиос но США-ысь солдатъёс пумиськизы Эльба шур дурын? А. 1944 Б. 1945 В. 1943 Г. 1942 19. Инженерной войскоосысь кыӵе генерал-лейтенантэз, Генеральной штаблэн Военной академиысьтыз профессорез курадӟытӥзы фашистъёс Маутхаузен концлагерьын? А. Сергей Владимирович Илюшин Б. Дмитрий Михайлович Карбышев В. Владимир Григорьевич Федоров Г. Игорь Иванович Сикорский 20. Кыӵе маршалмы гожтӥськиз Германилэн капитуляциез сярысь актэ? А. Георгий Жуков Б. Константин Рокоссовский В. Семён Тимошенко Г. Климент Ворошилов Шонер валэктонъёстэс ыстэ udmdunne@yandex.ru электрон почтаямы яке мерлыко бамъёс пыр. Теги: вормон | Иворъёс |
Виталий Пронин Йӧскалык библиотекаын «Тӧро сэрег» проект улсын ортчиз литературоведлэн но критиклэн, кылосбур тодосъя кандидатлэн, А. М. Горький нимо Литературной институтысь дышетӥсьлэн Вера Пантелеевалэн «Интыысь дыр» книгаеныз тодматскон. Ужрадэз усьтыса, Йӧскалык библиотекалэн кивалтӥсез Татьяна Тенсина Вера Пантелееваез «Национальной библиотекалэн дано лыдӟисез» гадьпусэн сӥлы кариз. Угось Национальной библиотекаен Вера Пантелеева кемаласен эшъяське ни. Нырысьсэ татчы лыктэм вылэм ай 1982-тӥ арын. — Мон соку 10-тӥ классын дышетскисько вал. Шутэтскон нуналъёсы Дэри ёросысь татчы ветлылӥ Лыдӟиськон залысь вож дэраен шобыртэм ӝӧк сьӧрын пукон-лыдӟиськон понна. Мон али но уг быгатӥськы книгаез куштыны, уг быгатӥськы сэрпалтэм бичет дортӥ кошкыны, сое одно ик ӝуто, утялто — книгаосты но библиотекаосты туж гажасько. Уг яратӥськы электрон книгаосты лыдӟыны. Лычсузисько, киям кагаз бичетэз кутыса ик. Соин ик туэ юбилеелы аслым таӵе кузьым лэсьтӥ. «Интыысь дыр» потэм бере Москваысь Тверской бульварысь ӟус вылэ пукси но, алвылам бичетме поныса, пиналэз сямен маялляса пуки, — мылкыдзэ усьтӥз Вера Григорьевна. Вера Пантелеевалэн «Интыысь дыр» книгаез сярысьвера Александр Шкляев.«Интыысь дыр» книга «Йӧскалык литератураослэн юртсылэн библиотекаез» серия улсын нырысетӥез печатлам бичет луэ. Москваын потэм книгаен тодматсконэ но автореныз кенешонэ трос адямиос люкаськизы, пӧлазы Вера Григорьевнаен ужам тодосчиос, писательёс, студентъёс. Вань вераськисьёс пусйизы: та книга тунсыко потоз шаерчиослы, тодосчиослы, студентъёслы, удмурт литератураез яратӥсьёслы. Со зэмос юрттӥсь луоз шаерысьтымы дышетӥсьёслы но. Кун Кенешысь Наукая, дышетонъя, культурая, нациосын но егитъёсын ужан политикая ялан ужась комиссилэн кивалтӥсез, «Удмурт Кенеш» огазеяськонлэн тӧроез Татьяна Ишматова шуиз: — Та книгаез туж капчиен лыдӟиськод. Вера Григорьевналэн сыӵе паймымон быгатонлыкез вань: бадӟым, визьмо ужпумъёсты ӝутыса, туж капчи кылын соосты гожтыны. Туж мур вала но азинтэ асьме наукаез, трос лэсьтэ удмурт калык понна. Мыным кельшо Вера Григорьевналэн рецензиосыз. Соос бере авторъёсты эшшо огпол лыдӟем потэ, мон тазэ-созэ ӧй синйылты, дыр, шуыса. Вера Пантелеева критик шумпотэмзэ уг ваты: удмуртъёс трос гожъясько, ваньзэ лыдӟыса вуоно ӧвӧл. «Туала удмурт проза» антология потэм бере куд-ог произведениос пумысен эссе амалэн малпанъёссэ гожтӥз. «Интыысь дыр» книгае но соос пыризы. Удмуртиысь калык писатель Вячеслав Ар-Серги пусйиз, выль книгаез со мыло-кыдо лыдӟиз шуыса: — Писательёс произведение гожто, нош критикъёс сое эскеро, дунъяло, калыклы тодмо каро но лыдӟисез вырӟыто. Зэм но, А. Пушкинэз усьтӥз В. Белинский, шонергес вераса, солэн 11 статьяез. Критик янгышаны кулэ ӧвӧл: кинэ, мултэс ӝутытэк, ушъяно, кинэ курлано чеберлыко литератураез кужмогес, яркытгес но азинлыкогес карон понна. — «Интыысь дыр» бичет паймытэ быдэс туала удмурт литератураез — инвисысеныз инвисозяз — котырак синйылтыны быгатэменыз, — шуиз критик, литературовед, книгалэн рецензентэз Александр Шкляев. Тани выль нимъёс пӧлысь но кин ке отысь ассэ шедьтоз, аслэсьтыз интызэ валалоз, маин ӟеч луэмзэ тодоз. Литература — со улонлэн синучконэз шуиськом ке, критика луэ литературалэн синучконэз. Сое вань пасьталаеныз но мурдалаеныз, азьлань бызись ӧреныз возьматон понна Вера Григорьевналы кутоно луэ пӧртэм жанръёсты: рецензиез но, интервьюэз но, эссеез но, обзорез но, ваче вераськонэз но, ӟучсэ но удмуртсэ но кылъёсты аслыз кивалтос карыса. Критика тырше лыдӟисез литература ӧре кыскыны но сое валатыны. Уката ик туала вакытэ, куке лыдӟисез ас бордазы лякиськытыса возё смартфон, телевизор, одӥг тема вылысь мукетаз гылӟытъяло, писатель но критик тыршо лыдӟисьсэс мур малпаськонэ зымытыны, улонлэсь кудпала шонтӥськемзэ чаклатыны. Галина Семёнова Теги: вылькнига книгаентодматскон лулчеберет | Лулчеберет |
Виталий Пронин Алина ЗагитоваТаяз арнянуналэ Лымшор Кореяын Олимпиада йылпумъяськоз Россиысь спортсменъёслэн командазы, кужмо спортсменъёстэк ветлӥз ке но, медальёстэк ӧз кыльы. Та Олимпиадаын паймытӥзы куасэн бызьылӥсьёсмы, ӵошатсконлэсь биньгозызэ киязы басьтӥзы егитъёс. Шумпотоно, ваньмаз сямен стартъёсын соос медаль утӥзы. Шаерысьтымы 3 мурт та ӵошатсконэ мынэмын. Биатлонистка Ульяна Кайшева. Со понна вожвылъяськон йылпумъяськиз ни 20-тӥ феврале ик. Суро эстафета дыръя 1-тӥ этапез бызиз, ыбылӥськонын 3 пол янгышаз. Мукет эшъёсыз но та нуналэ чылкыт ыбылӥськыны ӧз быгатэ. Пусйыны кулэ, та дырозь Россиысь биатлонистъёс тол Олимпиадаосысь медальёстэк ӧз на бертылэ вал. Хоккеистка Евгения Дюпина. 21-тӥ феврале Россиысь нылкышно команда бронза медаль понна нюръяськиз Финляндиысь командаен. 3:2 лыдын келяса, 4-тӥ интые кылиз. Со понна воргоронъёслэн шудонзы азьланьтӥське на, соос полуфиналэ шедемын. Фигуристка Алина Загитова. 21-тӥ феврале фигуристъёс кужымзэс мертазы вакчи программаын, шумпотоно, Алинамы, котькинлэсь трос - 82,92 - балл люкаса, дуннелэсь рекордзэ выльдӥз. Чидатэк витиськомы произвольной программаез, со луоз 23-тӥ феврале. | Улон-вылон |
Виталий Пронин Мурманск улосысь вормонэн бертӥзы Удмуртиысь куасэн бызьылӥсьёс. 70 иськеме бызьылонъя сверхмарафонын нырысетӥ интые потӥз Константин Главатских, кыкетӥ интые - Александр Уткин, куинетӥ интыез утӥз Мордовиысь Рауль Шакирзянов. Удмурт шаерысь мукет спортсменъёс - Николай Хохряков но Дмитрий Япаров, жаляса верано, вормисе потэмъёс радэ ӧз шеде: нырысетӥез 8-тӥ интые кылиз, кыкетӥез 24-тӥ луиз. Ӵошатскон кыстӥськиз ог 4 час ӵоже.Елена Тугашова Туспуктэм: росяма.рф Теги: куасэнбызьылон спорт | Спорт |
Виталий Пронин Россилэн нуналыныз ӵош 12-тӥ июне Ижкар пусъёз на вордскем нуналзэ. Таин валче шоркарын уно ужрадъёс чакламын. Соос кутскозы азьлапал ик. 10-тӥ июне быдэс нунал ӵоже городысь азбаръёсын ортчозы шахматэн шудонъя вожвылъяськонъёс, кырӟанъя фестивальёс, нылпиос понна шудонъёс радъямын луозы.11-тӥ июне быдэс нунал ӵоже городысь ёросъёсын радъяськозы спорт фестивальёс, концертъёс, мастер-классъёс но трос мукет.20.00 - Михаил архангеллэн соборез азьын кырӟалозы Удмуртиысь но Ижысь тодмо хоръёс.12-тӥ июне 9.00 - А. Дерябинлэн синпелетэз азе сяська тугоко валён.10.00 - «Пыраклы Россиен» монумент азьын Россилэн нуналызлы сӥзем сӥё-дано ужрад.10.00 - Правительство сьӧрысь площадкаын ужаны кутскоз Тазалыклэн урамез.10.00 - Правительстволэн юртэз мышкысь ротондаын «Ижевск - нылпиослэн городзы» программа.11.00 - П. Шуваловлэн сквераз (город администрация вӧзын) сӥё-дано ужрад.11.30 - Иж городлэсь Данъян пулзэ усьтон.13.00 - шоркар администрация азьын быдэ вуымтэослэн скутерен ворттылонъя вожвылъяськонзы.13.00 - Кызьпу арамаын удмуртъёслэн Гербер шулдыръяськонзы.13.00 - велопарад, старт сётӥське Шор площадьысен, йылпумъяське С. Киров нимо парк дорын.13.00 - зоопаркын концерт, вожвылъяськонъёс, мастер-классъёс.14.00 - М. Горький нимо паркын «Городлэн нуналыз» шулдыръяськон программа.14.00 - «Аксион» культурая юртын Ижлэсь дано гражданъёссэ сӥлы карон, Москваысь кунолэн Стас Пьехалэн концертэз.14.00 - С. Киров нимо паркын футболъя чемпионатэз учкисьёслы фан-зонаез усьтон.14.00 - Шор площадьысь Ижиклэн скульптураез дорын «Нациослэн куаразы» площадка, ортчозы мастер-классъёс, этнодискотека, калык шудонъёс.14.00 - Шор площадьын «Экты, Россия!» флешмоб.21.10 - Шор площадьысь валтӥсь сцена вылын концерт сётоз Стас Пьеха.22.30 - фейерверк.Элина Кумачева Теги: Ижкар кытынкумар | Улон-вылон |
Виталий Пронин 7-тӥ-9-тӥкуарусёнэ Ижевскын ортчоз «Читай,Ижевск!» фестиваль. Ужрадэз радъяло городлэн администрациез библиотекаосын валче. Книгаосты лыдӟыса но тунсыко адямиосын вераськыса, фестивале пыриськисьёс вуылозы 7 пӧртэм дуннеосы! «Читай,Ижевск!» туэ нырысьсэ ортчоз Кировпарклэн фан-зонаяз, озьыен, кылем арынсярысь, ужрадэ эшшо но тросгес калыклыктыны быгатоз. Туэ дорамы лыктозы тужтодмо но кема возьмам писательёс: МаринаМосквина, Майя Кучерская, Евгений Чеширконо Дмитрий Воденников - соос ортчытозымастер классъёс. Ужалозы на пӧртэмлыдӟиськон рядъёс. Асьме издательствооссяна, куное вуозы Москваысь нокнигапоттонниос. Ужрадэ пыриськыны ноаслэсьтыз дэмланъёссэ ӵектыны быгатэкотькудӥз. -Туэ пӧртэмесь но пайдаё луись площадкаосужалозы, - шуэ Ижкарысь огъя библиотечнойсистемаен кивалтӥсь Светлана Гусева.- Кылсярысь, мылкыд карисьёс, мастер-классъёсыпыриськыса, быгатозы коньдон ужпумъёсъятодон-валанзэс будэтыны. Дуннеезкотыръясьёсты кылзыса, тодыны, кызьылуэ дунтэм шутэтскыны но трос мукетлайфхакъёсын тодматскыны. Мылкыдкарисьёслы вань луонлык дышетскыныпулэсь шырчиккаръёс, тусьёс но мукетпӧртэм арбериос лэсьтыны. Оглом 3 нуналкуспын 100-лэсь трос ужрадъёс ортчозы.0+ Любовь Михайлова | Иворъёс |
Виталий Пронин Одӥг мандатъем округъёсъя азьпал радэ потӥз Историяя, кылъя но литературая Удмурт институтлэн кивалтӥсез Алексей Загребин.Арнянуналэ ортчизы «Огъя Россилэн» праймеризэз - калык куаразэ сётӥз Кун Думае быръёнъёсы ӵектоно кандидатъёс понна. Куара сётонэ пыриськиз 100 сюрс адями (бырйисьёc пӧлысь 8,8 процентэз). Та дырлы лыдъямъя-чотамъя тужгес но трос куара люказы Кун Думалэн Тӧроезлэн воштӥсез Андрей Исаев, Удмурт Элькунлэн Тӧроезлэн но Правительстволэн администрациенызы кивалтӥсез Андрей Гальцин но Кун службая но калык хозяйствоя академилэн Удмуртиысь ёзэзлэн директорез Алексей Шепталин - таос ӵектӥсько партилэн списокезъя.Нош одӥг мандатъем округъёсъя азьпал радэ потӥзы Историяя, кылъя но литературая Удмурт институтлэн кивалтӥсез Алексей Загребин но Кун Кенешысь Экономикаын политикая, промышленностья но инвестициосъя ялан ужась комиссилэн кивалтӥсез Валерий Бузилов.Праймеризлы йылпумъянъёс лэсьтэмын луозы 25-тӥ мае.Елена Тугашова | Улон-вылон |
Виталий Пронин Дэбес спортсменъёслы люкалоз 26-тӥ куартолэзе. Таӵе ӵошатскон Дэбес черкогуртын дасо аръёс ортчытӥське ни. Туэ отчы пыриськыны мылкыд каремзэс ивортӥзы ини Самара, Санкт-Петербург но Москва улосъёсысь спортсменъёс. Нылкышноос 8 иськем, воргоронъёс 12 иськем бызьылозы. Ужрад ортчоз Карасмешка гурезьын. Куно пумитаны быдэс ёросэн дасясько. Кылем суббота нуналэ ёрос администрациын но спортъя школаосын ужасьёс та гурезь котырын утялтӥськон ортчытӥзы, нош таяз шутэтскон нуналъёсы отчы вуыны кулэ санэпидемстанциын ужасьёс, спортсменъёслэсь бызьылон интызэс лемтэйёслэсь но шыръёслэсь пазялозы. | Улон-вылон |
Виталий Пронин Нылпиослэн правооссыя оскем мурт Ольга Авдеева.Шаерамы 327 сюрс пиналъёс будо. Кыӵе шуг-секытъёслэсь соосты утёно, вераз нылпиослэн правооссыя оскем мурт Ольга Авдеева. Шаерамы нылпиослэн правооссыя оскем мурт 2010-тӥ арысен гинэ ужаны кутскиз ке но, дораз вазиськисьёслэн лыдзы 4 сюрслэсь ортчемын ни. Сюлмаськытӥсь юанъёсынызы ӵемгес вазисько Ижевск но Сарапул городъёсын, Сарапул но Дэри ёросъёсын улӥсьёс. Анай-атайёслы визь-кенеш сётэм сяна, нылпиослэн правооссыя оскем мурт кенеше юрттэт курыса вазиськем пиналъёсын но. - Мон доры котькуд адями - пичиез но, бадӟымез но - вазиськыны быгатэ, ужало пӧсь телефонъёс, - шуэ Ольга Авдеева. - Эн кышкалэ, жингыртӥсьёслэсь ним-тулзэс ум шараяське, верам адресъёсъя одно ик эскерыны потаськомы. Тау кариськомы сак синмо но пелё бускельёслы: ялан бӧрдӥсь пиналъёс пумысен иворто. Кылем ар куспын анай луон правоез таламын 463 муртлэн, эшшо 126 анайлы ӝыны ар ӵоже тупатскыны луонлык сётэмын, 35-езлы пиналъёсыз берыктэмын вал. Жингыртӥсьёс трос. Кылем ар куспын 194 эскерон радъямын. 13 семья учётэ султытэмын, 3 семьяысь нылпиоссы таламын, 18 анай-атайёс кыл кутытон улэ кыскемын. 7 пинал ассэ ачиз быдтӥз, 3 нылпи, йырез усыкмытӥсь арбериосын герӟаськыса, улонэныз люкиськиз, 3-ез, ӝужыт коркаысь усьыса, кулӥз, 1 пинал тылын ӝоказ, 1-зэ ток шуккиз, 1 пинал вуэ выйиз. Со сяна, 58 пинал сантэмамын. - 96 процентаз учыръёсы нылпиосты сантэмало тодмоос, сюратайёс, матысь ӵыжы-выжыос, - шуэ Ольга Авдеева. - Одӥгаз учырын нылашез 3 ар сантэмаса возем сюратаез. Дышетӥсьёслы, бускельёслы, эмъясьёслы сакгес кариськоно. Ольга Авдеева: Тау кариськомы сак синмо но пелё бускельёслы: ялан бӧрдӥсь пиналъёс пумысен иворто. Востэм пиналъёсын артэ сьӧраз ортчем нылпиос но трос. Кылем ар куспын быдэ вуымтэос 850 йыруж лэсьтӥзы, со пӧлысь 177-ез лэсьтэмын кудӟем йырын. Адями виён учыръёс но пусъемын, 271 мурт выльысь йыруж лэсьтэмез понна ӝегатэмын. Быдэ вуымтэ йыртэмасьёс понна кылем ар пумын Ижын выльысь усьтэмын вал нимысьтыз центр. 4 толэзь куспын отчы вуылӥзы ни 38 покчи йыртэмасьёс. Оскем потэ, та нылпиослэн улон шоры учконзы одно ик умой пала воштӥськоз шуыса. Озьы ик Ольга Авдеева кӧня ке кыл вераз Ростов-на-Дону городын ортчем Россиысь нылпиослэн правооссыя оскем муртъёслэн съездзы сярысь. Оскем муртъёс законэ куд-ог воштонъёс пыртыны ӵектӥзы. Кылсярысь, та вакытэ 15 аресъем пиналъёсты кужмысь эмъяны но нылпи сюрон учыр дыръя аборт лэсьтытыны уг луы. Ольга Леонидовна верамъя, та лыдпусэз, пе, 17-18 аресозь будэтоно вал. Оло, югдур пичи ке но умой пала воштӥськысал. Пӧсь телефон: 8 (3412) 57-10-49, 57-10-27 Валентина Емельянова Туспуктэм: udmur.rfdeti.ru Теги: Нылпиос семья утён | Улон-вылон |
Виталий Пронин Вань мылкыд карисьёс партаос сьӧры пуксёзы 3-тӥ куарусёнэ 13 часын. Ижын Быдӟым Вормонлы но Быдӟым Атыкай ожлы сӥзем диктантэз гожтозы 15 интыосын. Диктант гожтӥсьёс 25 юанъёслы валэктон сётозы. Соослы синпель кузьым дасямын - со “Правда” газетлэн Вормон Нунал бере, 1945-тӥ арын 10-тӥ куартолэзе, потэм номерез. Нырысетӥ полосаын печатламын Иосиф Сталинлэн вазиськонэз. Озьы ик отысь лыдӟыны луоз Великобританиысь премьер-министрлэсь Уинстон Черчилльлэсь но США-лэн Президентэзлэсь Гарри Трумэнлэсь ӟечкыланъёссэс. Ижысь кыӵе интыосын луоз гожтыны Быдӟм Вормонлы сӥзем диктантэз? 1. М.Т. Калашников нимо музейын. Бородинлэн ульчаез, 19-тӥ юрт. 2. Шор площадьын. 3. С.М. Киров нимо паркысь фан-зонаын. 4. Драгунов пыӵал лэсьтӥсьлэн сквераз. 5. Калашников академиын. М. Горькийлэн урамез, 159-тӥ юрт. 6. Ижкарлэн администрацияз. 7. Удмуртиысь йӧскалык музейын но солэн азбараз. 8. Библиотекаосын: ►Йӧскалык библиотекаын ► Удмурт кун университетлэн библиотекаяз ► И.А. Наговицын, И.Д. Пастухова нимо библиотекаосын ► Л.Н. Толстой нимо библиотекаын ► В. В. Маяковский нимо библиотекаын ► Ф.И. Васильев нимо библиотекаын ► Н.А. Некрасов нимо библиотекаын. | Лулчеберет |
Виталий Пронин Пичи Пургаысь ДОСААФ-ен кивалтӥсь А. Мельникова.Пичи Пурга ёросысь ДОСААФ-ын ужасьёс 2 полэс шумпотонэн пачылмемын - соос выль юртэ пыризы но юбилейзэс пусйыны дасясько. Со сярысь кенешиськом Пичи Пургаысь ДОСААФ-ен кивалтӥсен Анна Мельниковаен. - Анна Александровна, выль юртэныды сяна, тӥледыз ӟечкыланы кулэ, дыр, юбилейёсыныды.- Озьы. Али гинэ, 23-тӥ толшоре, Россиысь ДОСААФ-лы 90 ар тырмиз. Нош ДОСААФ-лэн ёросысьтымы ёзэз усьтӥськем дырысен 50 ар ортчиз. Асьмелэсь юбилеймес кылем арын пӧртэм мугъёсъя ортчытыны ӧм быгатэ. Малпаськом туэ Россиысеныз ӵош карыны. Удмуртиысь вань ДОСААФ но автошколаос понна бадӟым ужрад ортчыны кулэ южтолэзь котырын Пероггуртысь патриотической клубын. Ужрадэ вылӥ кивалтӥсьёс но лыктыны малпало.- Таӵе чебер, туала куронъёсъя пуктэм вӧл-вӧл выль юртэ пыремдылы шумпотӥськоды, дыр?- Кин ӟечезлы шум уз поты! Та нуналэз ми кема возьмамы. Талэсь азьвыл ужамы пулэсь лэсьтэм ӟоскыт интыын, вуж ни вал со. Одӥг липет улэ интыяськемын вал магазин но, парикмахерской но. Адямиос отысь ӧз бырылэ. Табере интымы котьмарлы тырмыт - водительёсты дышетон классъёсмы 2, вӧл-вӧлэсь соос, 30 адями тэрымонэсь.Вазен ДОСААФ-ёс котькуд ёросъёсын сямен вал. Ай 3-4 ар талэсь азьло 13 районъёсын возиськизы на. Туннэ нуналлы республикаямы ваньмыз-ӧвӧлэз 8 ДОСААФ-ёс кылемын.ДОСААФ-ёс пӧлын ми арысь аре нырысетӥ интые потаськом. Вормонъёсмы шӧдскымонэсь: водительёсты дышетон понна машинаосмес выльдыны быгатӥм, милям соос 5. Басьтӥмы ноутбук, 4 компьютер, проекторен экран но тренажёр. Тренажёр одно ик милемлы кулэ, со дышетон программая чакламын. Машина руль сьӧры пуксемзылэсь азьло дышетскисьёсмы одно ик тренажёр сьӧрын пукыны кулэ. Эмчилэн урокъёсаз манекен сылэ. Со вылын дышетскисьёс сюрес вылын шуге-леке шедем муртлы нырысетӥ юрттэт сёто. Классъёсын, ульчаын сямен ик, светофоръёсмы сыло. - Озьыен, тӥ, возиськыны быгатэм гинэ ӧвӧл, азинскиськоды но... - 50 ар талэсь азьло кылдытэм организациез нокызьы но ворсаны сётыны кулэ ӧвӧл. Быгатэммыя ужаны тыршиськом, милям филиал радэ выжеммы уг поты.Ми ӵош ужаськом, пӧртэм ужрадъёс ортчытъяськом ёрос администрациен, егитъёсын ужанъя отделэн но спорткомитетэн. Арлы быдэ толшор толэзе куасэн бызьылонъя но ыбылӥськонъя ӵошатсконъёс ортчытъяськом. Туэ но соос милям вал ини. Ӵошатсконэ пыриськыны мылкыд каро школаын дышетскись нылпиос но, егитъёс но, арлыдоос но. Со милям туж тунсыко ортче. Одӥгзэ но куас вылэ султэм муртэ синпель кузьымтэк ум кельтӥське.Юн кусып возиськом ёрос военкоматэн. Призыв дыръя соос монэ комиссие пукыны ӧтчало. Армие кошкись пиослы сӥзьыса, тулыс но сӥзьыл бадӟым ужрадъёс радъяськом. Со сяна, бадӟым классъёсын дышетскись нылпиосын военно-патриотической ужрадъёс ортчытъяськом, доразы потаськом. Трос саклык висъяськом водительёсты дышетонлы.Коллективмы бадӟым ӧвӧл. Валтӥсь бухгалтермы Екатерина Петрова та удысын кема тырше ини. Сюрес вылын ворттылонъя правилоосты но машиналэсь кызьы ужамзэ валэктэ Сергей Емельянов. 3 водительёсмы вань: Дмитрий Титов, Алик Нафиков но Дмитрий Тронин, соос курсантъёсты машинаен ворттылыны дышето. Со понна юри Можга каре ветло, отысь автошколалэн автодромаз ворттыло. Вань милям асьмелэн но автодроммы, но со туала куронъёслы уг тупа ни, вужмиз. Городын сюресъёс но светофоръёс уно ук, тодон-валан басьтыны отын трослы пайдаёгес. Дышетскисьёсмы экзаменъёссэс Можгаын сёто. Котькудаз экзаменэ ачим но ветлыны тыршисько.Медицина люкетэз нуэ Роза Терликова. Со ми дорын дасо аръёс ужа ини.Мон ДОСААФ-е 25 ар талэсь азьло вуи. Нырысь-валысь валтӥсь бухгалтер луыса ужай. Табере 17 арзэ ини кивалтӥсьлэсь биньгозызэ валтӥсько.- Араз кӧня адямиез водителе дышетӥськоды?- Одӥг кадь уг луы. Куддыръя мылкыд карисьёс туж трос люкасько, 30-лэсь но ортче. Нош али 18 адями тодон-валан люка. Дышетскисьёсмы, мукет автошколаосын сямен ик, 3 толэзь дышетскыса, право басьтыны быгато. Оглом вераса, ми дорын араз 150-180 адями тодон-валан люка.Кутӥськом 17 арессэс тырмытэм пиосты но нылъёсты. Тодон-валан сётӥськом понедельнике, вторнике но среда нуналъёсы ӝытазе, уж бере, 18 часысен 21 часозь. Юбилеенымы валче али дышетскон дун кулэстэмын.Любовь Тихонова Теги: ПичиПурга | Улон-вылон |
Виталий Пронин Кияса ёросысь Юрмалай черкогуртысь нылпи садэ 5 гуртъёсысь пиналъёс ветло. Соосты визьнодало адӟем карымон нылкышноос. Кияса ёросысь Юрмалайысь садын нылпиос пӧраны дышетско.Туспуктӥз Туспуктӥз Светлана ТИХОНОВАСад школаен одӥг липет улын интыяськемын. Татчы ветло, Юрмалайысь сяна, Кумырсаысь, Куӵосысь, Вужгуртысь, Починкаысь ӟуч но удмурт пиналъёс. Соосын быгатыса ужало визьнодасьёс Светлана Тихонова, Лилиана Фомина но юрттӥсьсы Елена Крюкова. Светлана Александровна трос нылпиё семьяын будэмын. Юрмалай школаез йылпумъяса, мынӥз Сарапулысь дышетӥсьёсты дасянъя техникуме. Ӝоген вордскем гуртаз, Куӵосэ, бертӥз. Бӧрысь эшшо тодон-валан люказ на Удмурт кун университетысь правоя, социальной управлениея но кышкытлыклэсь утиськонъя факультетын. Трос аръёс ӵоже Юрмалайысь нылпи садэн кивалтэ ни. Нош Алнаш ёросысь Кузёбай гуртысь Лилиана Фомина йылпумъяз Удмурт кун университетысь удмурт кылосбуръя факультетэз. Л. Фомина бадӟым саклык висъя нылпиослэсь вераськонзэс волятонлы, кылтӥрлыксэс узырмытонлы, вордӥськем музъеммес гажан мылкыд пыӵатонлы. Трос тунсыко ужрадъёс ортчыло нылпи садын. Татысь ужасьёс бадӟым сак-лык висъяло нылпиослы анай кылзэс яратон мылкыд пыӵатонлы. Ӵемысь удмурт ужрадъёс ортчытъяло, удмурт сям-йылолъёс, калык сярысь фильмъёс возьматъяло. Тани берло анай-атайёсты но пиналъёсты люказ удмурт нылкышно дэремлы, чеберъяськонъёслы сӥзем ужрад. Мумы-бубыос но тэшкылиос отчы, чебер пӧрмытскыса, вуизы, кибашлыос асьсэ ужъёссэс возьматӥзы. Кин гын сапег гындэ, мукетыз дӥськут вуре, чильпаське, керттӥське. Анай-ёс семьяязы утиськись уксё-тӥрлыкъёсынызы тодматӥзы, веразы удмурт пужыос, соослэн пуштроссы, буёлъёслэн мар возьматэмзы сярысь. Садике ветлӥсь ӟуч пиналъёс но удмурт сям-йылолъёсын тодматско, удмурт кырӟанъёс быдэсто, экто. Ӵемысь гинэ нылпиос вуыло школа бордын усьтэм музей сэреге. Сое кылдытӥз библиотекарь Амполинария Куликова. Юрмалай садысь нылпиос арлы быдэ быгатонлыксэс возьмато но устоосыз луо ёросамы ортчылӥсь «Пичи чеберай но батыр»вожвылъяськонын, кӧня ке пол элькун сцена вылысен но асьсэ сярысь веразы ни. Кияса ёросысь «Удмурт Кенеш» огазеяськонэн радъям конкурсъёсы ӵемысь пыриськыло, кылсярысь, кылем арын «Удмурт кылын, удмурт сямен!» ёрос вожвылъяськонын Степан Парфёнов но Оксана Голубкова нылпиос но садэн кивалтӥсь Светлана Тихонова 1-тӥ инты басьтӥзы. Со сяна, «Пичи тэшкылиос» ансамбленызы адӟем карымон луэмзэс возьматӥзы, «Мынам Удмуртие» телеканаллэн «Ёрос кизили» вожвылъяськоназ пыриськыса. Нылпи сад ӟеч кусып возе школаен, татысь дышетӥсьёсын ӵош ужрадъёс ортчытъяло, куное 1-тӥ классысь пиналъёсты ӧтчало, асьсэос но школае ӵем гинэ вуыло. Светлана Тихоновалэн 25 ар ӵоже ужамез пусъемын Дышетонъя но наукая министерстволэн Данъян грамотаеныз, вылӥ категориен специалист Юрмалай поселенилэн депутатэз луэ. ________ Марина МОРЯКОВА Кияса ёрос, Вуж Салья гурт | Иворъёс |
Виталий Пронин Со сярысь толон Кун Кенешлэн сессиез дыръя ивортӥз депутат Сергей Буторин. Тодады вайытомы, 2-тӥ куарусёнэ КПРФ-лэн пресс-конференциез ортчиз. Отысь кужмысь уллязы Россиысь журналистъёслэсь союззылэсь ёзчизэ Илья Кузьминэз. Со ужрадэ аккредитация ортчемын, дырыз дыръя лыктэмын вал. Озьы ке но, конференция азьын сое уллязы, кызьы вера ачиз журналист, вӧсь но каризы. Со соку ик травматологие ветлӥз, полицие вазиськиз. Та учырез Удмуртиысь журналистъёслэн союззылэн председателез Елена Капитоненко синйылтытэк ӧз кельты, эскеронъёсты йылаз-пумаз вуттыны кыл сётӥз. УД Теги: журналист КунКенеш союзжурналистовроссии союзжурналистовудмуртии | Иворъёс |
Виталий Пронин Кияса ёросысь Тавзямал гуртысь фермер Фердинат Мазитов котькуд гектарысьтыз туэ басьтӥз 22 центнер чабей. Фермерлэн вань мылкыдыз пудо но уськытыны. Тэк сыло уго азьвыл «Мушаковский» совхозлэн гидъёсыз.Ёросысь мукет фермеръёслэн асьсэлэн сюлмаськонзы. 4 крестьян-фермер хозяйствоос йӧл поттон бордын тыршо. Ортчем аре тани Вуж Сальялась П. Петров скаллы быдэ 5000 кило йӧл кыскиз. И. Чирков но С. Вострецов фермеръёслэн скал кыскисьёссы озьы ик бере уг кылё. Соос но Кияса ёросын азьветлӥсьёс луо.Геннадий Парфёнов. | Иворъёс |
Виталий Пронин Шаерамы 1 сюрс 56 тонна ю тысь калтэмын ни, гектарысьтыз 25,4 центнер потэ.Кыӵе шуг-секытъёсын пумиськизы гуртоос берло ӝыны ар ӵоже? Мае возьмало азьланяз, марлы оско? Та пумысен вераськизы Гурт удысъя но сиён-юонъя министерстволэн паськытатэм кенешонэз дыръя. Ужрадэ пыриськиз Удмуртилэн Тӧроезлэсь ужзэ быдэсъясь Александр Бречалов.Сюдӥськом муртъёсты ноШаерысьтымы гурт удысын тырше 47 сюрс адями. Ӟеч тыршеменызы, соос Россиысь 70 улосэз йӧлын сюдыны быгато. Россиысь улосъёс пӧлын йӧл кысконъя Удмуртия 3-тӥ интыын, азьпалан Татарстан но Краснодар.- Йӧл кысконэз 2020-тӥ арын 1 миллион тоннаозь вуттыны чакламын, - пусйиз гурт удысъя но сиён-юонъя министрлэсь ужзэ быдэсъясь Александр Прохоров. - Та бордын туннэ 298 пӧлысь 232 хозяйство но 194 фермеръёс ужало. Азинскыны луонлыкъёс вань, угось йӧл поттон заводъёс быгатэмзылэсь 60 процентлы гинэ ужало.Со понна, пе, бусыосты паськытатоно, фермаос ӝутонэз азинтоно. Миым 49 ферма, эшшо 45 кунян возён гидъёс, мукет чыры-пыры объектъёс ӝутэмын. Озьы пудо уллё 1 сюрс 200 скаллы йылтэмын.- Туэ но 22 выль ферма пуктэмын ни, эшшо 8 вужзэ тупатъямын, - азинтӥз веранзэ А. Прохоров. - Озьы 2 сюрс 50 скал басьтыны но соосты гидэ пыртыны луонлык кылдӥз. Туннэ шаерамы кысконо скалъёс 117 сюрс 188 лыдъясько. Гуртоос азе ужпум пуктэмын уллёез эшшо 2 сюрс 812 йырлы будэтыны. Со понна эшшо 96 объект ӝутоно.Александр Аркадьевич гуртоос азе мукет ужпум но пуктӥз: ӟеч выжыысь пудо вордонъя хозяйство луон сярысь сюлмаськоно. Туннэ шаерысьтымы 42 предприятие племенной лыдъяське, татын 33 сюрс 98 скал вордо.Зэм, зоро куазь йӧл кыскон вылын шӧдӥськытэк ӧз кыльы. Туэ 6 толэзь ӵоже 353 сюрс 851 тонна йӧл басьтэмын. Кылем арынлэсь со 4,7 процентлы гинэ трос, нош чакламын вал 5,5 процентозь йылэтыны. Ӟечлыко сиён дасяны быгатӥмы ке, 670 сюрс килограмм йӧл кыскыны пӧрмытомы. 3-тӥ августлы котькуд йырлы шорлыдын 17 центнер пудо сиён дасямын. Таин валче котькуд йырлы 30 центнер сиён дасяны косэмын.- Туэ ю тысь ӟеч люкаськыны кулэ. Зэм, куазь уродэн жуг-жагез трос, соин но уноез зерносенажлы кошкоз. Нош кидыс сярысь, бусыосты толлы дасян пумысен сюлмаськоно. Чакламын вал куд-ог ляб хозяйствоосты юнъёсыныз огазеяны.- Зэм, туннэ таӵе вамышлы огез но хозяйство дась ӧвӧл на. Но азьланяз та ужпум борды басьтӥськытэк нокызьы уз луы. Со гинэ юрттоз удысэз азинтыны, - шуиз Александр Прохоров.Производствоез выльдон понна ужало олокыӵе но федерал программаос. Зэм, куддыръя отчы пыриськеммы уг луы - улосмылы уг тупало. Уноез программаос кылдытэмын Кубань но Татарстан дэмламен. Но сыӵе программаос кылдытон но ӵектон борды асьмелы басьтӥськыны кулэ, пе.- Россиысь гурт удысъя министрен Александр Ткачёвен кенешимы, асьмелэсь программамес адӟытомы шуыса. Возьмасько ӵектонъёстэс, - вераз Александр Бречалов.Удмуртилэн Тӧроезлэсь ужзэ быдэсъясь дась луэмзэ вераз производствоез выльдонъя программаос, луонлыкъёсъя карта кылдытон, хозяйствоослы пичи процентъем кредитъёс висъян пумысен банкъёсын ужаны.Тыл понна нюръяськонТуннэ шаерысьтымы вань хозяйствоос пӧлысь ог 10-эз гинэ быгатэ кредитъёстэк но субсидиостэк ужаны.- Куд-ог гуртъёсын газ но, медпункт но, школа но, сюрес но вань. Но егитъёс хозяйствое ужаны уг кылё. Бадӟым уждун утчаса, мувӧй поттӥсьёс, газ кыскисьёс дӥне интыясько. Отын кадь бадӟым уждун тырон понна хозяйствоосын выльдӥськон ортчытоно. Асьмелэн тысь куасьтон но шертон комплексъёсмы гинэ но 1970-тӥ аръёсы пуктэмын, - шуиз Шаркан ёросысь «Восход» хозяйствоен кивалтӥсь Анатолий Хохряков. Миым 49 ферма, эшшо 45 кунян возён гидъёс, мукет чыры-пыры объектъёс ӝутэмын.Азьвыл кыӵе ке ужпумъя ёрос администрацие вазиськыны но шуг-секытысь потыны луэ вал - али таӵеез ӧвӧл. Югдурез вырӟытон понна ӵемысь шаермылэн палэназ вамыштыны кулэ. Анатолий Хохряков верамъя, ферма пуктон понна сисьмыны кутскем, нокинлы кулэтэм тыл юбоез утялтон понна гинэ но проект гожтоно, эскеронъёс пыр потоно. Со понна ичизэ 1 толэзь кошке. Эшшо ке Нижний Новгородэ яке Москвае вазиськыны кулэ.Можга ёросысь Татьяна Романова 2012-тӥ арысен, фермер кариськыса, Бадӟым Уча котырысь 470 гектар вылын ю тысь но пудо сиёнлы мынӥсь культураос будэтонэн выре. Ужаны быгатэмзэ дунъязы, азинскыны 2 миллион грант сётӥзы. Артэ ужась «Россия» хозяйстволэсь азьвыл гужем лагерезлэсь кылем лапассэ выльдыса, отчы пудо пыртӥз вал. Туннэ фермерлэн 220 сюро таза пудоез ни. Со пӧлысь кысконо скалэз - 78. Йӧл кысконзы йылэ, урожайзы будэ. Луонлыкъёссы вань шуыса, эшшо огпол конкурс пыр потӥзы, 5 миллион манет тыр грант утӥзы, скалъёссэс 200 йырозь будэтыны малпаса, выль гид ӝутӥзы. Но гид вӧзтӥ ик тыл юбоос кошко ке но, отысь тыл басьтэмзы уг луы. Можгаысь электросетиын ужасьёс фермае ез кыскон понна 1,5 миллион манет куро. Татьяна Романова понна со туж дуно. Соин ик гидзэ генераторен ужатоно луэ. Валамон ни, напряжение бадӟым бере, со ӝог тӥяське, тыл кысылэ, скалъёсты кыскыны-сюдыны шугъяськылоно. Тазьы ужаны мылкыдэз быдтыны капчи, шуэ фермер.Александр Бречалов югдурез котыр ласянь эскерыны косӥз. Будэтӥз: элькун кивалтэт но гуртоос ог-огзылы юрттыны мед быгатозы шуыса, ог-огзы азьын быдэсак шара луыны кулэ. Бусыос пашмо на жаг турынэн - Дэри ёросын гинэ соос 200 сюрс гектар люкасько.- Нокинлы номыр уг сӥзьы, - вераз вылӥ кивалтӥсь. - Угось ум тодӥське, кыӵе югдур луоз бюджетэн. Казнаын 5 миллиард манет дефицит. Гурт но калыкез улон-вылонын утён удысъёсты йӧтылытэк, куд-ог министерствоослы чакланы косэмын, кытын кызьы шымыртӥськыны луоз. Али асьмелы утчано луонлыкъёс, кытчы келяны быгатом сиён-юонмес но мукет продукцимес. Кылсярысь, кенешонъёс нуисько мороженоймес Китае вуттон пумысен.Сюрес куронГуртоосты сюлмаськытэ на жуг-жаген югдур. Дэри ёросысь «Путь Ильича» хозяйствоен кивалтӥсь Пётр Чувашев верамъя, адямиос жуг-жагзэс бусые кисьто. Вань бусыосты кенерен уд котырты, котькытчы чакласькисез но уд пукты, шуэ. Туннэ гуртъёсысь жаг поттонлы сӥзем программа вань ке но, со уг ужа. Гуртоос уго дунын мешок басьяны дышымтэ на.Бусыос пашмо на жаг турынэн - Дэри ёросын гинэ соос 200 сюрс гектар люкасько. Калыклэсь пайёссэс уго перекупщикъёс басьтӥзы, отӥяз вузалозы но уксё поттозы шуыса. Отчы хозяйствоосты пырыны уг лэзё. Озьы гыроно-кизёно музъемъёс аналмо.Секыт югдуре вуэмын федерал трассаос котырын ужась хозяйствоос но. Уката ик бусыоссы сюреслэн мыд-мыд палаз пуксемын ке. Бадӟым техникалы алэмын огысьтыз мукетаз бусые федерал трасса вамен потыны. Кылсярысь, Эгра ёросысь «Зура» агрокомплекс таин сэрен штрафъёс тыроно луиз ни. Нош урожаез бусые уд кельты. Техника кымалскыны но быгатоз: трасса вылысь бусые васькон интыос лэсьтымтэ. Ижысь выль басьтэм комбайнэз гуртозь вуттон понна но пропуск кулэ, соиз толэзь лэсьтӥське. Техника вуытозь, сӥзьылэд матэктоз. Таин сэрен Транспортъя но сюрес хозяйствоя министерствоез косэмын пропуск сётъянэз ӝогомытыны, федерал трасса вылысь бусые васькон интыос лэсьтон сярысь сюлмаськыны.Елена Сараматова Туспуктӥз А. Горбунов | Иворъёс |
Виталий Пронин Кияса ёросысь Карамас-Пельга муниципал кылдытэтлэн йырыз Г. Бигбашев.Кияса палъёсысь Карамас-Пельга муниципал кылдытэт ёросын одӥгез азьмынӥсез луэ. Солэн вормонъёсыз, шумпотонъёсыз но шуг-секытъёсыз сярысь вера кылдытэтлэн йырыз Григорий Бигбашев.- Кияса ёросысь Карамас-Пельга муниципал кылдытэтэ 3 гуртъёс пыро: удмурт Уддяди (Карамас-Пельга), со ик луэ муниципал кылдытэтлэн центрез, бигер Байсар (Байсары) но пор Уськыр (Унур-Киясово). Та гуртъёсын улӥсьёслэн огъя лыдзы - 660 мурт, - шуэ Григорий Романович. -Уддядиын вань выль школа, нылпи сад, туала куронъёсъя пуктэм ФАП, Удмурт лулчеберетъя центр, клуб но лавкаос - отын ик ужало куд-огез гуртоосмы. Байсар но Уськыр - пичиесь, со гуртъёсын улӥсьёс уксё потто мукет интыосын. Тросэз ужаны Киясае ветло. Ярам, ёрос центр милесьтым кыдёке интыяськемын ӧвӧл: Уддядиысен Киясаозь 7 иськем. Уж ӧвӧлэн тросэз егитъёс кошко городъёсы.Кылем арын производствоен югдур уродмиз, малы ке шуоно вань скалъёсыз быдтӥзы, лейкозэн висё шуыса. Но «Кияса» агрокомплекслэн кивалтӥсьёсыз оскытӥзы, туэ выльысь ваньзэ берыктозы шуыса. Выльдӥськозы фермаос, отчы ваёзы 1000 йыр скал. 50 пала мурт уже интыяськыны быгатоз.- Карамас-Пельга муниципал кылдытэт - одӥгез азьмынӥсез. Кылсярысь, 2013-тӥ арын со Кияса ёросын «Устоез муниципал кылдытэт» нимын, нош тӥ «Муниципал кылдытэтлэн устоез тӧроез» нимын пусъемын вал. Кыӵе ужъёсты понна данъязы?- Вожвылъяськон ёросамы арысь аре ортчытъяське, солэн трос куронъёсыз. Лыдэ басьтӥсько поселенилэн пӧртэм вормонъёсыз, азинсконъёсыз. Азьвыл аръёсын ӵошатыса, гуртъёсын улон одно ик умойгес луыны кулэ.Ми та вожвылъяськонын ӧй вормысалмы, калыкен огкылысь ӧй ужасалмы ке. Гуртоосмы туж вазиськисесь, котьку юрттыны дасесь. Субботнике-а, концертэ-а чортӥськод - дэмен вуо. Соиз ласянь каньыл ужаны. Туж мыло-кыдоесь мӧйыосмы - огезлэсь но ужрадлэсь кылемзы уг поты, ӵошатсконъёсы гинэ но асьмелэнъёс понна висьыны потало.Кылем арын ми пыриськимы благоустройствоя элькун конкурсэ но 400 сюрс манет утӥмы. Соин басьтӥмы нылпи площадкалы арбериос, сяська мерттыны посуда, но ар пумозь соосты пуктыны ӧм вуттэ, туэ лэсьтомы. Кылеменыз уксёен урамъёсамы валэктӥсь табличкаос, иворен стендъёс юнматъямы, урамъёсмес югдытӥмы. Выль нылпи площадка пуксёз Байсарысь клуб азе. Нош Уддядиын сыӵе площадкаос лэсьтӥмы сельсоветлэн, анай-атайёслэн но «Огъя Россия» партилэн уксёенызы. Соосты пуктыны уддядиос асьсэос потазы. «Инвожо» ансамбльлы 30 ар тырмиз.Ас мылкыдызъя гуртэз чебертыны котьку юрттӥське Владимир Тукаев. Со школаын трудлы дышетэ, нылпиосты но кыске кыӵе ке тунсыко арбериос лэсьтонэ. Дэмен соос пуктӥзы школа вӧзы пичи корка, табере отын пиналъёс шумпотыса шудо, толалтэ котыраз нискылало. Озьы ик Владимир Наумович кивалтэм улсын дышетскисьёс Катанчи нюкез утялтӥзы.Нош Удмурт коркан ужасьёс чебертӥзы Сарали ошмес дурез, сельсовет юрттӥз соослы стройматериалэн.Владимир Андрияновмы туж сюлмо. Сюрес вылысь костаськись изэз яке потӥсь вуэз адӟиз ке, палэнтӥ уз кошкы - тупатоз. Кулэ ке кыӵе ке ужъёсты быдэстыны, котьку юрттӥське, аслаз трактореныз ветлэ. Нош солэн выныз Николай Андриянов сюресъёсты тупатъя, толалтэ лымы донга. Гуртысь тылъёсыз чакла электрик Николай Иванов. Соослы дыраз уждун тырыны котьку ик уг пӧрмы, озьы ке но ноку уг ӝожтӥсько, югдурез валало, ужзэс рос-прос быдэсъяло.Уксё уггес тырмы. Поселениослэн бюджетсы арысь аре кулэсме. Азьло муниципал кылдытэтэ подоходной налогысь 10 процентэз кыле ке вал, али - 2 процентэз гинэ. Уксё вуэ ар пумын, ваньбур но музъем понна вытъёсты бичам бере. Нош ар ӵоже ми улӥськом ёрос но элькун бюджетъёс чотын, соостэк нокызьы уг луы.Жуг-жаген яке сюресъёсын югдурез шуг-секытъёс пӧлы ӧй пыртысал. Сюресъёсыз гужем пичиен-пичиен лэсьтӥськом-тупатъяськом, толалтэзэ лымыез донгаськом. Талы кутӥськомы Сюрес фондысь уксёез, со ог 4 ар талэсь азьло кылдытэмын вал.Жагмес одӥг интые поттаськом но сутӥськом вал ай, но табере косозы ни, дыр, дун тырыса, Ижысь полигонэ нуллыны. Мукет гуртъёсын верало, нюлэсъёсазы но жуг-жаг костаське шуыса. Милям сыӵе шугъяськонмы ӧвӧл, улон интымес чылкыт возьыны тыршиськомы.http://udmdunne.ru/2017/03/uddyadi-gurtys-udmurt-korka-kunoosseh-6-marshrutt%D3%A5-ortchyteh/- Быдэс элькунамы но солэн палэназ Уддяди тодмо аслаз культураеныз, сям-йылолъёсты утеменыз.- Уддядиын вашкала сям-йылолъёс утисько, соин со бордаз трос куноосты, туристъёсты кыске. Гуртамы пӧртэм ужрадъёс ортчыло. Кылсярысь, толалтэ вуылӥзы быдэс Россиысь но палэнысь этнофутуристъёс Ю. Лобанов суредасьлэн проектэзъя симпозиуме. Куноосыз шумпотыса пумитало Удмурт коркан - Удмурт лулчеберетъя юртын, кудӥныз быгатыса кивалтэ Елена Белослудцева. Юрттӥсьёсыныз ӵош со куноосыз сям-йылолъёсынымы тодматэ, табанен-перепечен утялтэ, гуртмес возьматэ.Культураез утёнын но азинтонын бадӟым уж лэсьтэ «Инвожо» ансамбль, соин трос аръёс ӵоже ини кивалтэ Надежда Пахомова. Туэ «Инвожо» 30 арзэ пусйиз. Отчы шумпотыса кыстӥсько пиналъёс но.Ми дорын бадӟым саклык висъяське спортлы. Али куасэн ветлон трассамы вань, уйин со югдытӥське. Школа стадионын вылысьтыз вылаз ӵошатсконъёс ортчыло, туэ гинэ куатез радъяськизы ни. Кылем кӧснуналэ тани «Удмурт дуннелэсь» ӵошатсконъёссэ ортчытӥм.Туэ потэ на радъяммы Максим Пилоянлы сӥзем пробег. Гуртмылэн историяз со адями туж бадӟым пытьы кельтӥз. Максим Николаевич кивалтыку, «Ленинец» колхозмы ялан азьмынӥсьёс пӧлын вал. Со дыръя пуктӥськиз школа, клуб, котельной. Озьы ик М. Пилоян лэсьтӥз Киясаысен Уддядиозь сюресэз, сое калыкын «Армян тракт» шуо. Ӵапак отӥ пробег ортчоз. Таӵе бызьылонэз 2 пол радъяллямы ни (нырысьсэ ортчыкуз, Максим Николаевич улэп вал ай).Шумпотымон, гурт калыкмы спортэ кыстӥське шуыса. Школаез йылпумъясьёс азьланяз но соин выремысь уг дугдо, бадӟым ӵошатсконъёсын гуртмылэсь, ёросмылэсь, элькунмылэсь данзэ утё.Гуртоосмы асьсэды пӧртэм удысъёсысь шедьто, азинлыко луо.Елена Рябина Туспуктӥз Александр Горбунов Теги: гуртын Киясаёрос | Улон-вылон |
Виталий Пронин Тулыс тылпуос йылэмен, пӧсь кариськемен, Удмурт Республикаысь Правительство 7-тӥ майысен 1-тӥ июнёзь шаерамы тылпулэсь утиськон нуналъёсты юнматӥзы. Шаерамы тылпу потылон учыръёс ичи ӧвӧлФото: Л. Козлов Арлы быдэ тулыс нуналъёс бадӟым шугъяськон ваё спасательёслы: я тудву куашетэ, я тылпуос гомало. Таяз учыре кышкытлык вае «горд» атас. Жаляса верано, кышкыт учыръёслэн потон мугъёссы ӵем дыръя адямиосын ик герӟаськемын луэ: я кысымтэ тамак пумзэс кушто, я тылскем бервылзэс уг эскеро. Апрель толэзь ӵоже 130 пол кӧс турын ӝуан учыръёс пусъемын. Ӵемгес тылпу гомаз Ижевск котырысь бусыосын. Ёросъёсысь спасательёс но трос пол тылпу кысыны потазы. Кылсярысь, Яр ёросын апрель толэзь ӵоже 11 пол тылпу гомаз. Тылпу потон мугъёссы тросэз адямиослэн янгышенызы герӟаськемын. Озьы 18-тӥ апрельысен кутскыса, нуналлы быдэ бусыосын кӧс турын ӝуамын Ворца, Укан, Озёрки гуртъёс котырын, Ярысь ульчаосын. Май праздникъёс но тылпу кысӥсьёслы трос сюлмаськонъёс ваизы. Чылкыт омырын шутэтскыны но ӵынатэм сӥль сиыны яратӥсьёс соку ик нюлэскы кыстӥськизы. Шулдыръяськем беразы куд-ог адямиос тылскем бервылъёссэс рос-прос кысытэк кельтылӥллям. Россиысь МЧС-лэн Удмурт Республикая Валтӥсь управлениысьтыз пресс-службаез ивортэмъя, спасательёс нуналлы быдэс тылпу кысонэ пыриськизы. Бадӟым тылпу вал 5-тӥ мае Дэри ёросысь Крестовоздвижинское гурт котырын. Ӝуась кӧс турын гуртысь коркаос вылэ вӧлскыны быгатысал, ярам дыраз тылпу кысӥсьёс вуизы. Кӧс нуналъёс улэмен но тӧласькись куазьлы луыса, Удмуртиысь нюлэсъёсын но 15 пол тылпу гомаз ни, 22,4 гектар муос ӝуазы. Тужгес но кышкытэз вал «Нечкино» национальной паркын, отын 18 гектар вылысь сик пеньӟиз. — Инкуазез чакласьёс ивортэмъя, матэктӥсь нуналъёсы куазь эшшо но пӧсьгес кариськоз, - шуиз Инкуазь узырлыкъёсъя но инкуазез утёнъя министр Денис Удалов. - Кышкытлыклэсь утиськон вылысь 12-тӥ июнёзь шаерысьтымы нюлэсъёсы пыраны лэземын ӧвӧл: машинаосын но, пыдын ветлӥсьёслы но. Та вакытэ сикетӥ калгыны, бадӟым ужрадъёс ортчытыны, нюлэс дасяны уг яра. Каӵе куронэз тӥясьёсты кыл кутытон улэ кыскозы но нимаз адямиослы 5 сюрс манетозь штраф сётозы, кивалтӥсьёслы - 50 сюрс манетозь, огазеяськонъёслы - 1 миллион манетозь. Тылпу потон учыръёс кылдӥзы ке, уголовной уж ӝутозы. Тылпулэсь утиськон нуналъёс ялэм дыръя чакласькон ужъёс эшшо но чурытгес луозы. Нюлэс удысын ужасьёс, тылпу кысӥсьёс, дружинникъёс но казакъёслэн огазеяськоназы пыриськисьёс нуналлы быдэ сикъёсты эскерозы. Уже кутозы пилоттэк лобась аппаратъёсты но. Нимаз адямиосты но сакгес кариськыны куро. Нюлэсъёсын тылпу потон учыръёсты синйылтыку, ӝегатскытэк ивортоно Инкуазь узырлыкъёсъя но инкуазез утёнъя министерстволэн диспетчерской службаяз: 56-93-60 но 8-800-100-94-00 номеро телефонъёсъя яке Россиысь МЧС-лэн 01, 101 но 112 номеро телефонъёсаз. Озьы ик спасательёс ӵекто: — радиоез, телевизорез лэзьыса возёно но быгатэмъя иворъёсты кылзоно; — электро тыл кысон дырлы котьку ки улын возёно фонарик, батарейка, тылпоттон но сюсьтыл; — бакчаысь бекчеосты вуэн тырмытоно; — жуг-жагез сутоно ӧвӧл, эстӥськись гуръёсты чакласа возёно; Валентина Емельянова | Югдурез утён |